Valheege nurakkaa kuda kuran designah badhaleh | Mihaaru\nވައިނާޒްގެ "އެޝުއާ" ކަލެކްޝަނުގެ ވަޅިތަކެއް.\nވަޅީގެ ނުރައްކާ ކުޑަކުރަން ޑިޒައިނަށް ބަދަލެއް\n15 ޖެނުއަރީ 2020 - 06:133comments\nވަޅި ބޭނުންކޮށްގެން އިނގިރޭސިވިލާތުގައި ހިންގާ ޖަރީމާތައް އިތުރުވަމުންދާތީ ވަޅީގެ ނުރައްކާ ކުޑަކުރުމަށްޓަކައި، ކަޓްލަރީ ކުންފުންޏަކުން ވަޅީގެ ޑިޒައިނަށް ބަދަލުތަކެއް ގެނެސްފި އެވެ.\nވައިނާޒް ކިޔާ ކުންފުނިން އަލަށް ފަރުމާކުރި ވަޅިތަކުގެ ކޮޅު ތޫނުކޮށް އިނުމުގެ ބަދަލުގައި އިންނަނީ ހުރަހަށް ބުރިކޮށްލައިފަ އެވެ. މި ގޮތަށް ވަޅީގެ ޑިޒައިނަށް ގެނައި ބަދަލާ ބެހޭ ގޮތުން ކުންފުނިން ބުނީ ވަޅީގެ މިޔައިގެ ކޮޅަށް ގެނައި ބަދަލާ އެކު، ވަޅިތަކުގެ ރައްކާތެރިކަން ކުރިއަށް ވުރެ އިތުރުކޮށްދޭނެ ކަމަށެވެ.\nމި ހަފުތާގައި ރަސްމީކޮށް ނެރޭ ވަޅީގެ އާ ކަލެކްޝަނަށް ދީފައިވާ ނަމަކީ "އެޝުއާ" އެވެ.\nSo exciting to receive my first @Viners_UK Assure safe kitchen knife - available toasupermarket near you soon!#nobloodypoint @vruscotland @DirectorVRU @MAVscotland @duncanbew @martinpgriff pic.twitter.com/qPK7LMHzhK\n— John Crichton (@JohnHMCrichton) December 23, 2019\n"މި ކަލެކްޝަން މި ނެރެނީ ވަރަށް ގިނަ ދުވަހުގެ ޓެސްޓްތަކަށް ވެސް ފަހު. އެހެންވީމާ އާންމުކޮށް މި ހުންނަ ވަޅިތަކަށް ވުރެ އާ ފަރުމާގެ ވަޅިތަކުގެ ރައްކާތެރިކަން ބޮޑުވާނެ،" ވައިނާޒުން ބުންޏެވެ. "އެކަމަކު މިއީ ހަމަ ބަދިގޭގެ މަސައްކަތްތަކަށް ބަރާބަރު، ބޭނުންކުރަން ފަސޭހަ ރައްކާތެރި އުފެއްދުމަކަށް ވާނެ."\nSign up to the VIners monthly newsletter and you could #winaset of our brand new Viners Assure Safety Knives, and be one of the first people in the country to get their hands on them!\nHit the link in our bio to SIGN UP⬆⬆ pic.twitter.com/WaKNWQ7u1J\n— Viners (@Viners_UK) January 12, 2020\nއެ ކުންފުނިން ބުނިގޮތުގައި އަންނަ މަހުގެ 16 ގައި އޮންލައިންކޮށް "އެޝުއާ" ކަލެކްޝަން ވިއްކަން ފެށުމުގެ ކުރިން މި ހަފުތާގެ ފަހުކޮޅު އިނގިރޭސިވިލާތުގައި ފަރުނީޗަރުގެ ވިޔަފާރިކުރާ ޑަނެލްމުން ވަޅި ވިއްކަން ފަށާނެ އެވެ. މި ކަލެކްޝަންގެ ވަޅިތަކުގެ ރިޓައިލް އަގުތައް އުޅޭނީ 3.99 ޕައުންޑް (5.18 ޑޮލަރު) އާއި 5.99 ޕައުންޑް (8 ޑޮލަރު) އާ ދެމެދުގަ އެވެ. ހަތަރު ވަޅި ހިމެނޭ ސެޓެއްގެ އަގަކީ 15.99 ޕައުންޑް (21 ޑޮލަރު) އެވެ.\nވަޅި ބޭނުންކޮށްގެން ހިންގާ ނުރައްކާތެރި ހާދިސާތައް މަދުކުރުމުގެ މަގުސަދުގައި ވަޅީގެ ފަރުމާ އަށް ބަދަލު ގެނައި އިރު، ތަފާސްހިސާބުތައް ދައްކާ ގޮތުގައި އިނގިރޭސިވިލާތުގައި ފާއިތުވި އަހަރެއްހާ ދުވަހުގެ ތެރޭގައި ވަޅި ބޭނުންކޮށްގެން ހިންގި ހާދިސާތަކުގައި 285 މީހެއްގެ ފުރާނަ ގެއްލިފައިވެ އެވެ. މިދިޔަ އޮކްޓޯބަރު މަހު އާންމުކޮށްފައިވާ ރިކޯޑްތަކުން ދައްކާ ގޮތުގައި ފާއިތުވި އަހަރެއްހާ ދުވަހުގެ ތެރޭގައި އިންގްލެންޑާއި ވޭލްސްގައި ވަޅި ނުވަތަ ތޫނު އެއްޗެހި ބޭނުންކޮށްގެން ހިންގި ޖަރީމާތަކުގެ އަދަދު 44،000 އަށް އަރަ އެވެ.\nއެގޮތުން މިދިޔަ އަހަރު އޮފެންސިވް ވެޕަން ގާނޫނުގެ ދަށުން ވަޅި އަލުން ރި-ކްލަސިފައިކޮށްފައިވެ އެވެ.\nއިތުރު ލިޔުންތައް ކުށްކުރުން އިނގިރޭސިވިލާތް


Sada maruvee seedhaa hospital ge ihumaalun, Mithibee mikan dhookollaigeneh noon: Aailaa | Hurihaa.mv\n"ސަދާ މަރުވީ ސީދާ ހޮސްޕިޓަލުގެ އިހުމާލުން، މިތިބީ މިކަން ދޫކޮށްލައިގެނެއް ނޫން"\nLast updated on 04 Oct 2021, 19:14\nފުވައްމުލަކު ހޮސްޕިޓަލުން ޖެހި އިންޖެކްޝަނާ ގުޅިގެން މަރުވި ހަ އަހަރުގެ ސަދާ ސައުދުﷲ.\nބަނޑަށް ތަދުވެ ހޮޑުލާތީ، ފުވައްމުލަކު ހޮސްޕިޓަލުގެ ޑޮކްޓަރަށް ދައްކަން އިއްޔެ ދައްކަން ގެންދިޔަ ސަދާ ސައުދުﷲ މަރުވީ ހޮސްޕިޓަލުން ޖެހި އިންޖެކްޝަންގެ ސަބަބުން ކަމަށާއި މިއީ ހޮސްޕިޓަލުގެ އިހުމާލުން ހިނގި ކަމެއް ކަމަށް އެ ކުއްޖާގެ ބައްޕަ ބުނެފި އެވެ.\nއުމުރުން ހަ އަހަރުގެ ސަދާ ބަނޑަށް ތަދުވެ، ހޮޑުލާތީ ފުވައްމުލަކު ހޮސްޕިޓަލަށް ގެންދިޔައީ އިއްޔެ ހެނދުނު ކަމަށާއި އިންޖެކްޝަން ޖެހީ 5:15 ހާއިރު ކަމަށްވެ އެވެ.\n"އެ ކުއްޖާ އިއްޔެ މެންދުރު ވެސް މީހުންނާ ރީތިކޮށް މީހުންނާ ވާހަކަދައްކާ ހެދި. ބަނޑަށް ތަދުވެ ހޮޑުލާތީ ހޮސްޕިޓަލަށް ގެންދިއުމުން އިންޖެކްޝަން ޖެހީ އެއްވެސް އެއްވެސް ބޭހަކަށް އެލާޖިކްތޯ ވެސް ބަލާނުލައި،" އެ ކުއްޖާގެ ބައްޕަ ސައުދުﷲ އަހުމަދު ހަސަން ބުންޏެވެ.\nއޭނާ ބުނީ ސަދާ އެއްވެސް ބޭހަކަށް އެލާޖިކްތޯ ވެސް އެހީ ސިރިންޖް ކެނިއުލާއަށް ގުޅައި އިންޖެކްޝަން ޖެހި ފަހުން ކަމަށެވެ. އަދި ސަދާއަކީ ޖީސިކްސް ޕީޑީ ޑިފިޝިއަންސީ ކުއްޖެއް ކަމަށާއި އެހެންވުމުން ވަރަށް ގިނަ ބޭސްތަކަށް އެލާޖިކްވާނެ ކަން ޑޮކްޓަރަށް އެނގެންވާނެ ކަމަށް ވެސް ސައުދު ބުންޏެވެ.\n"އެ ކުއްޖާ ހޮސްޕިޓަލަށް ގެންގޮސް ޑޮކްޓަރަށް ދެއްކިއިރު ހުރިހާ ފައިލްތަކެއް ހިއްސާކޮށްފައިވާނެ. ސަދާ ގަޔަށް ޖެހީ ކޮން އިންޖެކްޝަނެއް ކަމެއް އަދިވެސް ނޭނގެ،" އޭނާ ބުންޏެވެ.\nސައުދު ބުނީ އޭނާގެ ދަރިފުޅު ގަޔަށް އިންޖެކްޝަން ޖެހުމާއެކު މާގިނައިރުތަކެއް ހުއްޓުނު ކަމަށެވެ. އަދި އެއާއެކު އެ ކުއްޖާއަށް ފަރުވާދެމުން ދަނިކޮށް މަރުވީ ކަމަށް އޭނާ ބުންޏެވެ.\n"އެ ކުއްޖާ މަރުވީ ހޮސްޕިޓަލުން ޖެހި އިންޖެކްޝަންގެ ސަބަބުން. މިކަން އަޅުގަނޑުމެން މިތިބީ ދޫކޮށްލާ ގޮތަކަށް ނޫން. މި މައްސަލަ ތަހުގީގުކޮށް އަޅަން ޖެހޭ ފިޔަވަޅުތައް އަޅަން ޕްރެޝަރު ވެސް ކުރާނަން،" ސައުދު ބުންޏެވެ. "މިއީ ސީދާ ހޮސްޕިޓަލުގެ އިހުމާލުން ގެއްލުނު ފުރާނައެއް."\nސަދާ މަރުވުމާ ގުޅިގެން އޭނާއަށް ފަރުވާދިނުމުގައި އަމަލުކުރި އުސޫލާއި އެކަމާ ގުޅޭ ހުރިހާ ލިޔެކިއުންތައް ހިއްސާކުރަން ހެލްތު މިނިސްޓްރީން ފުވައްމުލަކު ހޮސްޕިޓަލަށް އަންގާފައިވާ ކަމަށް އެ މިނިސްޓްރީން މިއަދު ބުންޏެވެ. އަދި އެ މައްސަލަ ތަހުގީގުކުރަމުން އަންނަ ކަމަށް ހެލްތު މިނިސްޓްރީން ވެސް ބުންޏެވެ.\nސަދާ މަރުވި މައްސަލައާ ގުޅިގެން ފުވައްމުލަކުގެ ގިނަ އަދަަދެއްގެ ބަޔަކު ރޭ އެ ހޮސްޕިޓަލް ދޮށަށް ޖަމާވެ އަޑު އުފުލި އެވެ. އަދި މިއަދު ހަވީރު ވެސް މިރަށު މާނޭރެ ފަންނުގައި ވެސް ސުލްހަވެރިކަމާއެކު އަޑު އުފުލުން ކުރިޔަށް ގެންދިޔަ އެވެ. އަދި ފުލުހުން ވަނީ ބާރުގެ ބޭނުންކޮށްގެން އެ އެއްވުން ރޫޅާލައިފަ އެވެ.\nފުވައްމުލަކު ހޮސްޕިޓަލުގައި ފަރުވާ ދިނުމުގައި އިހުމާލުން ބޮޑެތި ހާދިސާތަކެއް އެތައް ފަހަރަކު ހިނގާފައިވެ އެވެ. އަދި އޭގެ ތެރެއިން ބައެއް މައްސަލަތާ ގުޅިގެން ފިޔަވަޅު ވެސް ސަރުކާރުން އަޅާފައިވެ އެވެ. ނަމަވެސް އެތަނުގައި ހިދުމަތް ދޭން ތިބޭ ޑޮކްޓަރުންގެ ފެންވަރު ދަށްވުމުން ގިނަ ބަޔަކު ޝަކުވާކުރެ އެވެ.\nފުވައްމުލަކު ހޮސްޕިޓަލުގެ ބޮޑު އިހުމާލެއް!\nފައިސަލްގެ އަމިއްލަ ރަށުގެ ހޮސްޕިޓަލުން ޝަކުވާ


Covid ge ithuru raalheh boa mathygai! Faruvaa kuda nukurey!\nކޮވިޑަށް ޓެސްޓުކުރަނީ…ފޮޓޯ/ސޯޝަލް މީޑިއާ\nކޮވިޑްގެ އިތުރު ރާޅެއް ބޯމަތީގައި! ފަރުވާކުޑަ ނުކުރޭ!\n03 ސެޕްޓެމްބަރ 2021 - 15:59:29\nމުޅި ދުނިޔެއަށް ފެތުރިފައިވާ ކޮވިޑްގެ ވަބާ އާއެކު ދިރިއުޅެމުުން އަންނަތާ ދެ އަހަރު ވާން ކައިރިވަނީއެވެ. މި ބަލިމަޑުކަމުން އަރައިގަތުމަށް ކިތައްމެ މަސައްކަތެއް ކުރި ނަމަވެސް މިކަމުން އަދިވެސް އެއްކޮށް މިންޖުވާނެ ކަމުގެ އަލި މަގެއް މިހާތަނަށް ފެނިފައެއް ނުވެއެވެ. ދުނިޔޭގެ އެކި ހިސާބުތަކުގައި ވެސް ކޮވިޑް 19 އަދިވެސް ދަނީ “ފަތުއަޑު” ކިޔާފައި ފެތުރެމުންނެވެ.\nއަހަރުމެންގެ މި ކުޑަ ރާއްޖެ ވެސް މިއުޅެނީ މި ބަލިން ސަލާމަތް ނުވެވިގެންނެވެ. މި ބައްޔާއެކު ރާއްޖެގެ ރައްޔިތުންވެސް ހިތްދަތި ގޮތަކަށް އުޅޭތާ ވަރަށް ދުވަސް ވެއްޖެއެވެ.\nމިދިޔަ އަހަރުގެ އެޕްރީލް މަހުގެ ތެރޭގައި ކޮވިޑްގެ ކޭސް އެއް ފެނުމާއެކު މުޅި ރާއްޖެ ލޮކްޑައުން ކޮށްލި ނަމަވެސް ބަލި ކޮންޓްރޯލްއެއް ނުވިއެވެ. އަތޮޅު ތެރޭގެ ރަށްރަށަށް ވެސް ކޮވިޑްގެ ބަލިމަަޑުކަން ފެތުރި ބިރުވެރިކަމެއްގެ ތެރޭގައި އުޅެން ޖެހުނީއެވެ. ދޭތެރެ އަކުން ކޮވިޑް ކޭސްތައް ރާއްޖޭގެ ކަންކޮޅުތަކުން މަދުވި ނަމަވެސް ދެން ބިއްދާލާ ކޮވިޑްގެ ރާޅާއެކު އަނެއްކާވެސް ނާންމާކަން އިތުރުވެގެން ދަނީއެވެ.\nވެކްސިން ރާއްޖެއަށް ގެނެވި ވެކްސިން ދެވެން ފެށުމުން ވެސް ހީކުރި ވަރުގެ ބަދަލެއް އައިސްފައި ނުވުމީ މިއަދު އަހަރުމެން ވިސްނަން ޖެހިފައިވާ ބޮޑު ކަމެކެވެ. މިދިޔަ ދެ މަހެއްހާ ދުވަހު ކޮވިޑްގެ އަދަދު ތައް ބޮޑުތަނުން މަދުވި ނަމަވެސް ނިމިދިޔަ މަހުގެ ތެރޭގައި އަނެއްކާވެސް އެ އަދަދުތައް މިވަނީ އިތުުރުވާން ފަށާފައެވެ. ހާއްސަކޮށް އަތޮޅުތެރޭގައި މި ބަލި އިންތިހާއަށް ފެތުރެން ފަށާއިވާއިރު ރާއްޖޭގެ އެކްޓިވް ކޭސްތައް މިވަނީ 1900 އާ ކައިރި އަށް އަނެއްކާވެސް ޖެހިލާފައެވެ.\nރާއްޖޭގެ ގިނަ ރަށްރަށުންނާއި ރިސޯޓްތަކުން ކޮވިޑަށް ޕޮޒިޓިވްވާ މީހުން ގިނަ ކަމަށް އެޗްޕީއޭގެ ތަފާސް ހިސާބުތަކުން ދައްކާއިރު ހޮސްޕިޓަލްގައި ފަރުވާދެމުން އަންނަ މީހުންވެސް އަންނަނީ އިތުރުވަމުން ކަން ފާހަގަކޮށްލެވެއެވެ.\nއެންމެ ބޮޑު އައްޑޫ ސިޓީގައިވެސް މި ބައްޔަށް ޕޮޒިޓިވްވާ މީހުންގެ އަދަދު މި އަންނަނީ އިންތިހާއަށް ގިނަ ވަމުންނެވެ. އެ ސިޓީގެ ސިއްހީ ނިޒާމަށް ނުކަތާ ވަރަށް ކޭސްތަކުގެ އަދަދު އިތުރު ވުމުގެ ބިރު ބޮޑުވެފައިވާއިރު މިހާރުވެސް ޖުމްލަ 229 މީހުން އައްޑޫގައި ބައްޔަށް ޕޮޒިޓިވްވެފައި އެބަ ތިއްބެވެ. ދުވަހަކަށްވުރެ ދުވަހެއް އެ ސިޓީގައި ޕޮޒިޓިވްވާ މީހުންގެ އަދަދު އިތުރުވާތީ އައްޑޫ އިކުއެޓޯރިއަލް ހޮސްޕިޓަލުން ވަނީ ވޮލެންޓިއަރުން ހޯދުމަށް ވެސް އިއުލާނު ކޮށްފައެވެ.\nއޭގެ އިތުރުން އައްޑޫ ސިޓީގައި އެމްބިއުލޭންސް މަދުވެގެން އާންމުންގެ ޝަކުވާ ބޮޑުވެފައިވާ އިރު އައްޑޫ އާއެކު މިވަގުތު ގިނަ ރަށްތަކެއް ވެސް މޮނިޓަރިންގެ ހާލަތުގައި އޮތްކަން ފާހަގަކޮށްލެވެއެވެ.\nއެހެން ކަމުން ހާލަތު ގޯސްވަމުންދާ ދަނޑިވަޅުގައި އެކަމަށް އަހަރުމެން ވިސްނަން ޖެހެއެވެ. ކޮވިޑްގެ ތިން ވަނަ ރާޅެއް ރާއްޖެއަށް ބިންދާލުމުގެ ބިރުބޮޑުވެފައިވާއިރު އެކަމުގެ ސަބަބުން އަހަރުމެންނަށް އަނެއްކާވެސް ދިމާވެދާނެ ގޮންޖެހުންތަކަށް ވެސް ފުންކޮށް ވިސްނަން ޖެހެއެވެ.\nކޮވިޑްގެ ކޭސްތައް މިގޮތަށް އިތުރުވާ ކަމުގެ ވަނީނަމަ ސަރުކާރުން އަނެއްކާވެސް ފިޔަވަޅުތައް ހަރުކަށިކުރުން ވަރަށް ގާތެވެ. މި އަދަދުތައް ތިރި ނުވާ ނަމަލޮކްޑައުންއަކަށް ދާން ޖެހުނަސް އެންމެ ދަތިވާނީ ހަމަ އަހަރުމެންނަށެވެ. އަދުގެ ހާލަތު ހުރި ގޮތުން ގިނަ ދިވެހިނަށް އިތުރު ލޮކްޑައުންއެއް ތަހައްމަލު ކުރުމީ މުސްތަޙީލު ކަމަކަށް ވާނެއެވެ.\nމީގެ ކުރިން ލޮކްޑައުންއަށް ދިޔަ ހިސާބުން ރާއްޖޭގެ އިގްތިސާދަށް އައި ބޮޑު ހީނަރުކަމުގެ ތެރެއިން އަދިވެސް އަރައިނުގަނެވެއެވެ. ދިގުމުއްދަތަކަށް ބޯޑަރު ބަންދުކޮށްފައި އޮތުމުން ރާއްޖެއަށް ނަފާ ލިބޭ ފަތުރުވެރިކަމުގެ ދާއިރާ އަށް ލިބުނު ހީނަރުކަމާއެކު ލިބުނު ގެއްލުން ފޫނުއްބި އުޅެނިކޮށް އަނެއްކާ އިތުރު ލޮކްޑައުންއަކަށް ގޮސްފިނަމަ ރާއްޖޭގެ އިގުތިސާދަށް މިއަށްވުރެ ކަޅު ދުވަސްތަކެއް ފެންނާނެކަން ޔަގީނެވެ.\nކޮވިޑް ޕީސީއާރު ޓެސްޓު ހެދުމަށް ސާމްޕަލް ނަގަނީ- ފޮޓޯ: ސީއެންއެމް\nކަން މިހެން ހުރުމާއެކު މިކަމުން ސަލާމަތްވުމަށް ރައްކާތެރިކަމުގެ ފިޔަވަޅުތައް އަމިއްލަ އަށް ވެސް އިސްކޮށް ވެކްސިން ފުރިހަމަ ކުރުމަށް ބޮޑު އަހައްމިއްޔަތުކަމެއް ދޭން އެބަޖެހެއެވެ. ދުނިޔޭގެ އެހެން ހިސާބުތަކާއި އަޅާކިޔާއިރު ރާއްޖޭގައި ވެކްސިން ފުރިހަމަކުރާ މީހުންގެ އަދަދު ނިސްބަތުން މަދެވެ. މިއަހަރުގެ ފެބްރުއަރީ މަހު ވެކްސިން ދޭން ފެށި ނަމަވެސް މިހާތަނަށް ވެކްސިން ފުރިހަމަކޮށްފައިވަނީ ވެކްސިން ޖެހޭ އާބާދީގެ 40 ޕަސެންޓަށް ވުރެއް މަދުންނެވެ.\nއަދުގެ ހާލަތު ގޯސްވަމުންދާއިރު ދިމާވެދާނެ ނުރައްކާތަކަށް އަހަރުމެން އެބަ ވަރަށް ބޮޑަށް ވިސްނަން ޖެހެއެވެ. ފަރުވާކުޑަކުރެވި ކޮވިޑް ފެތުރެން ދޫކޮށްލެވޭކަށް ނެތެވެ. މި ނުރައްކަަތެރި ވަބާއިން އަހަރުމެންގެ ރާއްޖެ ސަލާމަތުގެ އައްސޭރިއަކަށް ގެންދަން ގަދައަޅާ މަސައްކަތްކުރަން ޖެހޭކަން އެންމެވެސް އެބަ ވިސްނަން ޖެހެއެވެ.


Nasheed vidhaalhuvanee2falheege thafaathu thunivefaiva kamah | Mihaaru\nއެމްޑީޕީގައި ދެ ފެކްޝަން އޮތް ކަމުގެ އިޝާރާތެއް؟\nއެރައީސްގެ އިބްރާހިމް މުހައްމަދު ސޯލިހާއި މަޖިލީހުގެ ރައީސް މުހައްމަދު ނަޝީދު އެމްޑީޕީގެ ޖަލްސާއެއްގައި ބައިވެރިވެވަޑައިގަންނަވަނީ. ނަޝީދު ވިދާޅުވަަނީ ދެފަޅީގެ ތަފާތު ތުނިވެއްޖެ ކަމަށް --ފޮޓޯ: ނިޝާން އަލީ/މިހާރު\n29 އެޕްރީލް 2021 - 20:31\nވެރިކަން ކުރާ ކޯލިޝަނުގެ މައި ޕާޓީ އެމްޑީޕީގެ ޕާލަމެންޓްރީ ގްރޫޕްގެ ތެރޭގަައި ރައީސް އިބްރާހީމް މުހައްމަދު ސޯލިހަށް ވަފާތެރި މެމްބަރުންނާއި އެ ޕާޓީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ އަރިސް ބޭފުޅުންގެ އަދަދުގެ ފަރަގު ކުޑަވުމުން ނަޝީދު ނުސީދާ ގޮތެއްގައި އެކަން މިއަދު ފާހަގަކުރައްވައިފި އެވެ.\nމަޖިލީހުގެ މި އަހަރުގެ ފުރަތަމަ ދައުރުގެ ފަހު ޖަލްސާ މިއަދު ބޭއްވިއިރު، ނެގި އެންމެ ހިޔާލު ތަފާތުވުން ބޮޑު ވޯޓަކީ އާއްމު ސިއްހަތު ރައްކާތެރިކުރުމުގެ ގާނޫނުގައި ބަޔާންކުރާ ސިއްހީ ނުއްރަކަލުގެ ކުއްލި ހާލަތު އިއުލާން ކުރުމުގެ ބާރު ރައީސުލްޖުމްހޫރިއްޔާ އަށް ދީ، އޭގެ ފަހުން މަޖިލީހަށް އެ މައްސަލަ ހުށަހަޅައި ރުހުން ހޯދާ ގޮތަށް ގާނޫނު އިސްލާހު ކުރަން ފުވައްމުލަކު އުތުރު ދާއިރާގެ އެމްޑީޕީގެ މެމްބަރު މުހައްމަދު ރަޝީދު ހުށަހެޅުއްވި ބިލުގެ ވޯޓެވެ. އެއީ ގާނޫނުއަސާސީގައި ބުނާ ކުއްލި ނުރައްކަލުގެ ހާލަތު އިއުލާން ކުރުމުގައި ވެސް އަމަލުކުރާ އުސޫލެވެ.\nގާނޫނުގައި މިހާރު ކަނޑައަޅާފައިވާ ގޮތުން ސިއްހީ ނުރައްކަލުގެ ކުއްލި ހާލަތު އިއުލާން ކުރައްވާނީ ހެލްތު މިނިސްޓަރެވެ. އެ ހާލަތު އިއުލާން ކުރެއްވުމަށް ފަހު، ރައްޔިތުންގެ މަޖިލީހުގެ ރުހުމެއް ވެސް މިހާރު ބޭނުމެއް ނުވެ އެވެ. ނަމަވެސް މިއީ ނަޝީދުގެ އަރިސް މެމްބަރުން ގަޔާވާ ކަމެއް ނޫނެވެ. ސީދާ ދެކޮޅެވެ.\nމަޖިލީހުގެ ޖުޑިޝަރީ ކޮމިޓީން އެ ބިލު ދިރާސާކޮށް، ހުށަހެޅި ރިޕޯޓަށް ފުނަދޫ ދާއިރާގެ މެމްބަރު މުހައްމަދު ޝާހިދު މިއަދު ހުށަހެޅުއްވީ ބިލުގެ މުޅި މަގުސަދާ ހިލާފު އިސްލާހެކެވެ. އެއީ ސިއްހީ ނުރައްކަލުގެ ކުއްލި ހާލަތު ވެސް އިއުލާނު ކުރެއްވޭނީ ރައީސުލް ޖުމްހޫރިއްޔާ އަށް ކަމަށާއި އެ ގޮތަށް އިއުލާނު ކުރެއްވުމަށް ފަހު މަޖިލީހަށް ހުށަހަޅަން ޖެހޭ ގޮތަށް ބިލުގައި އޮތް ބައި އުނުކިރުމަށެެވެ.\nHealth emergency ah Majileehuge hudha hoadhan faaheh nuvi, Vote inn fenunee MDP ge baibaivun\nޝާހިދު ހުށަހަޅުއްވައި، އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ތާއީދު ކުރެއްވި އިސްލާހާ އެއްކޮޅަށް 37 ވޯޓު ލިބުނެވެ. އެއީ ސިއްހީ ނުރައްކަލުގެ ކުއްލި ހާލަތު އިއުލާންކުރުމުގެ ބާރު ރައީސުލްޖުމްހޫރިއްޔާ އަށް ދީ، މަޖިލީހުގެ ރުހުން އެކަމަށް ހޯދުމަށް ގާނޫނަށް ހުށަހެޅި އިސްލާހު އުވައިލުމެވެ. އެކަމަށް ތާއީދު ކުރައްވައި 37 މެމްބަރަކު ވޯޓު ދެއްވިއިރު، ދެކޮޅަށް ވޯޓު ދެއްވީ 31 މެމްބަރެކެވެ. ވަކި ގޮތަކަށް ވޯޓު ނުދެއްވައި ތިއްބެވީ ދެ މެމްބަރެކެވެ.\nރައީސް އިބްރާހިމް މުހައްމަދު ސޯލިހު، މި ވޯޓުން ހަނިގޮތަކަށް ކާމިޔާބު ހޯއްދެވުމުން ދައްކާ ނަތީޖާއަކީ އެއް ބައެއްގެ ވިސްނުމުގައި ނަޝީދުގެ އަރިސް ބޭފުޅުން ވެސް މަޖިލީހުގައި ބާރުގަދަ ކުރަމުންދާ ކަމެވެ.\nރައީސްގެ އަރިސް މެމްބަރުންގެ ތާއީދު އޮތް އިސްލާހު ފާސްކުރުމާއެކު، ރިޔާސަތުން ނަޝީދު ވެސް ވިދާޅުވީ "މި ތުނިވެފައިވާ ވަރު" މިހާރު އެނގޭނެ ކަމަށެވެ.\n"މި މަޖިލީހުގެ ވޯޓު ގުނާ ބޭފުޅުންނަށް މިކަން މިހާރު ތުނިވެފައި އޮތް މިންވަރު އަޅުގަނޑުހިތުން އެނގިވަޑައިގަންނަވާތީހެން ތިޔަ ތިއްބަވަނީ ވަރަށް މަޑުމަޑުން،" އެ މަނިކުފާނު ވިދާޅުވި އެވެ. މިއީ، އެމްޑީޕީގެ ތެރޭގައި ބައިބައިވުން އުފެދި، ރައީސް އިބްރާހިމް މުހައްމަދު ސޯލިހަށް މަދަދުދޭ ބަޔަކާއި ނަޝީދުގެ އަރިސް ބޭފުޅުންތަކެއް ތިއްބަވާ ވާހަކަ މިހާ ތިލަކޮށް، ނަޝީދުގެ ފަރާތްޕުޅުން އައި ފުރަތަމަ ފަހަރެވެ.\nނަޝީދު އެ އިޝާރާތް ކުރެއްވީ ބެލެވޭ ގޮތުގައި އެ މަނިކުފާނު އެދިވަޑައިގަންނަވާ ގޮތަށް މަޖިލީހުގައި ވޯޓު ދެއްވާ މެމްބަރުންނާއި ނުދެއްވާ މެމްބަރުންގެ ދެމެދުގައި އޮތް ފަރަގު ކުޑަވާތީ އެ ކަމަށެވެ. މީގެ ކުރިން ނެގި ބައެއް ވޯޓުތަކުގައި ބޮޑު ތަފާތަކުން ކުރީގައި އުޅުއްވީ ސަރުކާރުން އެދޭ ގޮތަށް ވޯޓު ދެއްވާ މެމްބަރުންނެވެ.\nއޭގެ އެއް ވޯޓަކީ ކޮވިޑްގެ ބަލިމަޑުކަމާ ހެދި ލޯކަލް ކައުންސިލްތަކުގެ އިންތިހާބު ލަސްކުރުމަށްޓަކައި ގާނޫނުއަސާސީ އަށް ބަދަލު ގެންނަން ސަރުކާރުން ހުށަހެޅުމުން ނެގި ވޯޓެވެ. އެ ފަހަރު ނަޝީދުގެ ސްޓޭންްޑަކީ ގާނޫނުއަސާސީއަށް ބަދަލު ނުގެނައުމެވެ. އެ ފަހަރު އެމްޑީޕީގެ ޕީޖީ ގްރޫޕްގައި ނެގި ވޯޓުގައި ސަރުކާރާ އެއްކޮޅަށް 42 ވޯޓު ލިބުނެވެ. އެއީ އެކަމަކު 55 މެމްބަރުންގެ ތެރެއިންނެވެ. މަޖިލީހުގައި އެމްޑީޕީގެ 65 މެމްބަރުން ތިއްބަވަ އެވެ. އެ ފަހަރު ނަޝީދާ އެއްކޮޅަށް ސާފުކޮށް ވޯޓު ދެއްވީ އެންމެ ނުވަ މެމްބަރުންނެވެ.\nމި މަޖިލީހުގެ ވޯޓު ގުނާ ބޭފުޅުންނަށް މިކަން މިހާރު ތުނިވެފައި އޮތް މިންވަރު އަޅުގަނޑުހިތުން އެނގިވަޑައިގަންނަވާތީހެން ތިޔަ ތިއްބަވަނީ ވަރަށް މަޑުމަޑުން،"--- ނަޝީދު\nނަޝީދަށް ތާއީދު ކުރައްވާ މެމްބަރުން، އާންމު ސިއްހަތުގެ ގާނޫނުގެ ބަހުސްގައި މިއަދު ވިދާޅުވީ، ބިލުގައިވާ ކަމެއް ނަފީކުރާ އިސްްލާހެއް ހުށަނޭޅޭނެ ކަމަށެވެ.\nހުޅުދޫ ދާއިރާގެ މެމްބަރު އިލްޔާސް ލަބީބާއި ވިލުފުށީ ދާއިރާގެ މެމްބަރު ހަސަން އަފީފު އެގޮތަށް ވަކާލާތު ކުރެއްވި އެވެ. އެކަމަކު، ވޯޓުގެ ގަޑީގައި ޝާހިދު އެ އިސްލާހު ހުށަހަޅުއްވަން ރިޔާސަތުން ފުރުސަތު ދެއްވި އެވެ. އެގޮތުން އޭނާ އިސްލާހު ހުށަހަޅުއްވައި ނިންމަވައިލެއްވުމުން އެ އިސްލާހަށް ތާއީދު ކުރެއްވުމަށް އައްޑޫ މީދޫ ދާއިރާގެ މެމްބަރު ރޮޒައިނާ އާދަމް ތެދުވެވަޑައިގެން ހުންނަވަނިކޮށް ވެސް އަފީފު އެ ވާހަކަ ދެއްކެވި އެވެ.\nމަޖިލީހުގެ ގަވައިދު ބުނާ ގޮތުން ވޯޓުގެ ގަޑީގައި ނިޒާމާ ބެހޭ ނުކުތާއެއް ނުނެގޭނެ އެވެ. ނަމަވެސް އަފީފަށް ފުރުސަތު ދެއްވަމުން ނަޝީދު ވިދާޅުވީ އެއީ މަޖިލީހުގެ އެންމެ ދޮށީ މެމްބަރުންގެ ތެރެއިން މެމްބަރަކަށް ވާތީ ދެއްވި ހާއްސަ ފުރުސަތެއް ކަމަށެވެ.\nރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް އެމްޑީޕީ ޕާލަމެންޓްރީ ގްރޫޕް\n28 ކޮމެންޓް, 22 ރިއެކްޝަންސް\nރެންގުލާރ ޔޫސުފު ފުޅު\nތިޔައެމްޑީޕީ މިހާރަކު ރައްޔަތުން ބަލާނުގަނޭ ހުސްދޮގުހަދަނީ ކަމެެއްކޮއްނުދެވޭ ދައުރުނިމެނީ ރައީސްގެ ނެތްކޮލިޓީޔެއް އިންޑިޔާ އަޅުވެތިވެ އަދީބުއާ ޑީލްހަދާ އޭނަގޭގަ ބަހައްޓާފަ މުޅިވައްކަމުން ބަންދުގަ ރައީސް ޔާމީން މިވަރު ބޮޑުޖޯކަރު ސަރުކާރެއް ނުދެކެން ދުވަހަކުވެސް\nހެޔޮ ކިތަންމެ ފެކްޝަނެއް ހެދުނަސް. ފެކްޝަން އުފެދެންޏާ ހެދޭނީ ކުރިން އެހެން ބަޔަކަށް އެހެން ހެދީތީ ނޫނީ އަމިއްލަ ޕާޓީގެ އެކި ދިމާލުގަ ތިބޭ މީހުންގެ ދަހިވެތިކަމުން ނުވަތަ ކޮރަޕްޓްކަމުން.\nހިތަށްއަރާ މީރައްޔިތުން ހޮވި ރައީސެއްބާއޭ؟ ނޫނީ ބުރޯއެއް ހޮވި ރައީސެއްބާއޭ؟ ފާޑެއްގެ ބުރޯ އެއްގެ ދަށުވެފަ މިވަރުގެ ރައީސަކު މިގައުމަކަށް ދުވަހަކުވެސް ނާދޭ. ޔާމީން ވެސް ވަކިހިސާބަކުން ބުރޯ ސައިޒުކުރި. ގައުމެއްގެ ވެރިކަން ކުރެވޭނީ ވަރަށް ހިއްވަރު ގަދަކޮއްގެން.\nދެ ފެކްޝަން ވެ ނިމިއްޖެއެވެ. ނަތީޖާ ހިތިވެއްޖެއެވެ. އެއްޗެއް ބޯނި ފޮރި އެއެއްޗެއްގައި އަޅައިފި އެވެ. ބާރު ގަދަ މައިޕާރޓީ ޅޮހަށްވެ ނިމިއްޖެއެވެ.\nފެކްޝަން ހަދައިގެން އުޅެނީ ނޫސްތަކުން. މ.ޑ.ޕ ގެ މެމްބަރުންނަކީ އެމީހުންގެ އަމިއްލަ ވިސްނުމަށް ވޯޓު ދޭ ބަޔެއް. މިބިލަކީ އާމު ރަށްޔިތުންވެސް އެހާ ގަޔާވާ ބަދަލެއް ނޫން. ވޯޓުން އެފެންނަނީ އެތަފާތު. މިއީކީ މޑޕ ބައިބައި ވެފަ އޮތްކަމުގެ ހެއްކެއް ނޫން.\nޢޑޕ ލީޑރޝިޕްއަށް ވެދުންސަލާމް.... ޕާޓީގެ2ލީޑަރުން ތަޅާފޮޅާތީ މުޅީމިޕާޓީގެ މަގުބޫލުކަން ގެއްލިގެންއބަދޭ... މެންބަރުން މާޔޫސްވެ އެތަކެއް މެންބަރުންނެއް ޕާޓީ ދޫކޮށްފައެބަދޭ! މިގޮތަށް ދާކަމަށްވާނަމަ 2023 އަތެންނުވާނެ ވަރަށް ސާފުކޮށް މިބުނަނީ އަތެންނުވާނެ! ÷ޕލސ އެކްޓް ބިފޯއިޓްސްޓޫލޭޓް... ޥެދުން\nދެ ފެކްްޝަނެއްގެ ސިފަ ޖެހިދާނެ ފަދަ ގޮތަކަށް މަންޒަރު އެނބުރެނީ އެކިއެކި ފަރާތްތަކުން ސިޔާސީ ގޮތުން ކުރިއަށްދާން ބޭނުންވާން ކުރާ މަސައްކަތުގެ ސަބަބުން. އަނެއްހެން މައްސަލަ އެއް ވެސް ނޫން. ނަމަވެސް ބުނަން އޮތްހާވެސް ވާހަކައަކީ ފެކްޝަނަކީ ހަގީގަތެއް ނަމަ އަންނި އިބޫ އަކީ އެއް ފެކްޝަނެއް. މިއީ ވަރަށް ވާހަކަ. ދުރު ވިސްނޭ ސިޔާސީ މީހެއް ނަމަ މިކަން އެނގޭނެ.\nތުނިވެގެން ފަޅައިގެންވެސް ގޮއްސަވަނީ އެކޮއި. އެކަން ނޭންގިގެން އުޅެނީ ހަމަ އެކަނި ތިބޭޅާ އަށް. މުޅި މި ޤައުމަށް އެނގޭ. ތިބޭޅާގެ "ރަން ޒަމާން" ނިމިއްޖެ. ދެންވެސް ހަޔާތުގެ ބާކީބައި މިސްކިތުގައި ހޭދަކުރުމަށް ނިޔަތް ގަތިއްޔާ ރަނގަޅުވާނެ.\nނަސީދު އަކީ ވަރަށް އަމިންލަ އެދުން ބޮނޑް މީހެއްކަން މިހާރު ވަރަށް ބޮޑަށް ހާމަ ވެއްޖެ. ނަސީދު ބޭނުންވަނި ރައީސްގެ ބާރުތައްވެސް ނަސީދު ނަގާގެން މަޖިލީހުގަ އިންނަށް. މީ ވަރަށް ނުބައި ރޭވުމަކުން ކުރާކަމެއް\nޜޮޒޭނާ ވެސް އަތަށް ގޮވާފަ ހުރީ. ކައުންސިލް ގޮނޑި ގޭމް އިން ފޭއިލްވެފަ ތިހުރީ.


BREAKING Council Inthihaabu April3Gai — Ihavandhoo.com\nކައުންސިލް އިންތިޚާބު އޭޕްރީލް3ގައި\n6 ޖެނުއަރީ 20210ޢަބުދުﷲ ޙަމީދު\nކޮވިޑުގެ ބަލިމަޑުކަމުގެ ސަބަބުން ފަސްކުރެވިފައިވާ ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު އޭޕްރީލް މަހުގެ3ވަނަ ދުވަހު ބޭއްވުމަށް އިލެކްޝަންސް ކޮމިޝަން އިން ނިންމައިފިއެވެ.\nމިދިޔަ އަހަރުގެ އޭޕްރީލް މަހު ބާއްވަން ފުރަތަމަ ތާވަލު ކުރި ލޯކަލް ކައުންސިލްތަކުގެ އިންތިޚާބާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ އިންތިޚާބު ކަނޑައެޅުނު ތާރީޚުގައި ނުބޭއްވުމުން އިންތިހާބު ދެން ބާއްވަން މަސައްކަތް ކުރީ މި އަހަރުގެ މާޗު މަހަށެވެ. އެކަމަކު ފެބްރުއަރީ މަހާ ހަމައަށް އާންމު ސިއްހަތުގެ ކުއްލި ނުރައްކަލުގެ ހާލަތު ދަންމާލުމުން މާޗު މަހު އިންތިހާބު ނުބޭއްވޭނެ ކަމަށް ޝަރީފް ވަނީ ވިދާޅުވެފައެވެ. ޝަރީފް ވިދާޅުވި ގޮތުގައި އިންތިހާބު ބޭއްވޭނީ ސިއްހީ ކުއްލި ހާލަތު އުވާލާތާ މަދުވެގެން ދެ މަސް ދުވަސް ފަހުންނެވެ.


Hulhudhoo, Hulhu falhaigendhaa hisaabah!\nސ. ހުޅުދޫގެ ބަނދަރު ސަރަަހައްދު: ހުޅުދޫގައި ތަފާތު މައްސަލަތައް ކުރިމަތިވެފައިވާ ކަމަށް ވޭ -- ފޮޓޯ: އަހުމަދު އަޒްލީމް\nއައްޑޫ ސިޓީގެ މީދޫއާ އެއް ފަހަށް އޮންނަ ހުޅުދޫގައި 3800 މީހުންގެ އާދާބީއެއް އޮވެ އެވެ. އެއީ އަދި މީދޫގެ އާބާދީއާ ނުލަ އެވެ. ރާއްޖޭގެ އެހެން ރަށްރަށް ފަދައިން ހުޅުދޫ ރައްޔިތުންގެ ގިނަ ބައެއްގެ ވެސް އެންމެ ބޮޑު އެއް ކަންބޮޑުވުމަކީ ރަށުގައި އިޖުތިމާއީ ބޮޑެތި މައްސަލަތަކެއް ފުނިޖެހިފައި ވުމެވެ.\nހުޅުދޫގައި ވެސް މަސްތުވާތަކެތީގެ ވަބާ އިންތިހާއަށް ބޮޑެވެ. ޒުވާނުންގެ ތެރެއިން ވަޒީފާ އަދާކުރާ ނިސްބަތް ކަންބޮޑުވާންޖެހޭ މިންވަރަށް އޮތީ ދަށުގަ އެވެ. އެއެއް މިއެއް ނުބަލައި ވައްކަން ކުރުމާއި، ހެސްކިޔާފައި ބިދޭސީން ގިނަވެފައި ވުމަކިީ ވެސް ހުޅުދޫތެރޭގައި އޮތް ބޮޑު "މުސީބާތަކަށް" ވަނީ ވެފައި ވެއެވެ.\nމި މައްސަލަތައް ހައްލުކުރަން ސަރުކާރުގެ ކަމާބެހޭ އިދާރާތަކާ ހަމައަށް ހުޅުދޫން ވަނީ މައްސަލަ ގެންގޮސްފަ އެވެ. ނަމަވެސް އެ މައްސަލަތަކަށް އެއްވެސް މިންވަރެއް ހައްލެއް ނުލިބެ އެވެ. ދުވަހެއްވިއްޔާ ދުވަހަކަށް ހުޅުދޫގެ އެ ދަނީ އިތުރުވަމުން ގޯސްވަމުންނެވެ.\nދުވަސްވީ އަންހެނަކަށް ހަމަލާދިނުން\nހުޅުދޫގައިވާ ގޯސް ކަންކަން ގޯހުން ގޯހަށް ބަދަލުވެފައިވެއޭ ބުނަން ޖެހެނީ މީހުންގެ ފުރާނައަށް ވެސް ނުރައްކާވާ ހިސާބަށް "ކްރައިމް ރޭޓް" މައްޗަށް ގޮސްފައިވާތީ އެވެ. މިދިއަ ހޮނިހިރު ދުވަހު ހުޅުދޫ، ބޮކަރުމާގޭ، އައިމިނާ މަނިކުފާނަށް ވަޅިން ހަމަލާ ދިނެވެ. އެ ހަމަލާގައި އޭނާގެ އަތުން ފޭރިފައި ވެސް ވެއެވެ.\nހުޅުދޫއަށް ނިސްބަތްވާ އަދި ރަށުގައި ދިރިއުޅޭ މީހަކު ނަން އާންމު ނުކުރުމަށް ޝަރުތުކޮށް ބުނި ގޮތުގައި ކުށްކުރުން ގިނަ އަދި ކުށުގެ ވެށި ފުޅާވެފައިވާ ހުޅުދޫގައި ހިނގައިދިޔަ ބިރު ދައްކައި ފޭރުމުގެ އެ ހާދިސާއިން އެކަނި ވެސް އެ ރަށުގައި ބިރުވެރިކަން އޮތް މިންވަރު އެނގެ އެވެ.\n"އެހެން ހުރި ބައިވަރު ކަންކަން ހައްލު ނުވެ ދަނީ ގޯސްވަމުން. އަންހެން މީހާގެ ހާދިސާއަށް ބެލިއަސް މި ރަށުގެ އާންމު ހާލަތު ގޯސްވެފައިވާ މިންވަރު އެނގޭ ނޫންތޯ؟" އެ މީހާ ފޯން މެދުވެރިކޮށް ބުނެދިނެވެ.\nއައިމިނާ މަނިކުފާނަކީ އުމުރުން 68 އަހަރުގެ މުސްކުޅި އަންހެނެކެވެ. އޭނާއަށް ހަމަލާދިން މީހުން ވަނީ ގިނަ އަނިޔާތަކެއް ވެސް ކޮށްފައެވެ. ހަށިގަނޑުގެ ތިން ތަނަކަށް ވަޅިން ހަމަލާދިނެވެ. ގައިގެ ތަންތަނެއްގައި އަލިފާން ޖައްސައި ފިހެލި އެވެ. އަލިފާން ޖެެއްސުން މިއީ ކުށުގެ ވެެއްޓަށް ހުޅުދޫގައި އަލަށް ވެއްދި ކަމެކެވެ.\nއައްޑޫ ސިޓީ ހުޅުދޫ --\nސިޓީ ކައުންސިލުގައި ހިމެނި ވަޑައިގަންނަވާ ހުޅުދޫ ތަމްސީލުކުރައްވާ، އެމްޑީޕީއަށް ނިސްބަތްވާ ކައުންސިލަރު އިބްރާހިމް ޝުކުރީ ވިދާޅުވި ގޮތުގައި އައިމިނާ މަނިކުފާނަށް ދިން ހަމަލާ އަކީ ހުޅުދޫގައި ކަންކަން ހައްދުން ނައްޓާފައިވާ މިންވަރު ދައްކުވައިދިން ހަމަލާއެކެވެ.\n"މި ދައްކަނީ އުމުރުން 70 އަހަރުގެ އަންހެނެއްގެ ވާހަކަ. އޭނާއަށް ބަޔަކު ހަމައެކަނި ވަޅިން ހަމަލާދިނީއެއް ނޫން. އަލިފާން ޖައްސައި ހަށިގަނޑުގެ ތަންކޮޅެއް އެ ވަނީ ފިހެލާފައި. ކަންކަން ގޯސްވަމުންދާ ގޮތުން ކުށްކުރުން ވެސް މި ދަރަޖައަށް ދާނެކަން އެނގޭ. އެހެންވެ ކަމާބެހޭ އިދާރާތަކަށް މާކުރިން ވެސް ވާނީ މިކަންކަން ހިއްސާކޮށްފައި." ޝުކުރީ ވިދާޅުވިއެވެ.\nއެންމެ ބޮޑީ މަސްތުވާތަކެތީގެ ވަބާ\nހުޅުދޫގެ އާބާދީ 3800 އަށް އުފުލިފައި ވިއަސް ރަށުގައި ދިރި އުޅެނީ އެ އަދަދުގެ ދެބައި ކުޅަ އެއްބަ އެވެ. އޭގެ ތެރޭގައި ގިނަ އަދަދަކަށް ޒުވާނުން ހިމެނެ އެވެ. އެ ޒުވާނުންގެ ބޮޑު ބައެއް ވަނީ މަސްތުގެ ވަބާގައި ޖެހިފަ އެވެ. އޭގެ ސަބަބުން ރަށުގައި އިޖުތިމާއީ ހުރިހާ މައްސަލަތަކެއް ވަނީ ހުރިހާ ދިމާއަކުން ފެންމަތިވެފަ އެވެ.\nހުޅުދޫ މީހުން ވެސް އަދި އިންވެގެން އޮތް މީދޫ މީހުން ވެސް ބުނާ ގޮތުގައި މިހާރު ހުޅުދޫއަަކީ "ކުށުގެ ބޮޑު ހާއްޔަ" ކަށް ބަދަލުވެފައިވާ ރަށެކެވެ. އެ ރަށުގެ އަމާން މާހައުލު ގެއްލިގެން ދިޔައީ މަސްތުވާތަކެތީގެ ސަބަބުންނެވެ. އަދި އެކަންކަމަށް އަޅައި ނުލައި ދޫކޮށްލެވުނުލެއް ބޮޑު ކަމުންނެވެ.\nހުޅުދޫގައި ފުލުހުންގެ މަރުކަޒެއް ވެސް ހުރެ އެވެ. އެތާނގައި ފުލުހުން ވެސް ގާއިމުވެ ތިބެ އެވެ. އެކަމަކު މަސްތުވާތަކެތީގެ މައްސަލަ ހައްލު ކުރަން އެކަށީގެންވާ ފިޔަވަޅުތަކެއް މިހާތަނަށް ވެސް އޮތީ ނޭޅި އެވެ. ރަށުން ވަރަށް ގިނަ ފަހަރަށް މީހުން ހައްޔަރު ކުރި ނަމަވެސް، އަނެއް ދުވަހު އެމީހުން ވީއްލިގެން ރަށުތެރެއަށް ނުކުމެ އެވެ.\nހުޅުދޫ އާންމު ދިރިއުޅުން ދައްކުވައިދޭ ފޮޓޯއެއް -- ފޮޓޯ: ނަސާއު\n"ފުލުހުންގެ ވެސް ކަންބޮޑުވުންތަކެއް އެބަހުރި. އަޅުގަނޑުމެން ވެސް އެކަންވެސް ގަބޫލު ކުރަން... އެބޭފުޅުން ވިދާޅުވަނީ ހައްޔަރު ކޮށްގެން ގެންދިއުމުން ބަންދުގެ މުއްދަތު ޖަހައި ނުދިނުމުން ދޫވެެގެންދަނީ ކަމަށް. މި މައްސަލައަށް ހައްލެއް ލިބެން އޮތީ ސަރުކާރާއެކު މުޅި ދައުލަތް އެހީތެރިކަން ފޯރުުކޮށްދީގެން." ޝުކުރީ ވިދާޅުވި އެވެ.\nފޯން މެދުވެރިކޮށް ހުޅުދޫއިން އަވަސްއާ ވާހަކަ ދެއްކި ބައެއް މީހުން ބުނި ގޮތުގައި މަސްތުވާތަކެތީގެ ބަވާ އެ ރަށައް ފެތުރިފައި ވަނީ އާދަޔާހިލާފު ބޮޑު ކޮށެވެ. "ކަންބޮޑުވެއޭ" ބުނުމަށް ވުރެ މާ ގޯހެވެ.\n"މި ރަށުގައި ޑުރަގުގެ ކަންކަން ބޮޑުވެފައިވާ މިންވަރަކީ އެއީ ގާނޫނީ ގޮތުން ކުށެއް ނޫންކަމަށް ހީވާ މިންވަރަށް. އެހާވެސް ހާމައަށް ފުޅާވެފައި އޮތީ،" އެކަކު ބުންޏެވެ.\nވައްކަމާއި ބިދޭސީންގެ އުނދަގޫ\nހުޅުދޫގައި ވައްކަމުގެ މައްސަލައަކީ އިންތިހާއަށް ބޮޑު މައްސަލައެކެވެ. އައިމިނާ މަނިކުފާނަށް ހަމަލާ ދީފައި ވަނީ ވެސް އޭނާގެ ދިރިއުޅޭ ގެއަށް ވައްކަން ކުރަން ވަން ވަގުންގެ ބައެކެވެ.\n"ޖެހުނު ދިމާއަކުން ވައްކަން ކުރަނީ. އެ ހެޔޮ ކޮންމެ އެއްޗެއް ކޮންމެ ތާކު އޮތަސް ވަގަށް ގެންދޭ،" ހުޅުދޫ މީހަކު ބުންޏެވެ.\nހުޅުދޫގައި ދަނޑުވެރިކަން ވެސް އޮވެއެވެ. އެ މަސައްކަތް ކުރާ މީހުންގެ ދަނޑުތަކުން ވައްކަން ކުރުމަކީ ކޮންމެ ދުވަހެއްގެ ޝަކުވާ އެވެ. ގޭގޭގައި ހުންނަ ތަކެތި ވަގަން ނެގުން އަދި މާ އާންމެވެ. ބައެއް މީހުންގެ ސިފަކޮށްދިން ގޮތުގައި ގޭގެ ކުދި އަދި ބޮޑެތި ދޮރުތަކާއި ވައިގޮޅި ފެންލައިޓުން، ވަޔަށް ވުރެ ކުރީން ވަންނަނީ ވަގުން ނެވެ.\n"ވަގުންގެ ނުފުރުއްޕާނާހެދި ހުޅުދޫގެ ގެތަކަކީ ރައްކާތެރި ނޫން ތަންތަނަށް ވެފައި ވަނީ،" އެކަކު ބުޏްޏެވެ.\nއަނެއްކޮޅުން ހުޅުދޫގައި ބިދޭސީންގެ އަދަދު ގިނަ އެވެ. "ވަގު" ބިދޭސީންނެވެ. ނުއަގުގައި ތަކެތި ގަންނަ ބިދޭސީންނެވެ. އެ މީހުންގެ މައްސަލައަކީ ވެސް ހުޅުދޫއަށް މިހާރު ކުރިމަތިވެފައިވާ ބޮޑު "ބަލާ މުސީބާތަކަށް" ވެފައި ވެ އެވެ. ދަނޑުތަކުން ވަކަން ކުރުމާއި ކުށަށް އަރައި ގަތުމާއި ވިޔަފާރި ހިންގުމާއި ޑްރަގް ޓްރެފިކް ކުރުމުގައި ބިދޭސީންގެ ބައިވެރިވުން އޮވެއެވެ.\nޝުކުރީ ވިދާޅުވި ގޮތުގައި ނުއަގުގައި ތަކެތި ގަތުމަކީ ކުށަކަށްވާއިރު އެކަން ހުއްޓުވޭނެ ގޮތެއް ވެސް ހުޅުދޫގައި ނެތެވެ. ނަމަވެސް ބިދޭސީން ދަނޑުވެރިތަކެތި ގަނެ، ބޯޓް ފަހަރުގައި މާލެ ފޮނުވަ އެވެ. އެ މީހުން ވިޔަފާރިތައް ފުޅާކޮށްފައިވާއިރު އެއިން ކަމެއް ހުއްޓުވޭނެ ގޮތެއް ވެސް ހުއްޓުވާނެ ބަޔަކުވެސް ނެތެވެ. އެކަންކަން ކަމާބެހޭ އިދާރާތަކުގެ ސަމާލުކަމަށް ގެންދިޔަ ނަމަވެސް މިހާތަނަށް އެޅުނު އެއްވެސް ފިޔަވަޅެއް ވެސް ނެތެވެ.\nހުޅުދޫގެ ހާލަތު، ސީޕީގެ ސަމާލުކަމަށް\nޝުކުރީ ވިދާޅުވި ގޮތުގައި ހުޅުުދޫއަށް ދިމާވެފައިވާ ބޮޑެތި މައްސަލަތައް މިހާރުގެ ކޮމިޝަނަރު އޮފް ޕޮލިސް މުހައްމަދު ހަމީދުގެ ސަމާލުކަމަށް ވެސް ވަނީ ގެންގޮސްފަ އެވެ. ރަސްމީކޮށް ސީޕީއާ ބައްދަލުކޮށް ފަށައިގެން ނިޔަކަށް ހުޅުދޫ ވާހަކަ ވަނީ ކިޔައިދީފަ އެވެ.\nމިރަށަށް އައިމަ އެނގޭނީ މި ރަށުގެ ހާލަތު... އެ ރަށަށް ދިޔައިމަ އެނގޭނީ އެ ރަށުގެ ކަންކަން... ހުރިހާ ރަށެއްވެސް އޮތީ މިހާލަތުގައި ކަމަށް ބައްލަވާ... އަޅުގަނޑު ދައްކަން އޮތީ ހުޅުދޫގެ ވާހަކަ ހުޅުދޫގެ ހާލަތު ގޯސްވެފައިވާ މިންވަރު. މިހާރު މިއީ ހަމަޖެހިލައިގެން ދޮރުތައް ހުޅުވައިގެން ގޭގައި ދިރި އުޅެވަވަރުގެ ރަށެއް ނޫން. އެ ދަރަޖައަށް ހާލަތު ގޯސްވެއްޖެ. އެހެންވީމަ އަޅުގަނޑުމެން މި އެދެނީ މިހާލަތު ބަދަލު ކޮށްދޭށޭ ސަރުކާރުގައި. އެހެން ނޫނީ މިއީ މީހުން ދިިރިއުޅެން ހެޔޮ ނުވާވަރުގެ ތަނަކަށް ބަދަލުވެދާނެ،\nއިބްރާހިމް ޝުކުރީ | ހުޅުދޫ ކައުންސިލަރު\n"އަޅުގަނޑު ސީދާ މާލެގޮސް، ރަސްމީ އެޕޮއިންޓެއްގައި ކޮމިޝަނަރާ ބައްދަލުކޮށް ވާނީ ކިޔައިދީފައި... ހުރިހާ ވާހަކަތަކެއް ވަރަށް ތަފްސީލުކޮށް ކިޔައިދިނިން. ނަމަވެސް އަދިވެސް އެއްވެސް ފިޔަވަޅެއް ނާޅާ،" ޝުކުރީ ވިދާޅުވިއެވެ.\nއޭނާ ވިދާޅުވި ގޮތުގައި ސިޓީ ކައުންސިލްގެ ބައްދަލުވުމަކަށް ހުޅުދޫގެ މައްސަލަ އޭނާ ހުށައަޅުއްވާނެ އެވެ. އަދި ސިޓީ ކައުންސިލް މެދުވެރިކޮށް އެކަން ސަރުކާރުގެ ހުރިހާ މުއައްސަސާތަކުގެ ސަމާލުކަމަށް ގެންދަން އަލުން މަސައްކަތް ކުރައްވާނެ އެވެ.\nރިހެބެއް ގާއިމުކުރަން ހުޅުދޫން ބިމެއް\nމަސްތުވާތަކެތީގެ ޝިކާރައަށް ވެފައިވާ މީހުން އަނބުރާ މުޖުތަމައަށް ނެރެން ބޭނުންވާ ފަރުވާ ލިބޭނެ ސެންޓަރެއް ހުޅުދޫގައި ގާއިމް ކުރުމުގެ މަސައްކަތް އެބައޮވެ އެވެ. އެ ކަމަށް ހުޅުދޫއިން 30،000 އަކަފޫޓްގެ ބިމެއް ވެސް ކަނޑާފައި އޮވެއެވެ. އެތަން އަވަހަށް އަޅައި އަވަހާ ހިދުމަތް ފެށުމަކިީ ހުުޅުދޫ އަށް ދިމާވެފައިވާ މައްސަލަތަކަށް މިންވަރެއްގެ ހައްލެއް އަންނާނެ ކަމެކެވެ. އެ ރަށުގެ ބައެއް މީހުން ބުނާ ގޮތުން ވިއްޔާ ދެން ހުޅުދޫގައި އުންމީދުގެ ހުޅުކޮޅެއް ދިލޭނީ އެ މަރުކަޒު އަޅައިގެނެވެ.\n"އެތަން ހެދުމުން މިންވަރެއްގެ ރަނގަޅެއްވާނެ. އެކަމަކު އޭގެ ކުރިން ކުރަން ހުރިކަންކަން މާގިނަ... މި މަސްތުގެ މީހުން މުޖްތަމައުގެ ތެރޭގައި ތިބެގެން ރަނގަޅެއް ނުވާނެ... އެެެހެންވީމަ ރިހެބަކީ އުންމީދެއް." އެ ރަށު މީހަކު ބުންޏެވެ.\nކުށްކުރުން ދިރިއުޅުން ވައްކަން + ބިދޭސީން ފޭރުން ސ. ހުޅުދޫ


COVID-19 in jehi3months vejje nama, alun sample dheyne jeheyne: HEOC | Mihaaru\nކޮވިޑު ޖެހި ރަނގަޅުވިތާ ތިން މަސް ވެއްޖެ ނަމަ، އަލުން ސާމްޕަލް ދޭން ޖެހޭނެ: އެޗްއީއޯސީ\nއެޗްއީއޯސީ އިން މިރޭ ބޭއްވި މީޑިއާ ބްރީފިންގައި ޑރ. އިބްރާހިމް އަފްޒަލް ވާހަކަދައްކަވަނީ -- ފޮޓޯ: އެޗްއީއޯސީ\n29 ނޮވެމްބަރ 2020 - 23:35\nކޮވިޑް-19 ޖެހި، ބަލިން ރަނގަޅުވި ފަހުން ތިން މަސް ވެއްޖެ ނަމަ، އެކްޓިވް ސަވައިލަންސްގެ ދަށުން، ސާމްޕަލް ދޭން ޖެހޭނެ ކަމަށާއި އެ ކަމަށް އެއްބާރުލުން ދޭން ހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން މިރޭ އެދިއްޖެ އެވެ.\nއެ ސެންޓަރުގެ މީޑިއާ ބްރީފިންގައި އެޗުޕީއޭގެ އެޕިޑަމިއޮލޮޖިސްޓު ޑރ. އިބްރާހިމް އަފްޒަލް ވިދާޅުވީ ކޮވިޑް ޖެހިފައިވާ ވަރު ބަލަން އެކްޓިވް ސަވައިލަންސްގެ މަސައްކަތް ކުރާ އިރު، އެ ބަލިން ރަނގަޅު ވެފައިވާ މީހުންގެ ސާމްޕަލް ނަގަން އުޅުމުން ކަންބޮޑުވުން ފާޅުކުރަމުންދާ ކަމަށެވެ. އެހެންވެ، މި މަސައްކަތުގައި އަމަލީ ގޮތުން ހަރަކާތްތެރިވާ ރެޕިޑް ރެސްޕޮންސް ޓީމް (އާރްއާރްޓީ) އިން އެދެނީ، ބަލިން ރަނގަޅުވި ފަހުން ތިން މަސް ދުވަސް ވެއްޖެ ނަމަ އަލުން ސާމްޕަލް ދިނުމަށް ޑރ. އަފްޒަލް ވިދާޅުވި އެވެ.\nއޭނާ ވިދާޅުވިގޮތުގައި، ކޮވިޑު ޖެހި ރަނގަޅު ވެފައިވާ މީހުންނަށް އެ ބަލި އަލުން ނުޖެހޭނެ ކަމަށް މިހާރު ބަލަމުން އަންނަ މުއްދަތަކީ ތިން މަސް ދުވަހެވެ. އެ އަށް ވުރެ ގިނަ ދުވަސް ވެއްޖެ ނަމަ ބަލި އަލުން ޖެހިދާނެ ކަމަށާއި އެހެންވެ ޓެސްޓުކުރުން މުހިއްމު ކަމަށް ވިދާޅުވި އެވެ. މިފަދަ ސާމްޕަލް ޓެސްޓު ކުރުމުން މި ބައްޔާ ގުޅޭ އިތުރު މައުލޫމާތު ދަސްވާނެ ކަމަަށް ވެސް ޑރ. އަފްޒަލް ވިދާޅުވި އެވެ.\n"އެ މީހާގެ ސާމްޕަލް ނެގުން ވަރަށް މުހިއްމު ވާނެ. އެއީ އަޅުގަނޑުމެންނަށް އެ ބަލި ހަގީގަތުގައި [ޖެހެނީ] ކިހިނެއްތޯ [އިނގޭނީ އޭރުން]. ތިން މަސް ދުވަހުންތޯ ނުވަތަ އެ އަށް ވުރެ ގިނަ މުއްދަތެއްތޯ، އެވިޑެންސްތަކެއް މި ނެގެވެނީ،" އޭނާ ވިދާޅުވި އެވެ.\nކޮވިޑަށް ޓެސްޓު ކުރަން ސާމްޕަލް ދޭން އާންމުކޮށް ދެކޮޅު ހަދަނީ އެ ބަލިން ރަނގަޅުވިތާ ހަ މަސް ވެފައިވާ މީހުން ކަމަށް ޑރ. އަފްޒަލް ވިދާޅުވި އެވެ. އެހެންވެ، ބަލި ޖެހުނު ފަހުން ހަ މަސް ދުވަސް ވީ ނަމަ ވެސް، އާރްއާރްޓީ އަށް އެއްބާރުންދީ ސާމްޕަލް ދޭން އޭނާ އެދިވަޑައިގަތެވެ.\nކޮވިޑަށް ޕޮޒިޓިވްވާ މީހުންގެ އަދަދު މިދޭތެރެއިން ދަށްވެފައި ވާތީ ރައްކާތެރިކަމުގެ ފިޔަވަޅު އެޅުމުގައި ފަރުވާކުޑަ ކުރާކަން ވެސް ޑރ. އަފްޒަލް މި ބްރީފިންގައި ފާހަގަކުރެއްވި އެވެ. އަދި ނޭފަތް ނިވާކޮށްގެން މާސްކު އަޅާށާއި ގެއިން ބޭރަށް ދާ އިރު "ޓްރޭސްއެކީ" އެޕް ބޭނުން ކުރާށާއި ދުވަސްވީ މީހުން އުޅޭ ތަންތަަނަށް ޒިޔާރަތްކުރާ އިރު ރައްކާތެރިވާން ވެސް އޭނާ ހަނދާން ކޮށްދެއްވި އެވެ.\nސިއްހަތު ހެލްތު ޕްރޮޓެކްޝަން އެޖެންސީ ޑރ. އިބްރާހިމް އަފްޒަލް (އެޗްޕީއޭ) އެޗުއީއޯސީ\nމިހާރުދެން ތިކަން ހުއްޓާލަންވެއްޖެ. ކޮވިޑް ބިރުވެރިކަން ފެތުރުން. ސްޓެޓްތަކުން ދައްކަނީ މީހަމަ އާދައިގެ ރޯގާއެއްކަމަށް. މިގޮތަށް ނޯމަލް ފުލޫޖެހޭ މީހުންގެ ތަފާސްހިސާބު އާއްމުކުރާނަމަ ބަލިމީހުންނާ މަރުވާމީހުން މާގިނަވާނެ. https://www.awakeningchannel.com/post/network-of-lawyers-there-is-no-pandemic-there-are-global-agendas-behind-notice-of-liability-and\nމިހާރުދެން ތިކަން ހުއްޓާލަންވެއްޖެ. ކޮވިޑް ބިރުވެރިކަން ފެތުރުން. ސްޓެޓްތަކުން ދައްކަނީ މީހަމަ އާދައިގެ ރޯގާއެއްކަމަށް. މިގޮތަށް ނޯމަލް ފުލޫޖެހޭ މީހުންގެ ތަފާސްހިސާބު އާއްމުކުރާނަމަ ބަލިމީހުންނާ މަރުވާމީހުން މާގިނަވާނެ.\nކޮވިޑް19 ޖެހިފައި6، 8 މަސް ފަހުންވެސް ރިއިންފެކްޓް ވާކަމަކަށް ރިސާޗަކުން ކީއްކުރަން ދުވިޔޭގައި މިހަދާހައި ޓެސްޓްތަކަކުންވެސް ނުދައްކާ. ފަހަރެއްގައި ހާލަކުން ނާދިރު ކޭހެއް ފެނުން އެޔެއް ނުބެލޭ ނުރައްކަލަކަށް. ކޮންޓްރޯލް ނުވާ ފްލޫއަކާހުރެ ބިރުން އިޤްތިޞާދާ ވެއްޓާ އިޖްތިމާޢީވުން ފުނޑިއްޖެ. އެވަރުން އުޅެއުޅެތިއްބާ، އެގިގެން ބައިމިލިޔަން ބަލިވިއިރު ނޭނގި އޭގެ ކިތައްގުނަ ކަންވެސް ނޭނގެ. ފަރުވާތެރި ނުވާށެކޭ ނޫން ފޯބިޔާއާ އޯވަރވުން ބޭކާރު!\nބިދޭސީން ކޮވިޑް ޖެހި މިހާރު ނިމުނީތަ؟ ބިދޭސީން ޕޮޒިޓިވްވާ ކަމެއް މިހާރު ޚަބަރުގައި ނުހިމެނޭތީ އަހާލީ އެވެ. އަނެއްކާ ގައިޑްލައިންސް ބަދަކުވީވީ ތޯއެވެ؟\nލާރިކާ ޓީމު ދޭބަލަ ފަރު މައްޗައް ސާމްޕަލު ހިލަން\nލާރިކާލި ވަގުކަލޭގެ ވީ ޖަލުގަ.\nއަސްލު ލާރި ކާލި ވަގުތައް ތިބީ ގޭގަ ބައިތިއްބާފަ.\nކޮވިޑް 19 އަކީ ސިއްހީ މާހިރުންގެވެސް ބޮޑު ބޮލުގެ ރިހުމެއް. ކޮވިޑްއާ ގުޅޭ ފަހުގެހޯދުން ތަކުން ދައްކާގޮތުގަ ކޮވިޑް ވައިރަސް ހަށިގަނޑަށް ވަންނަތާ 100ދުވަސް ފަހުންވެސް ކޮވިޑްއާ ގުޅޭ އެކިއެކި އަލާމާތްތައް ބައެއް މީހުންގެ ގައިން ފެނޭ. މިކަމާގުޅޭގޮތުން ޓެސްޓްކުރެވުނު %52 މީހުންނަށް ތަފާތު ސިއްހީ އުނދަގޫތައް ފޯރާ. އޭގެތެރޭގަ ހަމަނިދި ނުލިބުމާ ގައިގަ ރިހުމާ ބޮލުގަރިހުމާ މާބޮޑަށް ވަރުބަލިވުމާ ކަންކަމަށް ސަމާލުކަންނުދެވުންވެސް ހިމެނޭ.\nލިބޭނީ ތިޔަ ބަޔަކަށް ޓެސްޓް ހެދިވަރަކަށް. ކކބކ


America ah dhemun gendhaa Terrorist hamalaa thakugai muslimun...\nއެމެރިކާއަށް ދޭ ޓެރަރިސްޓު ހަމަލާތަކުގައި މުސްލިމުން ހަރަކާތްތެރިވާ މިންވަރު މަދު: ދިރާސާ\n2008 ވަނަ އަހަރުން ފެށިގެން 2016 ވަނަ އަހަރާއި ހަމަޔަށް އެމެރިކާއަށް ދިން 201 ޓެރަރިސްޓު ހަމަލާތައް ދިރާސާކުރުމުން ލިބުނު ނަތީޖާކަން ފާހަގަކޮށްލެވޭ\nމި ހަމަލާތައް ދިނުމުގައި އެންމެ ބޮޑަށް އަދި އެންމެ ގިނައިން ބައިވެރިވެފައިވަނީ ރައިޓްވިންގް އެކްސްޓްރި .މިސްޓުން\nކ. މާލެ | 19 ނޮވެންބަރ 2019 | އަންގާރަ 19:54 | 4,114\nޑޮނާލްޑް ޓްރަމްޕް - ގޫގުލް\nއެމެރިކާއަށް ދެމުންގެންދާ ހަމަލާތަކުގައި މުސްލިމުން ޝާމިލުވާ މިންވަރު ވަރަށް މަދު ކަމަށް އެމެރިކާގެ "އިންވެސްޓިގޭޓިންގ ފަންޑް" އިން ކުރިޔަށް ގެންދިޔަ ދިރާސާ އަކުން ހާމަވެއްޖެއެވެ.\nއެއީ 2008 ވަނަ އަހަރުން ފެށިގެން 2016 ވަނަ އަހަރާއި ހަމަޔަށް އެމެރިކާއަށް ދިން 201 ޓެރަރިސްޓު ހަމަލާތައް ދިރާސާކުރުމުން ލިބުނު ނަތީޖާކަން ފާހަގަކޮށްލެވެއެވެ. އެ ނަތީޖާތަކުން ދައްކާގޮތުގައި މި ހަމަލާތައް ދިނުމުގައި އެންމެ ބޮޑަށް އަދި އެންމެ ގިނައިން ބައިވެރިވެފައިވަނީ ކަނާތުފިޔައިގެ ހައްދުފަހަނައަޅާފައިވާ ފަރާތްތަކުންނެވެ.\nރިޕޯޓްތަކުން ދައްކާގޮތުގައި 201 ހަމަލާގެ ތެރެއިން 63 ހަމަލާދިނުމަށް ވާގިވެރިވި ޓެރަރިސްޓު ޖަމާޢަތްތަކަކީ ސިޔާސީ ވިސްނުންތަކާއި ޤަބޫލުކުރުންތަކެއްގެ މައްޗަށް ބުރަވެ ތިބި އިސްލާމީ ޤައުމަކުން ދީފައިވާ ހަމަލާތަކެކެވެ. މީގެ ތެރޭގައި ސެން ބަނާޑިނޯ ޝޫޓިންގްސް އާއި ބޮސްޓަން މެރެތަންއަށް އަމާޒުކޮށްދިން ޙަމަލާ ހިމެނޭ ކަމަށް ވެސް ދިރާސާގައި ބުނެފައިވެއެވެ. އަދި 45 ހަމަލާއެއް އެމެރިކާއަށް އަމާޒުކޮށްގެން ދީފައިވަނީ ޓެރަރިސްޓު ޖަމާއަތެއް ކަމަށްވާ ރައިޓްވިންގް އެކްސްޓްރީމިސްޓުންނެވެ.\nއެމެރިކާއަށް ދެމުންގެންދާ ޓެރަރިސްޓު ހަމަލާތަކުގެ ތެރެއިން ފުލުހުންނަށް ފިޔަވަޅު އެޅިފައިވަނީ މުސްލިމުންގެ ޖަމާޢަތްތަކުގެ 76 އިންސައްތަ ހަމަލާއަކަށެވެ. ނަމަވެސް ރައިޓްވިންގް އެކްސްޓްރީމިސްޓުންގެ 36 އިންސައްތަ ހަމަލާއަށް ފުލުހުން ވަނީ ފިޔަވަޅު އަޅާފައެއެވެ.\nދެހާހުގެ އަހަރުތަކުގައި އެމެރިކާއަށް ދިން ޓެރަރިސްޓު ހަމަލާތަކުގައި 400 އަށް ވުރެ ގިނަ މީހުން މަރުވެފައިވެއެވެ.


Ukulhas bandharuge eh'gamu thoshi lum'ah concrete block athuran fashaifi | Jazeera\tއުކުޅަސް ބަނދަރުގެ އެއްގަމުތޮށި ލުމުގެ މަސައްކަތް ފަށައިފި - Jazeera\nއުކުޅަސް ބަނދަރުގެ އެއްގަމުތޮށި ލުމަށް ކޮންކްރީޓް ބްލޮކް އަތުރަން ފަށައިފި\nލީވާން އަލީ ނާސިރް June 28, 2021 569 views0\nއުކުޅަސް ބަނދަރު ތަރައްގީ ކުރުމުގެ މަޝްރޫއުގެ ތެރެއިން -- ފޮޓޯ: އެމްޓީސީސީ\nއއ. އުކުޅަސް ބަނދަރުގެ އެއްގަމު ތޮށި ލުމަށް ބޭނުންވާ ކޮންކްރީޓް ބްލޮކް އެތުރުމުގެ މަސައްކަތް ފަށައިފިއެވެ.\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީ (އެމްޓީސީސީ) އިން ކުރިޔަށްގެންދާ މި މަޝްރޫއުގެ ދަށުން އެއްގަމު ތޮށި ލުމަށް ބޭނުންވާ ކޮންކްރީޓް ބްލޮކް އެތުރުމުގެ މަސައްކަތް ފެށީ މި ހިނގާ ޖޫން މަހުގެ 26 ވަނަ ދުވަހު ކަމަށް އެ ކުންފުނިން ބުނެއެވެ.\nއއ. އުކުޅަސް ބަނދަރުގެ އެއްގަމުތޮށި ލުމާއި ޖެޓީ ހެދުމުގެ މަޝްރޫޢުގެ ދަށުން، އެއްގަމުތޮށި ލުމަށް ބޭނުންވާ ކޮންކްރީޓް ބްލޮކް އެތުރުމުގެ މަސައްކަތް 26 ޖޫން 2021 ވަނަ ދުވަހު ފެށިއްޖެ. މި މަޝްރޫޢަކީ 19.9 މިލިއަން ރުފިޔާގެ މަޝްރޫޢެއް.#MTCCProjects pic.twitter.com/n8qVv564rg\n— MTCC Plc (@MTCCPlc) June 28, 2021\nއުކުޅަސް ބަނދަރުގެ އެއްގަމުތޮށި ލުމާއި، ޖެޓީ ހެދުމުގެ މަޝްރޫއުގެ ދަށުން، އެ ރަށު ބަނދަރުގެ 19,630 ކިއުބިކް މީޓަރުގެ ސަރަހައްދެއް ފުންކުރުމުގެ އިތުރުން، 31 މީޓަރުގެ ސަރަޙައްދެއްގައި ބޭރުތޮށި ލުން ހިމެނޭއިރު، 136 މީޓަރުގެ ސަރަޙައްދެއްގައި އެއްގަމުތޮށި ލުމާއި، ދޯނިފަހަރަށް ގާތް ކުރެވޭ ގޮތަށް 138.73 މީޓަރުގެ ޖެޓީއެއް ހެދުމާއި، އަދި 580 އަކަ މީޓަރުގެ ސަރަހައްދެއްގައި ޕޭވްމަންޓް ހެދުމުގެ މަސައްކަތްވެސް ހިމެނޭ ކަމަށްވެސް އެމްޓީސީސީން ބުނެއެވެ.\nމިނިސްޓްރީ އޮފް ނެޝަނަލް ޕްލޭނިންގ ހައުސިންގ އެންޑް އިންފްރާސްޓްރަކްޗަރ އިން އެމްޓީސީސީއާ ހަވާލުކުރި މި މަޝްރޫއުއަކީ 19.9 މިލިއަން ރުފިޔާގެ މަޝްރޫއެކެވެ.\nއުކުޅަސް ބަނދަރުގެ އެއްގަމުތޮށި ލުމުގެ މަސައްކަތް ފަށައިފި


Pompeo dhathurukuraa gaumuthah India aai eh galakah eruvijje nama India kanduge control India ah libidhaane: Swamy\nޕޮމްޕެއޯގެ ދަތުރުކުރާ ގައުމުތައް އިންޑިއާއާއި އެއްގަލަކަށް އެރުވިއްޖެނަމަ އިންޑިއާ ކަނޑުގެ ކޮންޓްރޯލް އިންޑިއާއަށް ލިބިދާނެ: ސްވާމީ\nއެމެރިކާގެ ސެކްރެޓަރީ އޮފް ސްޓޭޓް އިންޑިއާ ކަނޑުގެ ގައުމުތަކަށް ކުރައްވަމުންގެންދަވާ ދަތުރުފުޅުގެ ސަބަބުން އިންޑިއާ ކަނޑުގެ ކޮންޓްރޯލް އިންޑިއާއަށް ލިބިދާނެކަމަށް އެގައުމުގެ ވެރިކަންކުރާ ބީޖޭޕީގެ އިސް ލީޑަރެއްކަމަށްވާ ޑރ.ސުބްރަމާނިއަމް ސްވާމީ ވިދާޅުވެއްޖެއެވެ.\nއޭނާ މިހެން ވިދާޅުވީ ޕޮމްޕެއޯގެ ދަތުރުފުޅާއި ބެހޭގޮތުން އިންޑިއާގެ ޓީވީ ޗެނަލެއްކަމަށްވާ ނިއުސްއެކްސްއަށް އިިއްޔެ ދެއްވި އިންޓަރވިއުއެއްގައެވެ.\nސްވާމީ ވިދާޅުވީ ޕޮމްޕެއޯ މިވަގުތު ހުންނެވީ ސްރީލަންކާގައި ކަމަށާއި، އެއަށްފަހު ދިވެހިރާއްޖެއާ އިންޑޮނީޝިޔާއަށް ކަމަށެވެ. އަދި މި ގައުމުތައް އިންޑިއާއާއި އެއްގަލަކަށް އެރުވިއްޖެނަމަ، މުޅި އިންޑިއާ ކަނޑު އެގައުމުން ކޮންޓްރޯލް ކުރެވޭނެކަމަށް އޭނާ ފާހަގަކުރެއްވިއެވެ.\nފާހަގަކޮށްލެވޭ ގޮތުގައި ސެކްރެޓަރީ ޕޮމްޕެއޯގެ ދަތުރުފުޅަކީ ޗައިނާއާއި ދެކޮޅަށް މަަސައްކަތްކުރާނެ އިންޑޯ-ޕެސިފިކް ކޯލިޝަނެއް އުފެއްދުމަށްޓަކައި ކުރާ ދަތުރެއްކަމަށް މުރާސިލުން ވަނީ ސިފަކޮށްފައެވެ. އަދި މިކަމަށް ބާރުލިބިދޭފަދަ ވާހަކަތަކެއް އޭނާ ވަނީ އިންޑިއާ، ރާއްޖެ އަދި ސްރީލަންކާގައިވެސް ދައްކަވާފައެވެ.\nތިޔާއީ އިންޑިއާ މަޅީގަ ޖައްސާފަ، ބޭނުމަކީ އިންޑިއާ މެދުވެރިކޮށް އިންޑިއާ ކަޑަށް އެމެރިކާ ބާރު ހިންގުން. ޗައިނާ އާ ދެކޮލު ޕްރޮޖެކްޓެއް. މިފހަރު އިންޑިއާ އަށް ކެހި ލިބޭނީ.


Lanka Gai Muslimunah Hamalaa Dhin 74 Meehaku Hayyaru Kohffi - Vaguthu\nލަންކާގެ މުސްލިމުންނަށް ހަމަލާ ދިން 74 މީހަކު ހައްޔަރު ކޮށްފި\nސްރީލަންކާގެ މުސްލިމުންނަށް އަމާޒުކޮށް ހަމަލާ ދިން ކަމުގެ ތުހުމަތުގައި 74 މީހަކު ހައްޔަރު ކޮށްފިއެވެ.\nލަންކާގެ ފުލުހުން ބުނީ ހައްޔަރު ކުރި އެންމެންނަކީ ވެސް ހައްދުފަހަނަ އަޅާފައިވާ ބުޑިސްޓުންކަމަށާއި ވެސްޓަން ޕްރޮވިންސްގެ މިނުވަންގޮޑާ އާއި އުތުރު ވެސްޓަން ޕްރޮވިންސްގައި ހިނގި ހަމަނުޖެހުންތަކާ ގުޅިގެން 74 މީހަކު ހައްޔަރުކޮށް 33 މީހަކުގެ ބަންދުގެ މުއްދަތު ޖަހާފައިވާ ކަމަށެވެ.\nލަންކާގައި މުސްލިމުންނާ އަމާޒުކޮށް ދެމުންދާ ހަމަލާތަކުގެ ތެރެއިން، އުމުރުން 45 އަހަރުގެ މުސްލިމް ވިޔަފާރިވެރިއަކަށް ތޫނު އެއްޗަކުން ހަމަލާދީ ވަނީ މަރާލާފައެވެ.\nރޭވެސް މިނުވަންގޮޑަގައި ހިނގި ހަމަނުޖެހުންތަކުގައި ބައެއް ފިހާރަތަކުގެ އިތުރުން މިސްކިތަކަށް ވަނީ ގެއްލުން ދީފައެވެ. އެސަރަހައްދުގައި އުޅޭ މީހުން ބުނީ، އެމީހުންގެ ފިހާރަތަކަށް ގެއްލުން ދީފައިވަނީ ޕެޓްރޯލް ބޮން ބޭނުންކޮށްގެން ކަމަށެވެ. ރޭގައި މުޅި ލަންކާގައި ވަނީ ކާފިއު އިއުލާން ކޮށްފައެވެ.\nލަންކާގައި ހަމާލާތައް އިތުރަށް ގޯސްވިޔަ ނުދިނުމަށް ބައެއް ސަރަހައްދުތަކުގައި ކާފިޔު އިއުލާންކޮށް މީސް މީޑިއާ ބޭނުން ކުރުން ވަނީ މަނާ ކޮށްފައެވެ.\nބުޑިސްޓުންގެ ބޮޑު މެޖޯރިޓީއެއް އޮންނަ ލަންކާގައި މުސްލިމުން ޙިއްސާކުރަނީ އެޤައުމުގެ އާބާދީގެ އެންމެ 10 އިންސައްތައެވެ. އެޤައުމުގެ އާބާދީގެ 70 އިންސައްތަ އަކީ ބުޑިސްޓުންނެވެ. ކަން މިހެން އޮތުމުން ބައިމަދު މުސްލިމުންނަށް ބުޑިސްޓުންގެ ނުބައި ރޭވުންތަކުގެ ތެރެއިން ކޮންމެ ފަދަ އަނިޔާއެއްވެސް ދީފާނެކަމުގެ ބިރު އޮތީ ބޮޑުވެފައެވެ.\nއޭޕްރީލް މަހުގެ 21 ވަނަ ދުވަހު އީސާއީ ދީނުގެ ތިން ފައްޅިއަކަށާއި މަތީ ފަންތީގެ ތިން ހޮޓަލަކަށް ހަމަލާދީ 250 އަށް ވުރެ ގިނަ މީހުން މަރާލި ހާދިސާއަށް ފަހު އެ ގައުމުގައި ހަމަނުޖެހުން ވަނީ ބޮޑުވެފައެވެ.\nކޮވިޑް-19: ލަންކާއިން އިތުރު 96 މީހަކު ފައްސިވެއްޖެ\nލަންކާގައި ބޭއްވި ލަވަ މުބާރާތަކުން އެއް ވަނަ ދިވެއްސަކަށް


އުދާސްގެއިން ބައިލައްކަ އަށްވުރެ ގިނަ ރުފިޔާއާއި މަސްތުވާތަކެތި ހޯދާ އެކަކު ހައްޔަރުކޮށްފި | Dhiislam | Dhiislam\nއަބްދުﷲ ޝަފީއު ޑިސެމްބަރ 28, 2012\nއައްޑޫ ސިޓީ ހިތަދޫ އުދާސްގެ ތެރެއިން ތޫނު ހަތިޔާރާއި ބައިލައްކަ އަށްވުރެ ގިނަ ރުފިޔާއާއި މަސްތުވާތަކެތި ކަމަށް ޝައްކުކުރެވޭ އެއްޗެއް ހޯދާ އެކަކު ހައްޔަރުކޮށްފިއެވެ.\nފުލުހުން ހާމަކުރާގޮތުގައި މިމައްސަލައާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވަނީ އުމުރުން 46 އަހަރުގެ ފިރިހެނެކެވެ. އިތުރަށް ހާމަކުރި ގޮތުގައި އެމީހާ އާއި ތަކެތި އަތުލައިގެންފައިވަނީ މި ޑިސެމްބަރު މަހުގެ 27 ވަނަ ދުވަހު އުދާސްގޭގައި ގްރޫޕް ހަރަކާތް ރާވާ ހިންގާ ކަމަށް ތުހުމަތުކުރެވިގެން އައްޑޫ ސިޓީ ހިތަދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި އެ ގެ ބަލާ ފާސްކުރިކުރުމުންނެވެ. އެގޮތުން މާރާމާރީ ހިންގުމަށް ގެންގުޅޭ ޒާތުގެ ތޫނު ހަތިޔާރާއި ބައިލައްކައަށްވުރެ ގިނަ ދިވެހި ރުފިޔާއާއި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމްހުސްކުރި ދަޅަކާއެކު އެކަކު ފުލުހުންގެ ބެލުމުގެ ދަށަށް ގެނެސްފާވާކަމަށް ފުލުހުން ހާމަކުރި އެވެ.\nމާރާމާރީ ހިންގުމަށް ގެންގުޅޭ ޒާތުގެ 1 ފޫޓް ހުންނަވަރުގެ ބެނެޓް ވަޅި ހޯދާފައިވަނީ އެގެ ބަލާ ފާސްކުރިކުރުމުން އެގޭގެ ބޭރުގައި ހުރި އެޅިގާ ތަކެއްގެ ތެރެއިންނެވެ. އަދި ކުޑަ ބެނެޓް ވަޅި ހޯދާފައިވަނީ އެގޭގެ ކޮޓަރިއެއްގެ ތެރޭ ހުރި އަލަމާރިއަކުން ކަމަށް ފުލުހުން ހާމަ ކުރެއެވެ. އަދި އެހެން އަލަމާރިއެއްގެ ތެރެއިން -/70050ރ (ހަތްދިހަ ހާސް ފަންސާސް ރުފިޔާ) ފެނިފައިވާކަމަށްވެސް ފުލުހުން އިތުރަށް ހާމަ ކުރެއެވެ.\nމަސްތުވާތަކެތީގެ ވިޔަފާރި ހިންގުމަށް ގެންގުޅެފައިވާ ކަމަށް ބެލެވޭ ކުދި ރަބަރު ޕެކެޓްތަކެއް އެގެއިން ފެނިފައިވާކަމަށް ފުލުހުން ހާމަކުރިއެވެ. އަދި މަސްތުވާތަކެތި ކަމަށް ޝައްކުކުރެވޭ އެއްޗެއްހުރި ފިލްމްހުސްކުރި ދަޅެއްވެސް އެގޭގެ ގޯތިތެރޭގައި ވަޅުލާފައި ހުއްޓާ ހޯދާފައިވާ ކަމަށް ފުލުހުން އިތުރަށް ހާމަކުރިއެވެ.\nމި ޑިސެމްބަރ މަހު 23 ވަނަ ދުވަހުވެސް ށ. މިލަންދޫގައި ވަނީ މަސްތުވާތަކެތި އެތެރެކުރަން އުޅުނު3މީހަކު ހައްޔަރުކޮށްފައެވެ.


Bikini Gai Ulhunu Fathuruveriya Heekuree Bayaku Ulhunee Eyna Raheenu Kuran Kamah - Vaguthu\nބިކިނީގައި އުޅުނު ފަތުރުވެރިޔާ ހީކުރީ ބަޔަކު އުޅުނީ އޭނާ ރަހީނު ކުރަންކަމަށް!\nމާފުށީގައި ބިކިނީގައި އުޅެނިކޮށް ފުލުހުންގެ ބެލުމުގެ ދަށަށް ގެންދިއުމަށްފަހު ދޫކޮށްލި އިނގިރޭސިވިލާތުގެ ފަތުރުވެރިޔާ ސިސިލިއާ ޖަސްޓްޒެމްބްސްކާ އޭނާ އަށް ރާއްޖޭގައި ދިމާވި ކަންތައްތަކާއި ބެހޭ ގޮތުން ފުރަތަމަ ފަހަރަށް ވާހަކަ ދައްކައިފިއެވެ.\nއިނގިރޭސިވިލާތުގެ ނޫހަކަށް ދިން އިންޓަވިއުއެއްގައި ސިސިލިއާ ބުނީ މާފުށީގައި އޭނާ ބިކިނީގައި އުޅުނީ އެއީ މަނާކަމެއް ކަން ނޭނގި ކަމަށެވެ.\n"އަހަރެން ހީކުރީ އެމީހުން އުޅުނީ އަހަރެން ރަހީނު ކުރަން ކަމަށް. އެހާލަތު ދިމާވުމުން ކޮންމެ އަންހެނަކަށް ވެސް ލަފާކުރެވޭނެ ގޮތައް އަހަރެންނަށް ވެސް ކަންތައްތައް ލަފާކުރެވުނީ. އަހަރެންނަށް ހީކުރެވުނީ އަހަރެންގެ ފުރާނަ ވަނީ ނުރައްކަލަށް ހުށަހެޅިފައި ކަމަށް." ސިސިލިއާ ބުންޏެވެ.\nފުލުހުން ސިސިލިއާގެ ބަނޑުމަތީގައި ޖަހާ އަނިޔާ ކުރިކަމަށް ވެސް އޭނާ ބުނެފައި ވެއެވެ.\nއޭނާ ބުނީ މީގެ ކުރިން ވެސް އޭނާ ރާއްޖެ އަށް ޗުއްޓީ ހޭދަކުރަން ގޮސްފައިވާ ކަމަށާއި މީގެ ކުރިން އޭނާ ރާއްޖެ ގޮސް ބިކިނީގައި އުޅުނުއިރު އެއްވެސް މައްސަލައެއް ދިމާނުވުމުން ބިކިނީގައި އުޅުން އެއީ މައްސަލައެއް ކަމަށް އޭނާއަށް ހީކުރެވިފައި ނެތް ކަމަށެވެ.\nސިސިލިއާ ބުނީ އޭނާ މާފުށީ މަގުމަތިން ހިނގާފައި ދަނިކޮށް ފުރަތަމަ އޭނާ ފަހަތުން އަންނަން ފެށީ ދެތިން ފިރިހެނުން ކަމަށެވެ. ފަހުން ބަޔަކު އައިސް މިއީ ފުލުހުން ކަމަށް ބުނި ކަމަށާއި ނަމަވެސް ފުލުހުންގެ ކާޑު ދައްކަން ބުނުމުން ކާޑު ނުދެއްކި ކަމަށް އޭނާ ބުންޏެވެ.\nސިސިލިއާ ބުނީ އޭނާ ކާރަކަށް އެރުވިއިރު އޭގައި ތިބީ ޔުނީފޯމް ލައިގެން ތިބި ބައެއް ނޫންކަމަށާއި އެހައި ހިސާބުން އޭނާ ރަހީނު ކުރީކަމަށް ހީކުރެވުނު ކަމަށެވެ.\nސިސިލިއާ ބުނީ ޕޮލިސް ސްޓޭޝަނަށް ގެންގޮސް ފަސް މީހަކު ވެގެން އޭނާ ފާސްކުރަން ވެސް އުޅުނު ކަމަށެވެ.\n"އަހަރެންނަކަށް ނޭނގެ އަހަރެން ބިކިނީގައި ހުއްޓާ އަހަރެން ފާސްކުރަން ޖެހޭ ސަބަބެއް." އޭނާ ބުންޏެވެ.\nފުލުހުން އޭނާ އަތުން ޕާސްޕޯޓް ހޯދަން އޭނާ ދޫކޮށްލި ފަހުން ވެސް ގެސްޓް ހައުސްއަށް ގޮސް ދޮރުފަތުގައި ތަޅައި އިންޒާރު ދިން ކަމަށް ސިސިލިއާ ބުންޏެވެ.\nސިސިލިއާ ބުނާ ގޮތުގައި އޭނާ އަކީ ކާކުކަން އެނގި މީޑިއާތަކުން އެމައުލޫމާތު ގެނެސްދީފައި ވަނީވެސް ފުލުހުން އޭނާ އަކީ ކާކުކަން ހާމަ ކުރުމުންނެވެ. އެކަން ސިސިލިއާ ވަނީ ކުށްވެރިކޮށްފައެވެ.\nMaafushi Gai Bikini Gai Ulhenikoh Hayyaru Kuree "Aadhaige Meeheh Noon"https://t.co/Pf4Z6fFHN6\n— Vaguthu Online (@VaguthuOnline) February 9, 2020\nފެބުރުއަރީ 16, 2020 11:06\nމޮޅެއްނު ވާހަަކަ... ކާފަރުންގެ\nފެބުރުއަރީ 16, 2020 11:08\nބޮއެގެން ހުރީ.ހަމަ ހޭ ޖެހުނީމަ ދެން ކީކޭކިޔާކަށް\nފެބުރުއަރީ 16, 2020 11:13\nވަރަށް އޮޅުވާލައިގެން ވާހަކަ ދައްކާފައި ވާކަން ފާަހަގަ ކުރެވިއްޖެ! ދިވެހި ކަމާބެހޭ ފަރާތުން ރާއްޖޭ އަގު ދިފާއު ކުރަން ޖެހޭ!\nފެބުރުއަރީ 16, 2020 11:16\nރަހީނު ކުރަން އުޅުނުއިރު އެކުގައި އައި ފިރިހެން މީހާ އުޅުނީ ރަހީނުކުރަން އުޅުނު މީހުންގެ އެދުމަކަށް ތިޔަ އަންހެނާގެ އައުރަ ނިވާނުކުރެވިގެން. އެމީހުން ރަހީނުކުރަނީ އައުރަ ނިވާކޮށްގެން ތިބޭމީހުންނޯ.\nއައްނި ހަދާކަހަލަ ދޮގޭ މިއިނގިރޭސީން ހަދަނީ...ވީޑިޔޯއިން ފެނޭ ފުލުހުންގެ ގަދަ ނޫކުލައިގެ ޔުނީފޯމުގަ ތިބި ފުލުހުން އޭނާ ހިފަހައްޓަން އުޅޭ ތަން.އެކަމު އެބުނަނީ ކުލަހެދުމުގަ ކާޑުނެތް ފުލުހުންނޭ.ކީކޭ ދެން ބުނާނީ ޗިޗަންޑާ19ގެ ދަށުން އަހަރުމެންގެ ގައުމު އަނެއް ދިވެހިރާއްޖެއަށް މިއޮށްގެން ފަތިސްވެ އަލިވިލެނީ\nސާބަހޭ އަދިވެސް ނިކުންނަ ގޮތަށް ހުސް ގަޔާ ދުވާތި ދުނިތެރޭގަ\nފެބުރުއަރީ 16, 2020 11:27\nމކެރަފާ ނަޝީފު ހަދާކަހަލަ މޮޅުވާހަކައެއް ހަދާލި..\nބިކިނީލާއިގެން މީހުން އޫޅެ ރަށުތެރޭ ނުޅޭވެކަން ނޭގެ ވުލޮގަރއެއް މީ..ދެން މޮޅުވާހަކަ ނުދައްކާ.ތި އަޑުއާހަނި ރީދު ބައިގަނޑު ތޭރެން ބަޔަކު.\nފެބުރުއަރީ 16, 2020 11:39\nނަޝީދުގެ ވާހަކާގައި ހުއްނަކަލަލަ ރާގު ކިހާރީތި. ކީއްވެ ބަޔަކު އުޅުނީ އަޅުގަނޑު ރޭޕުކުރައްށޭ އޭރުންއަދި މާރީތިވީސް ވާހަކަ ބޮނޑު ކާފަރު.\nފެބުރުއަރީ 16, 2020 11:46\nނޭންގޭތަ ޕޮލިސް ޔުނީފޯރމް ފެނުނީމަވެސް\nފެބުރުއަރީ 16, 2020 11:50\nބޮޑު ކައްޒާބު ދޮގު ހަދަން ފެށީދޯ\nމަޖިލީހުގަ އެއިންނަ ބޭވެސް ވާހަކަ ހުންނަނީ މިކަހަލަ ގޮތަކަށް ދޯ ހޭ ޖެހުނީމަ ބުނީ ބޮލުގަ ބަޑި ޖައްސާފައޭ އިސްތިއުފާ ދޭން އެނގީ\nފެބުރުއަރީ 16, 2020 11:58\nބަލަ އޭނާގެ ފިރިމީހާ/ބިޓު ވެސް ހުރިހާކަމެއްވި އިރު އެތާހުރެ އޭނާ މައިތިރިކޮއް ތުވާލި އޮޅޭތޯ މަސަތްކަތް ކުރިތަން ވީޑިއޯއިން ފެންނަން އެހެރީ، އެތާހަރަކާތްތެރިވި ފުލުހުންވެސް ތިބީ ޔުނީފޯމުގަ. ސަރުކާރުން ކަންވީގޮތް ރަނގަޅުގޮތުގަ ބޭރުގެމީޑިޔާތަކައް ހާމަކުރަންޖެހޭ، ނޫނީ މާފުށީގެ ޓޫރިޒަމް މީނާ ހަލާކުކޮއްލާނެ މަޝޫރުވާން.\nފެބުރުއަރީ 16, 2020 11:59\nގާނޫނީ ރޮނގުން ދުނިޔޭގެ އެންމެ ގިނަދުވަސްވީ ގާނޫނީ ސިސްޓަމް އޮތް ގައުމުގެ ގާނޫނު ހަދާ މަޖްލިހުގައި ގާނޫނީ މަސައްކަތްކުރާ މުވައްޒަފަކު އެހެން ގައުމަކަށް އަރާ ގައުމެއްގެ ގާނޫނުތައް މުގުރުމަކީ ހުތުރުކަން ބޮޑު ކަމެއް. އެހެން ގައުމުތަކުގެ ޘަގާފަތަށް އިޙްތިރާމް ނުކުރުމަކީބައިނަލްއަގްވާމީ ކުށެއް. ICESCR ގެ ދަށުން އޭނާގެ މައްޗަށް ބައިނަލްއަގްވާމީ ކޯޓެއްގައި ދައުވާ ކުރެވިދާނެ.\nފެބުރުއަރީ 16, 2020 12:08\nބަލަތިކަން ހިނގިއިރު ސިސިލޭކައިރީގަ އޭނަގެ ރަހުމަތްތެރިއަކުވެސް ހުއްޓެއްނު އޭނަވެސް އުޅުނީކަލޭރަހީނުކުރަންތަ\nފެބުރުއަރީ 16, 2020 12:37\nފުލުހުންދިން ނަސޭހަތެއްވެސް ނެތް ފުލުހެއްގެ ގަޔައްއަތްލައި އަވިއަނު ނެގިކަމެއްވެސް އެބީތާއަކައް ނޭގޭ އިސްލާމީގައުމެއްގެ އާދަކާދަކައެއް ވެސްނޭންގޭ އެކަމަކު ގާނޫހަދަންލަފާދޭ ބީތާއެކޯލަ ބަޔަކު އޭނަގޭ ފައިބުޑުބޮސްވެސްދީފިވިއްޔާ ދެންކިހާ ފޮންޔެއްވާނެ\nކޮން މެވެސް ކުއްޖެއް މި މަންޖެގެ ވީޑިއޯ އެ މަންޖެއަށް ފޮނުވާލަ ދީބަލަ .. އޭރުން ދޯ އެ މަންޖެއަށް ގެޓްވާނީ އުޅެވުނުގޮތް...ރަނގަޅީވެސް ޕަބްލިކަށް ފެންނަހެން ހޭޝްޓެގް ކޮށްލުން\nފެބުރުއަރީ 16, 2020 13:11\nހުސް ދޮގު.. މިއީ މި ސަރުކާރުގެ ބަޔަކު ވެގެން މީނާ ލައްވާ ހިންގި ޑުރާމާއެއް.. ކީއްވެ އޭނާ ޑީޕޯޓު ނުކުރީ..؟ ކީއްވެ އޭނާ ފައިން ނުކުރީ..؟ މިއީ މިކަމުގެ ހެކި.\nފެބުރުއަރީ 16, 2020 13:16\nކަލޭ ވާހަކަ އަނބުރާލަން މޮޅުވާހަކަނުދައްކާހުރޭ. ރަށުގަ މުޅި ރައްޔިތުންގެ ކުރިމަތީގަ ކަލޭ ރަހީނުކުރަން އުޅުނީ؟ ކަލެޔަށް ބިކިނީލައިގެން ރަށުތެރޭގަ އުޅުމަކީ މަނާކަމެއްކަމާ، ތުވާއްޔެއްދީ ނިވާކުރަން ބުނީމަވެސް ރަހީނުކުރަން އުޅުނީ؟ ގަޅިވާހަކަ ދައްކާނީ ގަޅިން ކައިރީ.\nފެބުރުއަރީ 16, 2020 13:24\nހިނދު ކޮޅުގާއި ހުރުމުން ތިކަހަލަ ގޮތްގޮތައް ހީވާނެ\nމިގައުމުގާވެސް އުޅުއްވާ އެންމެނަކު އަބަދު ހަމާއިގާތިބޭކަށް ނޭދޭނެ ހަމާއިނެއްޓެން ބޭނުންވާމީހުން ހަކުރު ބޭނުން ކުރުމުން ހަކުރު މާގިނަވޭ\nހުސްދޮގު ހަދާ މީހެއްތީ، ފުލުހުން ތިބި ޔުނީފޯނުގައިވެސް، އެރުވީވެސް ޕޮލިސް ޖަހާފައިވާ ވެހިކަލަކަށް، ބޯއިފްރެންޑްވެސް ކައިރީގައި ހުރި ހުރިހާކަމެއް ހިނގިއިރު، މީހާހުރީ މާގިނައިން ބޮއެގެމް "ނައިސްވެފައި".\nފެބުރުއަރީ 16, 2020 14:00\nހަމަ ޔާމީނު ކަހަލަ ވަގެއް މިވެސްަ\nފެބުރުއަރީ 16, 2020 14:12\nމިއީ ު ޔޫކޭތަ މީހުން ރަހީނު ކުރަން\nޖާހިލުން އަބަދުވެސް ބަލާނީ ދޮގެއް ހެދޭތޯ؟ އޭނައަކީ ތަހުޒީބު އަންހެނެއް. އޭނާ ދޮގެއް ހަދަން ޖެހޭތަ؟\nފެބުރުއަރީ 16, 2020 15:17\nސެސީލިޔާ! ޕްލީޒް! ވީ ވުޑް ލައިކް ޔޫ ޓު ސްޓޭ އަވޭ ފްރޮމް ދަ މޯލްޑިވްސް އިން ފިޔުޗަރ! ވީ ޑޯންޓް ލައިކް ޔޫ އެންޑް ޔުއަރ އެޓިޓިޔުޑް\nމީނާ އަދިވެސް ދަނީ ރާއްޖެ ބައިނަލްއަޤްވާމީ މީޑިޔާތަކުގައި ބަދުނާމު ކުރަމުން..... މިވަރުގެ މީހަކަށްޓަކައި ވިއްޔަ މި ނާޝީދު މާފަށް އެދުނީ\nއާނ ކަލޭ ވާނެ އެެހެން ހީކުރަން. މީ އައިސިސް މީހުން ވިއްޔާ! ކަލޭ އަމިއްލަ ރަށުގަވެސް ފުލުހުންނާ ދިމާކޮށްބަލަ. ތަޅާ ތިިރިއަރުވާލާނެ ވިއްޔާ!\nފެބުރުއަރީ 16, 2020 15:34\nރާއްޖޭގެ ނަން ޚަރާބުކޮށް ދިވެހިން ބަޑަށް ޛައްސަންވެގެން ހައެވާނު ހަދާދޮގު ބަލާބަލަ.\nބްލޮގަރއެއް. ގާނޫނީ ވަކީލެއް. ކުރިން ވަނީ ރާއްޖެ އައިސް. އެހެންކަމަށްވާ އިރު، އޭނާގެ ޗާލުކަމާއި ނާޒުކު ކަަމަށް ދުނިޔޭގެ ސަމާލުކަން ގެނައުމަށް ކުރި ކަމެއް ތިޔައީ. އަދި އަމުދުން ގާނޫނީ ކަންކަމަށް ލަފާދޭ މީހެއް ކަމަށްވަންޏާ، އެހެން ގައުމުތަކުގެ ގާނޫނުވެސް ބަލާ ދިރާސާކުރާނެ އެންމެފަހުގެ އަޕްޑޭޓްތައްވެސް ބަލާ ހަދާނެ.\nއެހެންވީމަ ތިޔަކަމަށް ބުނެވެން އޮތީ އޭނާގެ ހުރި ސެން ދިވެހިންނަށް ދައްކާލަން ކުރި ކަމެކޭ އެއީ\nފެބުރުއަރީ 16, 2020 16:22\nބޭކާރު ދޮގު. ޙިތާވެގެން އުޅުނު ފިރިހެންސޮރު ފުލުހުންނަށް އެއްބާރުލުންދޭން މަސައްކަތްކުރާތަން ވީޑިއޯއިން ރީއްޗަށް ފެނެ. ޢަދި މިޒަމާނުގައި ފުލުހުން ހާމަ ނުކުރިޔަަސް ފަސޭހައިން ކާކުކަން ހޯދޭނެ\nފެބުރުއަރީ 16, 2020 17:43\nމިއީ އިނގިރޭސިވިލާތު މަންޖެއަކަސް އިނގިރޭސި ނޭންގެނީކަމަށް ވާނީ. އެހެން ބުނިނަމަ މާ ތާހިރުވީސް ދޯ. ތުވާޔެއް ހިފައިގެން ތުވާލި ގައިގައި އޮޅަން މަންޖެ އާއި އެކުގައި އުޅުނުމީހާވެސް ދުވިއިރު ނޭންގުނީ ވާނުވާ.\nފެބުރުއަރީ 16, 2020 18:03\nނަށީދު ގެ ރޭވުމެއް\nފެބުރުއަރީ 16, 2020 18:19\nގެސްޓްހައުސް ގެ ދޮރުގައި ތެޅިޔޯ އެބުނީ އެކަމު އަހަރެން ކީ އާޓިކަލް އަކުން ދުށިން މި ފަތުރުވެތިޔާ މީ ރިޒޯޓަކުން އައި ފަތުރުވެރިޔެކޭ ކިހިނެތް މިވަނީ\nފެބުރުއަރީ 16, 2020 18:53\nޢަދިވެސް މާފައް އެދިފަ ތަހުތައް އަރުވާ\nބޮއެގެން ވާނުވާ ނޭގޭ ހާލުގަ ކޮންކަމެއް އިނގޭނީ.\nފެބުރުއަރީ 16, 2020 19:06\nމީނާއަކީލޯފަންމީހެއްތަ ޔުނިފޯމްގަތިބިފުލުހުން ނުފެންނަނީ\nފެބުރުއަރީ 16, 2020 19:30\nދެވަނަ ކެނެރީ ނަސީދު ދޯ ސާބަސް ފުޅު...\nފެބުރުއަރީ 16, 2020 20:45\nހަމަ ތިކަހަލަ މޮޅުވާހަކަ ދައްކާ މީހެއް އުޅޭ މަގައުމުގަވެސް. ހީވަނީ ދެމީހުންވެސް ކިޔެވީ އެއްފޮތަކުންހެން.


Vaccine ge rakkaatherikan kashavarukohdheyn govaala, idhikolhun muzaahara ah! | Jazeera\tވެކްސިންގެ ރައްކާތެރިކަން ކަށަވަރުކޮށްދޭން ގޮވާލާ، އިދިކޮޅުން މުޒާހަރާ އަށް! - Jazeera\nވެކްސިންގެ ރައްކާތެރިކަން ކަށަވަރުކޮށްދޭން ގޮވާލާ، އިދިކޮޅުން މުޒާހަރާ އަށް!\nޢަލީ ސަމާހު January 27, 2021 117 views0\nއިންޑިއާއިން ރާއްޖެ އަށް ގެނައި ''ކޮވިޝީލްޑް'' ވެކްސިންގެ ރައްކާތެރިކަން ކަށަވަރުކޮށްދޭން އެދި އިދިކޮޅު ފަރާތްތަކުން މާލޭގެ އެކި ސަރަހައްދުތަކުގައި މުޒާހަރާ ކުރަމުން އެބަދެއެވެ.\nޕީޕީއެމް/ޕީއެންސީން މާލޭގައި ކުރަމުންދާ އިހްތިޖާޖުގެ ތިންވަނަ ދުވަހު، މިއަދު އެންމެ ފުރަތަމަ އެއްވީ ހެލްތް މިނިސްޓްރީ ކައިރިއަށެވެ. އިދިކޮޅުގެ ލީޑަޝިޕްގެ ބޭފުޅުންވެސް ހިމެނިވަޑައިގަންނަވާ ގޮތަށް މުޒާހަރާގެ ބައިވެރިން އެ މިނިސްޓްރީ ދޮށަށް އެއްވެ ހެލްތް މިނިސްޓަރާ ބައްދަލުކުރަން އެދުނެވެ. އެކަން ނާކާމިޔާބުވުމުން އިދިކޮޅުން ވަނީ ހެލްތް އެމެޖެންސީ އޮަޕަރޭޝަންސް ސެންޓަރު (އެޗްއީއޯސީ) ކުރިމަތީގައި އެއްވެ އަޑުއުފުލާފައެވެ. އެހެންނަމަވެސް ފުލުހުން ހުރަސް އެޅުމުން މުޒާހަރާގެ ބައިވެރިން ވަނީ އެތަން ދޫކޮށް ގޮސްފައެވެ.\nމުޒާހަރާގެ ބައިވެރިން ބުނަމުން ދަނީ އިންޑިއާ އިން ރާއްޖެ އަށް ހަދިޔާކުރި ވެކްސިނަކީ ދުނިޔޭގެ ސިއްހަތު ޖަމިއްޔާއިން ހުއްދަ ދޫކޮށްފައިވާ ވެކްސިނެއް ނޫން ކަމަށެވެ. އަދި އެ ވެކްސިން އެއްވެސް ބައެއްގެ ގަޔަށް ޖަހަން ފުރުސަތު ނުދޭނެ ކަމަށް ދަނީ ގޮވާލަމުންނެވެ.\nޕީޕީއެމް/ޕީއެންސީގެ މުޒާހަރާތައް ފަށާފައިވަނީ ކުރީގެ ރައީސް އަބްދުﷲ ޔާމީން އަށް ކުރިމިނަލް ކޯޓުން ކުރި ހުކުމް ދަމަހައްޓަން ހައިކޯޓުން ކުރި ހުކުމާއިއެކުއެވެ. ހައި ކޯޓުގެ އެ ނިންމުން ބަލައި ނުގަނެ ގަރާރެއް ފާސްކޮށް މާލޭގެ އެކި ސަަރަހައްދުތަކުގައި އިދިކޮޅު ކޯލީޝަނުން ދަނީ މުޒާހަރާތަތައް ބާއްވަމުންނެވެ. މީގެ ކުރިން މުޒާހަރާގެ ތެރެއިން ލީޑާޝިޕްގެ ބައެއް ބޭފުޅުން ފުލުހުންގެ ހައްޔަރަށް ގެންދިޔައެވެ. އެކަމަކު އެ އެންމެން ވަނީ މިހާރު ދޫކޮށްލާފައެވެ.


ޙާއްސަ ދެންނެވުން – Maldivian Democratic Party\nއެމްޑީޕީގެ ޙާއްސަ ދެންނެވުން\nއެމްޑީޕީގެ ފަރާތުން ވޯޓް ލުމަށް ރަޖިސްޓްރީ ކުރުން ތިރީގައި މިދަންނަވާ ގޮތަށް ހަމަޖެހިފައިވާނެވެ.\nމާލޭގައި ދިރިއުޅެމުންދާ ފުވައްމުލަކު ރައްޔިތުން މާލޭގައި ވޯޓް ލުމަށް ރަޖިސްޓްރީ ކުރުން ކޮންމެ ރެއަކު 9:30 ން ފެށިގެން ރޭގަނޑު 12:00 އަށް ‘ފުވައްމުލަކު ‘އެމްޑީޕީ މާލެ ޖަގަހަ” ހ.ރަޑިރަތްމާގެ، ރޯށަނީމަގުގައި ކުރިޔަށް ދާނެ.\nމާލޭގައި ދިރިއުޅެމުންދާ ތ އަތޮޅު ރައްޔިތުން މާލޭގައި ވޯޓް ލުމަށް ރަޖިސްޓްރީ ކުރުން ކޮންމެ ރެއަކު 9:30 ން ފެށިގެން ރޭގަނޑު 12:00 އަށް ‘ކޮޅުމަޑުލު ހަރުގެ’ (ޖަސްޓިސް ބިލްޑިންގް ކުރިމަތި) ގައި ކުރިޔަށް ދާނެ.\nމާލޭގައި ދިރިއުޅެމުންދާ ހއ، ހދ އަތޮޅު ރައްޔިތުން މާލޭގައި ވޯޓް ލުމަށް ރަޖިސްޓްރީ ކުރުން ކޮންމެ ރެއަކު 9:30 ން ފެށިގެން ރޭގަނޑު 11:00 އަށް ހ.ހިރިޔާގެ (ހ.އެއްގަމުގޭ ކުރިމަތީގައި) ކުރިޔަށް ދާނެ. އަދި މިގަޑީގައި 9141400 އަށް ގުޅައިގެންވެސް ވޯޓް ރެޖިސްޓްރީ ކުރުމުގެ ކަންތައް ހަމަޖެހޭނެ.\nއަދި މީގެ އިތުރު މާލޭގައި ވޯޓުލުމަށް ރަޖިސްޓްރީ ކުރުމުގެ ކަންތައް:\nކޮންމެ ރެއަކު 9:30 ން ފެށިގެން ރޭގަނޑު 12:00 އަށް ހުޅުމާލެ އެމްޑީޕީ ހަރުގެ ކުރިމަތީގައި އާއި އެމްޑީޕީ ގަލޮޅު ދެކުނު ޖަގަހަ ލޮނުޒިޔާރަތްމަގު ގ.ސައުތް ބުރީޒް (ކުރީގެ ސައުތް ހޮޓާ) ގައި ކުރިޔަށް ދާނެ.\nކޮންމެ ދުވަހަކު ހަވީރު 4:00 އިން 6:00 އަށް ރާޅުގަނޑު ސަރަހައްދުގައި ކުރިޔަށް ދާނެ.\nކޮންމެ ދުވަހަކު ހެނދުނު 10:00 އިން ހަވީރު 4:00 އަށް. އަދި ރޭގަނޑު 9:30 އިން 10:30 އަށް އެމްޑީޕީ ސެކްރެޓޭރިއެޓް (ހ.ޝަރާޝާ) ގައި ކުރިޔަށް ދާނެއެވެ.\n-15 ޖުލައި 2013-


ދިވެހިރާއްޖޭގެ ސުޕްރީމް ކޯޓުގެ ސަރކިއުލަރ ނަންބަރު 2009/01/SC (18 ޖެނުއަރީ 2009)އާއިއަދި އެސަރކިއުލަރއަށް 1 ވަނަ އިޞްލާޙު ގެނައުމުގެ ސަރކިއުލަރގެ ނަންބަރު 2009/02/SC (06 އޮކްޓޯބަރ 2009) ގައިވާ ގޮތުގެ މަތިން ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ މަސައްކަތްތައް ތިރީގައި ބަޔާންކުރެވިފައި އެވަނީއެވެ .\nދިވެހިރާއްޖޭގެ ޢަދުލު އިންޞާފު ޤާއިމުކުރުމުގެ ބާރުގެ ދަށުގައި ހިމެނޭ އެންމެހައި ކޯޓުތަކުގެ އިދާރީ މުވައްޒަފުންގެ ވަޒީފާއާބެހޭ ޢާންމު ކަންކަން އެކޯޓެއްގެ އެންމެ އިސްފަނޑިޔާރެއްގެ މަޝްވަރާގެ މަތިން ރާވައި ހިންގައި ބެލެހެއްޓުން.\nފަނޑިޔާރުންނަށް ބޭނުންވާ ތަމްރީނު ދިނުމާބެހޭ ކަންކަން ދިވެހިރާއްޖޭގެ އުއްތަމަފަނޑިޔާރުގެ ލަފާގެ މަތީން ރާވައި ހިންގުން.\nފަނޑިޔާރުންގެ ޢިލްމީ ފެންވަރު މަތިކުރުމުގެ ގޮތުންނާއި ފަންނީ ހުނަރު އިތުރުކުރުމުގެ ގޮތުން ބާއްވަންޖެހޭ ބައްދަލުވުންތަކާއި، ސެމިނަރ އަދި ކޮންފަރެންސް ދިވެހިރާއްޖޭގެ އުއްތަމަފަނޑިޔާރުގެ ލަފާގެ މަތިން ބޭއްވުން.\nޤާނޫނުތަކަށާއި ޤާނޫނީ ނިޒާމަށް އަންނަ ބަދަލުތަކާގުޅޭ މަޢުލޫމާތާއި ތަމްރީނު ދިނުމާބެހޭ ކަންކަން ރާވައި ހިންގުން.\nކޯޓުތަކުގެ ނިންމުންތައް ފުރިހަމަޔަށް ރެކޯޑުކޮށް ބެލެހެއްޓުމާއި އެ ނިންމުންތައް ޢާންމުކޮށް ފަސޭހައިން ލިބެން ހުންނާނެ ނިޒާމެއް ޤާއިމުކުރުން.\nޢަދުލު އިންޞާފު ޤާއިމުކުރުމުގެ ބާރުގެ ކޮންސޮލިޑޭޓަޑް ބަޖެޓް ކޯޓުތަކުގެ މަޝްވަރާއާއެކު އެކުލަވާފައި މިނިސްޓްރީ އޮފް ފިނޭންސް އެންޑް ޓްރެޜަރީއަށް ހުށަހެޅުން.\n.ޝަރްޢީދާއިރާއަށް ބޭނުންވާ އިދާރީ މުވައްޒަފުންނަށް ވަޒީފާ ދިނުމާއި ވަކިކުރުމާއި މަޤާމުގެ ކުރިއެރުންދިނުމާއި، އެމުވައްޒަފުންގެ ޚިދުމަތުގެ ފެންވަރު މަތިކުރުމަށް ރާވައި ހިންގަންޖެހޭ އެންމެހާ ޙަރަކާތްތައް އިންތިޒާމްކޮށް ރާވައި ހިންގުން.\nދިވެހިރާއްޖާގެ ޢަދުލު އިންޞާފުގެ ދާއިރާއަށް ޢިލްމީ، ޤާބިލު މީހުން ޝައުޤުވެރިވާނެ ގޮތަކަށް މުވައްޒަފުންނާ ގުޅޭ ކަންތައްތައް ރޭވުން.\nޝަރްޢީދާއިރާގައި މަސައްކަތްކުރާ އިދާރީ މުވައްޒަފުންގެ މަސައްކަތުގެ ފެންވަރު ބަލައި، އިސްލާޙުކުރުމަށް އަޅަންޖެހޭ ފިޔަވަޅުތައް އެޅުން.\nފަނޑިޔާރުންގެ މެދުގައި ޢިލްމީ ދިރާސާތައްކޮށް މަޢުލޫމާތު ބަދަލުކުރެވޭނެ އިންތިޒާމު ހަމަޖެއްސުން.\nރާއްޖޭގެ ރަށްރަށުގެ ކޯޓުތަކުގެ ޚަރަދުތަކަށް ފޮނުވަންޖެހޭ ފައިސާ ފޮނުވުމާއި، ހަމަޖެހިފައިވާ އުޞޫލުތަކާއި ޤަވާޢިދުތަކާ އެއްގޮތަށް އެކަމުގެ ރިކޯޑު ބެލެހެއްޓުމާއި ކޯޓުތަކުގެ ފައިސާގެ ހިސާބުތައް އިންޓަރނަލް އޯޑިޓްކުރުން.\nދުވަސްވީ ޝަރުޢީ ލިޔުންތައް ގިނަ ދުވަހަށް ދެމިހުންނާނެ ގޮތަކަށް ރައްކާތެރިކަމާއެކު ބެލެހެއްޓުމާއި ކަނޑައެޅޭ ވަކި އުޞޫލެއްގެ މަތިން އެލިޔުންތައް ދޫކުރުން.\nޝަރްޢީދާއިރާގެ ބޭނުމަށްޓަކައި ހޯދަންޖެހޭ ޢިމާރާތްތައް ހޯދުމާއި ޢިމާރާތްކުރަންޖެހޭ ތަންތަން ކަނޑައަޅައި ޢިމާރާތްކުރުމާއި މަރާމާތުކުރަންޖެހޭ ތަންތަން މަރާމާތުކޮށް ބެލެހެއްޓޭނެ އިންތިޒާމު ހަމަޖެއްސުން.\nޢަމަލުކުރެވެމުންދާ ޤާނޫނާއި ޤަވާޢިދުތަކަށް އަންނަ އިޞްލާޙުތަކާއި ޢާންމު ސިޓީއާއި ސަރކިއުލަރފަދަ ތަކެތި ކޯޓުތަކަށް ފަސޭހައިން ފޯރުކޮށްދިނުމުގެ އިންތިޒާމު ހަމަޖެއްސުން.\nކޯޓުތަކުގައި ޒަމާނީ ޓެކްނޯލޮޖީގެ ވަޞީލަތްތައް ތަޢާރަފްކޮށް، ޢަދުލު އިންޞާފު ދާއިރާގައި އިންފޮމޭޝަން ޓެކްނޮލޮޖީ ފުރިހަމަޔަށް ބޭނުންކުރެވޭނެ ގޮތް ހަމަޖެއްސުން.\nކޯޓުތަކުގެ ތަފާސް ހިސާބު އެއްކޮށް ރައްކާކޮށް ޢާންމުކޮށް ޝާއިޢުކުރުން.\nކޯޓުތަކަށް ހޯދަންޖެހޭ އެންމެހާތަކެތި ކޯޓުތަކަށް ހޯދޭނެ އިންތިޒާމު ހަމަޖައްސައި އެތަކެތީގެ އިންވެންޓްރީ ބަލަހައްޓާނެ އިންތިޒާމު ހަމަޖެއްސުން.\nކޯޓުތަކުގެ ޢާންމު އިދާރީ ކަންކަމާއި ގުޅޭގޮތުން އެކި ފަރާތްތަކުން ހުށަހަޅާ ޝަކުވާތައް ބަލައިގަނެ އެކަންކަން ރަނގަޅުކުރުމަށް ފިޔަވަޅުއަޅައި އެކަމުގެ ރެކޯޑު ބެލެހެއްޓުން.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނަކީ ދިވެހިރާއްޖޭގެ ޢަދުލު އިންޞާފު ޤާއިމުކުރުމުގެ ބާރުގެ ދަށުގައި ހިމެނޭ އެންމެ ދުވަސްވީ އިދާރާކަމަށްވާތީ މިއިދާރާގައި ހިމެނޭ ލިޔުންތަކާއި ރެކޯޑުތަކާއި ވަސީލަތްތައް ރައްކާތެރިކޮށް ބެލެހެއްޓުން.\nޝަރްޢީދާއިރާއިން މީޑިއާއަށް ދޭން ބޭނުންވާ މަޢުލޫމާތު މީޑިއާއަށް ދިނުން.\nފަނޑިޔާރުންގެ މަސައްކަތުގެ ފެންވަރު ވަޒަންކުރުމަށް ބޭނުންވާ މަޢުލޫމާތު އެއްކުރުމާއި އެމަޢުލޫމާތު ބެލެހެއްޓުން.\nކޯޓުތަކަށް ފޮނުވަންޖެހޭ ޝަރްޢީ ވަފުދުތައް ފޮނުވުމަށް ހަމަޖައްސަންޖެހޭ އިދާރީ ކަންތައްތައް ހަމަޖެއްސުން.\nކޮންމެ މީލާދީ އަހަރެއް ނިމުމުން އެނިމުނު އަހަރު ޝަރްޢީ ދާއިރާ ހިނގިގޮތުގެ ރިޕޯޓު އެކުލަވާލުން.\nޖުޑީޝަލް ކައުންސިލަށް ބޭނުންވާ ފަންނީ އަދި އިދާރީ އެހީތެރިކަން ފޯރުކޮށްދިނުމާއި ޖުޑީޝަލް ކައުންސިލުން ކަނޑައަޅާ ޖުޑީޝަލް ޕޮލިސީތަކާއި އިޖްރާއާތު ތަންފީޒުކުރުން.\nޢަދުލު އިންޞާފުގެ ދާއިރާގެ ސްޓްރެޓެޖިކް ޕްލޭން އެކަށައަޅައި ފާސްކުރުމަށްޓަކައި ޖުޑީޝަލް ކައުންސިލަށް ހުށަހެޅުން. އަދި ސްޓްރެޓަޖިކް ޕްލޭން ތަންފީޒުކުރުމާއި، ތަންފީޒުވަމުންދާ މިންވަރު ބެލުން.\nމިނޫނަސް އިދާރީ ގޮތުން ޢަދުލު އިންޞާފު ޤާއިމުކުރުމުގެ ބާރަށް ބޭނުންވާ އެންމެހައި އެހީތެރިކަން ފޯރުކޮށްދިނުން.\nޤާނޫނީ ވަކީލުންގެ ދަފްތަރު އެކުލަވާލުމާއި އަހަރަކު އެއްފަހަރު ދަފްތަރު މުރާޖަޢާކޮށް ކޯޓުތަކާއި ޓްރައިބިއުނަލް ތަކަށް ފޮނުވުން.


6 KG ge Cannabis aaeku Drug network eh athulaigenfi | Mihaaru\nހުޅުމާލެއިން ރޭ އަތުލައިގަތް މަސްތުވާތަކެތި: ފޮޓޯ: ޕޮލިސް\nހަ ކިލޯގެ ކެނަބިސްއާ އެކު ޑްރަގް ނެޓްވޯކެއް އަތުލައިގެންފި\n15 ޖޫން 2020 - 17:25 27 comments\nކޮމިޝަނާ އޮފް ޕޮލިސް، މުހައްމަދު ހަމީދު މިއަދު ކުރެއްވި ޓްވީޓެއްގައި ވިދާޅުވީ ރޭގެ އޮޕަރޭޝަންގައި އަތުލައިގަތް މަސްތުވާތަކެތީގެ މަގުމަތީ އަގު 5.6 މިލިއަން ރުފިޔާއަށް އަރާ ކަމަށެވެ. އަދި އެ މައްސަލާގައި ތިން ދިވެއްސަކު ހައްޔަރު ކޮށްފައިވާ ކަމަށް ވެސް ވިދާޅުވި އެވެ.\n"މިހާރު" އަށް އެނގިފައިވާ ގޮތުގައި 6.8 ކިލޯގެ ކެނަބިސް ހޯދާފައި ވަނީ ހަ ތަނެއް ބަލައިފާސް ކޮށްގެންނެވެ. ހައްޔަރު ކުރި ތިން މީހުންގެ ތެރެއިން އެކެއްގެ ގެ ބަލައި ފާސް ކުރިއިރު އެއްވެސް މަސްތުވާއެއްޗެއް ފެނިފައި ނުވާތީ އޭނާ ވަނީ ދޫކޮށްލާފަ އެވެ.\nOur counter narcotics teams have been carrying outasearch in HulhuMale’ since last night & have successfully seized approximately 6.8 kgs of cannabis that hasastreet value of MVR 5.6 million. Three Maldivians have been arrested in connection to this seizure. #highimpactcrimes pic.twitter.com/rQJ4mHXrVj\n— Mohamed Hameed (@M_Hameedh) June 15, 2020\nސީޕީ ހަމީދު ކުރެއްވި ޓްވީޓް---\nދެން ހައްޔަރު ކުރި ދެ މީހުން މަސައްކަތްކުރާ ތަނުން މަސްތުވާތަކެތި ފެނިފައިވާއިރު އެ މީހުންގެ ބަންދަށް ވަނީ 15 ދުވަސް ޖަހައިފަ އެވެ.\nއެނގިފައިވާ ގޮތުގައި އެ ދެ މީހުންނަކީ ވެސް ރާއްޖެއަށް ފުޅާ ދާއިރާއެއްގައި މަސްތުވާތަކެތި އެތެރެކޮށް އޭގެ ވިޔަފާރި ކުރާ ނެޓްވޯކެއްގެ ބައެކެވެ. އެ މީހުންނާ ގުޅުން ހުރި ބައެއް މީހުން އެފަދަ މައްސަލަ ތަކުގައި މިހާރު ވެސް ބަންދުގައި އެބަ ތިއްބެވެ.\nމަސްތުވާތަކެއްޗާ ދެކޮޅަށް ފުލުހުން މިހާރު އަންނަނީ ބޮޑެތި އޮޕަރޭޝަންތަކެއް ހިންގަމުންނެވެ. އެގޮތުން ދޭތެރެ ދޭތެރެއިން ގިނަ އަދަދެއްގެ މަސްތުވާތަކެއްޗާއެކު ގިނަ ބަޔަކު ހައްޔަރު ކުރެ އެވެ.\nއަތުލައިގަތީ މަސްތުވާތަކެތީގެ އިންޓަނޭޝަނަލް ނެޓްވޯކެއް


* ޖޫން ހަ ވަނަ ދުވަހުގެ ބަޔާ ގުޅޭ ...\nބާޖިސްކަލޯ ހެއިކެނޑިގެން ވެއްޓުނީ ރަތްދަކަ އަވިން ފިހި ވަރުބަލިވެގެންނެއް ނޫނެވެ. ފަޅު ގޯތީގެ ތެރޭގައި ހުރި ޖަމްބުގަސް ދޮށުގައި އޭނާ ކޮނުނު ވަޅުގަނޑު ތެރެއިން ފެނުނު އެއްޗަކުން ގެނުވި ހައިރާންކަމެއް ގޮސް ބޮލަށް އަރައި އަނބުރައިގަނެގެންނެވެ. އެކަމަކު އެ ވަޅުގަނޑު ތެރޭގައި އޮތީ ގެއްލިގެން ހޯދަމުން ދިޔަ އަންހެން ދަރި، ޒައިނަބުކާނލޯގެ ފުރާނަނެތް މަސްގަނޑެއް ނޫނެވެ. އެއީ ރަތްތަގައްލާ ފޮތީގައި މައިތިރި ވަޅުލާފައިވާ ވަޅުގަނޑެކެވެ. ރަތްތަގައްލާ ފޮތީގައި އޮޅައި އެހާ އަޑީގައި ވަޅުލާނީ ކިހާ ވަރެއްގެ މައިތިރިއެއްކަން އެނގޭތީ ބައެއް މީހުން ބާޖިސްކަލޯ އަށް އެހީގެ އަތެއް ދިއްކޮށްލަން ވެސް އެ ވަޅުގަނޑު ކައިރިއަކަށް ނުދިޔަ އެވެ. ބިރުކަނޑާލާފައި ދިޔަ ބަޔަކު ގޮސް އެންމެފަހުން އޭނާ ކޮނޑަށްލައިގެން ދުއްވައިގަތީ ކެލިދުރުގޭ އެހެން ބެއިންތައް ދުވެފައި އައިސް ފަޅުގޯތި އެކުގައި ހިސޯރުކޮށްލުމުންނެވެ. އެކަމަކު ދެން ވެސް އެއް ބަޔަކު ބިރުން އެތަން ދޫކޮށް ދިޔައީ އެވެ. އަނެއް ބަޔަކު ނަސޭހަތްތެރިވީ ތަގައްލާ ފޮތީގައި އޮޅާފައިވީ މައިތިރި އެއްގޮތަކަށް ވެސް އެތަނުން ނުނެގުމަށެވެ. އެކަމުގެ ތަންދޮރު އެނގޭ މީހުންނާ މަޝްވަރާނުކޮށް އެއަށް އެއްވެސް ކަމެއް ނުކުރުމަށެވެ. ނަމަވެސް ކެލިދުރުގޭ ބެއިން އެ މައިތިރި ނަގަން ފޫގަޅައި ވަޅުގަނޑު ތެރެއަށް ފުންމާލުމުން އެކަމާ ދެކޮޅަށް އެއްޗެއް ބުނަން ކެރުނު ހަމަ އެކަކު ވެސް އެތަނުގައި ދެން ނެތެވެ. އެއް ބަޔަކު ޝަހާދަށްކިޔައި މާތް ރަސްކަލާނގެއާ ވަކީލުކޮށް އެތަން ދޫކޮށް ހިނގައިގަތްއިރު ތަގައްލާ ފޮތީގައި ފޮރުވާފައިވަނީ ކޮން ސިއްރުތަކެއްތޯ ބެލުމަށް ޝައުގުވެރިވެ އަނެއް ބަޔަކު ދުއްވައިގަތީ ކެލިދުރު ބެއިންގެ ފަސްފަހަތުންނެވެ.\nކެލިދުރު އާއިލާގެ ވާހަކަ ފެށިގެން އަންނަނީ ކެލިދުރު ކަލޭފާނޭ ކިޔުނު ނިކަން ބޮޑު ސައުދާގަރަކާ ހިސާބުންނެވެ. ބުނެވޭ ގޮތުގައި ކެލިދުރު ކަލޭފާނަކީ ހއ. ކެލާއިން އައްޑޫ އަތޮޅަށް ހިޖުރަކުރި ނިއަމިއަކަށް ލިބުނު ހަމައެކަނި ދަރި އެވެ. އަނެއް ބަޔަކު ބުނާ ގޮތުން ނަމަ އެ ނިއަމިކަލޭގެ އަކީ އަރަބިކަރައިން ޖަވާހިރާއި ރިހިރަން ފައިސާފޮތި ލޫޓުވާލައިގެން ފިލަން ވެގެން ރާއްޖޭގެ ދެކުނުބިތަށް ރިޔައުކޮށިކުރަމުން ދިޔަ މީހެކެވެ. އެ ދަތުރު ނިންމާލައި އޭނާ ވަޒަންވެރިވީ މީދޫއޭ ކިޔުނު ބިންބޮޑު ރަށެއްގަ އެވެ. ނަމާއި ނަސަބު އޮޅުވާލައި، އެ ރަށުން މީހަކާ އިނދެގެން ލިބުނު ދަރިއަކީ ކެލިދުރު ކަލޭފާނެވެ. ކެލިދުރު މި ނަން އުފެދިގެން އައިސްފައި ވަނީ އައްޑޫ އަތޮޅަށް ނިއަމިކަލޭގެ ދަތުރުކުރި ބަނޑުއޮޑިއަށް ދީފައިވީ "ކެލާދުރު" ގެ ނަމަށް ނިސްބަތްކޮށެވެ. އެކަމަކު މިއިން އެއްވެސް ވާހަކަ އަކީ ހަގީގަތަށް ބުނެދޭން އެނގޭ ވާހަކަތަކެއް ނޫނެވެ. އެއަށް ވުރެ ބޮޑަށް ތޯތޯވާހަކަ އެވެ.\nބައްޕަގެ މުދާވެރިކަމާ އެކު އިތުރު ބަނޑުއޮޑިއެއް ބަނދެ "ކެލިދުރު" ގެ ނަމުގައި ސީނުކަރަ އާއި ސިލޯނަށް ދަތުރުތައް ފަށައި ކެލިދުރުކަލޭފާނު އެންމެފަހުން ބޮޑު ސައުދާގަރަކަށް ބަދަލުވެ އޭނާގެ ވިޔަފާރިތައް މުޅި ރާއްޖެ އަށް ފެތުރިގެންދިޔައީ ކަމަށް ބުނެވެ އެވެ. އެކަމަކު އިސްލާމީ އިންގިލާބުގައި ގެއްލުންވެ ނުފޫޒާއި ބާރު ކެނޑިގެން ދިއުމުގެ ކުރިން ބުއްދިވެރިއެއްގެ ބަސް އަހައި އިސްލާމީ އިންގިލާބުގެ ވެރިންނާ ގުޅުން ބަދަހިކޮށް އެމީހުންގެ އެންމެ ބޮޑު އަދި އެންމެ ރައްކާތެރި ބިމުގެ ގޮތުގައި އޮތް މުލަކަށް އޭނާގެ ދިރިއުޅުން ބަދަލުކުރީ އެވެ. އެއަށް ފަހު އޭނާގެ ހުވަފެނަކަށްވީ އެ ރަށް "ކެލިދުރު ކިއްލާ" އަކަށް ބަދަލުކޮށްލުމެވެ. އެކަމަކު ބަދުނަސީބަކަށްވީ އޭނާ ކައިވެނިކުރި އެކަކާ އެކުގައި ވެސް އެހިސާބަށް އައިއިރު ދަރިއަކު ލިބިފައި ނެތުމެވެ. އެއީ އަމިއްލަ މީހާގެ ބަލިކަށިކަމެއް ކަމަށް ގަބޫލުކުރަން އެންމެ ފުރަތަމަ ކަލޭފާނު ބޭނުމެއް ނުވި އެވެ. އެކަމަކު އައްޑޫ އިން ފެށިގެން ތުރާކުނާ ހަމަ އަށް މީހުންނާ އިނދެ ވަރިކުރަމުން ދިޔައިރު ވެސް އެ ލެއަށް ދަރިއަކު އުފަންނުވުމުގެ އަސްލަކީ ސީދާ އޭނާގެ މައްސަލައެއްކަން ގަބޫލުކުރަން އެންމެފަހުން މަޖުބޫރުވީ އެވެ. އެހިސާބުން ފެށިގެން ޔޫނާނީ ބޭސްވެރިކަމުގައި އަރައި ތިބި އެންމެ މޮޅެތި މީހުން އެއްކޮށްގެން ކިޔަވައި މަތުރައި ބޭސް ބޮއެގެން ލިބުނު އަލަތު ދަރިއަކީ ބާޖިސްކަލޯ އެވެ. އެއަށް ފަހު އަންހެން ދަރިއަކަށް ދަހިވެތިވެގެން ދެން ވެސް ލިބުނީ ހުސް ފިރިހެން ދަރިންނެވެ. ބޭނުންވި ކަހަލަ ދަރިއެއް ނުލިބި ކަލޭފާނު މިދުނިޔެއަށް އަލްވަދާއުކިޔާފައިވިޔަސް އޭނާގެ ނަމާއި ޝަރަފާއި ހައިބަތު ދަމަހައްޓައި، ދެން އޮތް ޖީލުތަކާ ހަމަ އަށް ގެންގޮސްދޭނޭ ވަރުގެ ޖާނުން ވަރުގަދަ އަށް ބެއިން އެވަޑައިގެންނެވީ ދޫކުރައްވާފަ އެވެ. ކެލިދުރުގޭ ބެއިން ހާއްސަވަނީ މި ސަބަބާ ހެދި އެވެ. އަދި އެމީހުން އެއްވެސް ކަމެއްގައި ދޫދީ ބަލިގަބޫލުނުކުރާނެ ސަބަބަކީ މިއީ އެވެ. އެކަމަކު އެ އާއިލާ އަށް މިހާރު ކުރިމަތިވެފައިވާ މުސީބާތަކީ ފާއިތުވެގެން ދިޔަ ބައި ގަރުނު ތެރޭގައި ވެސް އެމީހުން ތަޖުރިބާކޮށްފައިވާ ކަމެއް ނޫނެވެ.\nނަމަވެސް އަށް ބެއިން އެތިބީ ދޫދިނުމުގެ ވިސްނުމެއްގައެއް ނޫނެވެ. އެއަށް ވުރެން ރޫހު ވަރުގަދަކޮށެވެ.\nބޮލަށް ހޭވެރިކަން އެނބުރިއައުމާއެކު ބާޖިސްކަލޯ އަވަސްވެގަތީ ފަޅުގޯތި ތެރެއިން ފެނުނު ތަގައްލާފޮތީގައި އޮޅައި ފޮރުވާފައިވާ ސިއްރަކީ ކޮބައިތޯ ބެލުމަށެވެ. އަދި ވީނުވީއެއް ނޭނގި ގެއްލިފައިވީ އަންހެން ދަރި ވީތަނެއް ހޯދައި ސަލާމަތްކުރުމަށް އޭނާ އަށް އޭގެ ތެރެއިން ލިބެން ހުރީ ކޮން މައުލޫމާތުތަކެއްތޯ ދެނެގަތުމަށެވެ. ހަމަޖެހުމުގެ ނޭވާއެއް ލެވޭނީ އޭރުންކަން ޚުދު ބާޖިސްކަލޯ އަށް ވެސް ގަބޫލުކުރެވެ އެވެ.\nފަރުވާ ދޭން ބޭއްވި ކޮޓަރި ތެރެއިން ނުކުމެގެން ބާޖިސްކަލޯ މުންޑު ކޮށިކުރަމުން އައިއިރު ބޭރުގޭގެ ބޮޑުއަށީގައި އިށީނދެލައިގެން އިނީ އެންމެ ހަގަށް ހުރި ކޮއްކޮ، ސުލައިމާނެވެ. އަށިން ތެދުވެގެން އައިސް އޭނާ ދިއްކޮށްލި ލުނބޯފަނި ތަށި އެއްނޭވާއިން ހުސްކޮށްލުމަށް ފަހު ދެބެއިން ފައިޖަހާފައި ދެން ހިނގައިގަތީ ކެލިދުރުގޭ މައި ގޯވައްޗަށް ދިއުމަށެވެ. އޭރު އިރުއޮއްސެން ގާތްވެ ރަށު ތެރެއަށް އަނދިރިކަން ވެރިވަނީ އެވެ. އެކި ހިސާބުތަކުން ފުޅި ބައްތި އާއި ފާނޫޒާއި ބިގަރުގެ އަލިކަން ފެންނަމުންދެ އެވެ. ކެލިދުރުގޭ ބޭރު ދޮރާށި ހުޅުވާލާފައި ފެންޑާއިން ވަދެގެން އެތެރެއިންލާފައި ގޮސް އެންމެ ފަހަތުގައި ގާއިމުކޮށްފައިވާ ސައްލާ ކޮޓަރި އަށް ބާޖިސްކަލޯ އާއި ސުލައިމާނު ގޮސް ވަންއިރު އެމީހުންގެ އަނެއް ހަ ބެއިންނާއި މި އާއިލާގެ ގަދަރާއި ނުފޫޒު ރަށުގައި ހިފަހައްޓައިދޭ މުހިންމު އެހެން މީހުންތައް ވެސް އެތަނުގެ ދެ ފަރާތުގައި ހަދާފައިވާ އަށިތަކުގައި އިށީނދެލައިގެން ތިބެ އެމީހަކަށް ތެޅުނު އަނގައެއް ތަޅަމުން ދަނީ އެވެ. ފުރާޅު ގަތާފައިވާ ދުނބުރި ދަނޑިތަކުގައި އެލުވާފައި އޮތް ހަތަރު ވަރަކަށް ފާނޫޒުން އެ ކުޑަ މަޖިލިސް އޮތީ ނިކަން ގަދަ އަށް ދިއްލައި ރީނދޫކޮށްލައިފަ އެވެ.\nހުޅުވިގެން ދިޔަ ދޮރުން ބާޖިސްކަލޯ އެތެރެއަށް ވަނުމާއެކު މުޅި މަޖިލިސް އެކުގައި ހިމޭންވެގެން ހިނގައްޖެ އެވެ. އެތަނުގެ ދެ ފަރާތުގައި ގާއިމުކޮށްފައިވާ އަށިތަކުގެ މެދުގައި އޮތް މަގުން ހިނގާލާފައި ކުރިއަށް ގޮސް، އެންމެ އެތެރެއިން ހާއްސަކުރެވިފައިވާ ގޮނޑީގައި ބާޖިސްކަލޯ ހަމަޖެހިލުމުން މަޖިލީހުގެ ދޮރުލައްޕައި ތަންޑުދަނޑިގަނޑު އަޅުވައިފި އެވެ. އެއަށް ފަހު ރަތްތަގައްލާ ފޮތި އޮޅާލާފައިވީ ފޮށިގަނޑު ގެނެސް އޭނާގެ ކުރިމަތީގައި ބަހައްޓައިފި އެވެ. އަދި އޭގެ މަތީގައި ބާއްވާލާފައި އޮތް ބަކަރިހަން އެޅި ފައިވާން ކިބަ ފެނުނުވަގުތު ބާޖިސްކަލޯ އަށް ހީވީ އޭނާގެ ހަތަރެސްފައި ފިނިވެ ގަނޑުވިހެންނެވެ. ނަމަވެސް ބަލަން ނުހުރެ ބަރު ފިޔަވަޅެއްގައި ތެދުވިގެން ގޮސް ފޮށިގަނޑު ކައިރިއަށް އެއް ކަކޫމައްޗަށް ތިރިވެ ޒައިނަބުކާލޯގެ ފައިވާން ކިބަ އަތަށް ނަގައި މޭގައި ޖައްސާލަމުން ދެ ލޯ މަރައި މަޑުމަޑުން ފުން ނޭވާއެއް ނަގައި ދޫކޮށްލި އެވެ. ލޯ ހުޅުވައިލުމަށް ފަހު ދެން އޭނާ ނިއުޅުވައިލީ ތަގައްލާ ފޮތިގަނޑެވެ. އެކެހެރި ފޮތިގަނޑު ހަތަރު ފަރާތަށް ވެއްޓިގެން ގޮސް އޭގެ ތެރެއިން ފާޅުވީ މަތިޖަހައި ބަންދުކޮށްފައިވާ ރިހި ފޮށިގަނޑެކެވެ. އޭގެ ވިދުންގަނޑު ފެނި އަޝޯހުވެގެން އެ މަންޒަރު ރަނގަޅަށް ބެލުމަށް މަޖިލީހުގަައި އެއް ބަޔަކު ކޮޅަށް ތެދުވިއިރު އަނެއް ބަޔަކު ކިރިޔާ އިވޭވަރަށް ކަންފަތްދޮށުގައި ބުނަމުން ދިޔަ ވާހަކަތަކާއި ބަދަލުކުރަމުން ދިޔަ އެކި ހިޔާލުތައް އެކުވެ އެތަނުގައި އޮތް ހިމޭންކަން އެއްކޮށް ގެއްލިގެން ހިނގައްޖެ އެވެ.\nރިހި ފޮށިގަނޑު ފެނި ބާޖިސްކަލޯ ވެސް ހުރީ ހައިރާންވެފަ އެވެ. ނަމަވެސް އޭގެ ބޭރުގައި ކަނޑައިނަގައި ލިޔެފައިވީ ލިޔުންތަކާއި އަޅާފައިވީ ކުރެހުންތަކާއެކު އެ ފޮށިގަނޑުގެ ބެބުޅުމަށް ގެއްލިގެން ނުގޮސް އޭނާ ބޭނުންވީ އެތެރޭގައިވީ ވާހަކަތައް ހޯދައި ބެލުމަށެވެ. އެކަމަކު މި ފޮށިގަނޑު ހުޅުވުން އެމީހުން ހީކުރިހާ ފަސޭހަ ކަމަކަށް ނުވި އެވެ. އެންމެފަހުން ކޯރާޑީއަކުން ތަޅައި އޭގެ ތަޅު ހަލާކުކޮށްލެވުނުއިރު ހޭރެމުން ހޯބޯލައްވަމުން އައި އަންހެނަކު ދޮރުގައި ތަޅައިގަނެ ތަންޑުދަނޑިގަނޑު ހަލާކުކޮށް އެތެރެއަށް ވަދެގަނެފި އެވެ. އެވަގުތު ސައްލާ މަޖިލީހުގައި ތިބި އެންމެން ފުންމައިގެން ތެދުވެ އެކުގައި އެ ދިމާލަށް ހުއްޓިއްޖެ އެވެ. އޭރު ދޮރުމެދަށް ވެއްޓި އޮތީ ކެލިދުރު ސުލައިމާނުގެ އަންހެނުން ދޮންބިބީ އެވެ. ގިސްލަ ގިސްލާފައި އޭނާ ކިޔަމުން ދިޔަ އެއްޗެއް އެހާ ރަނގަޅަށް ސާފުނުވިޔަސް އެމީހުންގެ އެއްމާބަނޑު ދެ ދަރިންނަށް ކޮންމެވެސް ކަމެއް ވެއްޖެކަން އެތަނުގައި ތިބި އެންމެނަށް ވެސް އެހިސާބުން ކަށަވަރުވެއްޖެ އެވެ. އެއީ ފުރާވަރަށް އެޅިފައިވާ ދެ އަންހެން ދަރީންނެވެ.\nދޮންބިބީގެ ގާތަށް ފުންމައިގެން ދިޔަ ސުލައިމާނުގެ ކަންފަތް ދޮށުގައި އޭނާ ބުނެލި ވާހަކައަކާ އެކު ހަޅޭފަޅޭޖަހަމުން އެ ފިރިހެން މީހާ ދެން ދުއްވައިގަތީ ބޭރަށެވެ. ފުންމައިގެން ތެދުވެ ދޮންބިބީ ވެސް ލިބާސްގަނޑު ކޮށިކުރަމުން ދުއްވައިގެންފި އެވެ. އަދި ސައްލާކުރަން އެއްވެ ތިބި މީހުންގެ ތެރެއިން ވެސް އެއް ބަޔަކު އެދެމަފިރިން ފަހަތުން ދުއްވައިގަތެވެ. ނަމަވެސް ކުރިމަތިން ފެނުނު މި މަންޒަރަށް ހަރަކާތްކޮށްލާނެ ގޮތެއް ނޭނގިފައި ކަހަލަ ގޮތަކަށް އެދިމާލަށް ބަލަހައްޓައިގެން ބާޖިސްކަލޯ އަށް ހަމަ ހުރެވުނީ އެވެ. ނުވަތަ ސުލައިމާނުގެ ދެ އަންހެން ދަރީންނަށް އެ ޖެހުނު ހާލަކީ އަމިއްލަ ދަރިއަށް ވެސް ޖެހުނު ހާލާތޭ ހިތަށް އަރައި ފިކުރުހުުސްވީ އެވެ. މިހެން ހުއްޓައި ބާޖިސްކަލޯ އަށް ފުރިހަމަ ހޭވެރިކަމެއްވީ އޭނާގެ އެހެން ކޮއްކޮއަކު ގާތަށް އައިސް ކޮނޑުގައި އަތުން ޖަހާލައި ގޮވާލުމުންނެވެ. އެއަށް ފަހު އެ ސޮރު ވެސް ބޭރަށް ދުއްވައިގެންފި އެވެ. ވަށައިގެން ބަލައި ހޯދާލިއިރު ސައްލާގެ މަޖިލީހުގައި ދެން ހުރީ ބާޖިސްކަލޯ އެކަންޏެވެ. ހަދާނެ ގޮތެއް ނޭނގި، ދެހިޔާލެއްގައި ހުރެފައި އޭނާ އަށް ތިރިވެލެވުނީ ކުރިމަތީގައި ބަހައްޓާފައި ހުރި ރިހި ފޮށިގަނޑު ކައިރިއަށެވެ. ތަޅު ހަލާކުކޮށްލައިގެން މަތިގަނޑު ހުޅުވާލާފައި ހުރި މި ފޮށިގަނޑެއް ދޫކޮށްލާފައި ކޮއްކޮގެ ދަރިންނަށް ވީގޮތެއް ބެލުމަށް ދާން ބާޖިސްކަލޯ ކިތަންމެ ބޭނުންވިޔަސް އަމިއްލަ ދަރިފުޅުގެ ހިތާމާގައި އޭނާވީ އެހެން ޖަވާބަށް ފެންބޮވައިގެންފަ އެވެ. އަދި އޭނާ ގަބޫލުކުރާ ގޮތުން ނަމަ އަމިއްލަ ދަރިއާއި އެހެން ކުދިންތަކެއް ވެސް ރަށުން ގެއްލުމާ ގުޅިފައިވާ ހުރިހާ ސުވާލެއްގެ ޖަވާބުވީ އެ ފޮށިގަނޑު ތެރޭގައެވެ.\nމިހެން ހިތަށް އަރައި ލޭކައްކުވާލައިގެން ގޮސް މަތިގަނޑު ނަގައި ހޫރުވާލުމަށް ފަހު ފާނޫޒެއް ނަގައިގެން ގެނެސް ފޮށިގަނޑަށް ބާޖިސްކަލޯ އަލިކޮށްލި އެވެ. އޭގެ ތެރެއިން ދެން ވެސް ފެނުނީ ތަގައްލާ ފޮތިގަނޑެއްގައި އޮޅައި ބަންދުކޮށްފައިވީ އެއްޗެކެވެ. ދެން އެ ފޮށިގަނޑު ފުރާލާފައި ވަނީ ކަނޑައިނަގައި ލިޔެފައިވާ ހިރިގަލާއި ބޮއްޔާއި އަދަދުން ކިޔައިދޭން އުނދަގޫވާވަރަށް ގިނަ ސަންގުންނެވެ. ބޯޅައެއްހެން އޮޅާލާފައި އޮތް ތަގައްލާ ފޮތިގަނޑު މި އެއްޗެހިތަކުގެ މަތީގައި ނިކަން ރީއްޗަށް ބާއްވާލާފައި އޮތްއިރު ހިރިގަލާއި ބޮއްޔާއި ސަންގުތަކުގެ ތެރޭގައި ވަޅުލެވިފައި އޮތް ބަކަރިހަންބޮނޑިވަރެއް ފެނެ އެވެ. ރިހި ފޮށިގަނޑުގެ ތެރެއަށް އަތް ކޮށްޕާލައިގެން އެ ބޮނޑިވަރު ނަގައި ފާނޫޒުގެ އައްޔަށް ދިއްކޮށް ނިއުޅުވާލުމުން ފެނުނީ ފައިދިގު އަރަބިތާނައިގެ އެވޭލާ އަކުރުތަކުން ލިޔެ ފުރާލާފައިވީ ފަތްފުށްތަކެކެވެ. އޭގައި ލިޔެފައި ވަނީ ލެއިންނެވެ.\nގޮތްނޭނގޭ އެލިޔުންތަކަށް ބާޖިސްކަލޯ ގެނބެމުން ދަނިކޮށް އޭނާގެ ސަމާލުކަން ދަމައިގެން ގޮސް ފޮށިތެރެއަށް އަލުން ވެއްޓުނީ ތަގައްލާ ފޮތި އޮޅައި ބޯޅައެއްގެ ސިފަޖެހިފައި އޮތް އެތި ތެޅިލިހެން ހީވެގެންނެވެ. ފޮށިގަނޑު ތެރެއިން ކުދިބޮއްޔާއި ސަންގުތައް އެކަތި އަނެކައްޗާ ޖެހި ތެޅެމުންދާ ހިމުން އަޑެއް އޭރު އިވެމުންދެއެވެ. ހީވަނީ ބިންހެލުމެއް އައިސްގެން އޭގެ ލޮޅުމަށް ފޮށިގަނޑާއި އޭގައިވީ ހުރިހާ އެއްޗެއް ތެޅެމުންދިޔަހެންނެވެ. އެއަޑަށް ސަމާލުވެގެން ލަސް ފިޔަވަޅުތަކެއްގައި ކުރިއަށް ޖެހި ބާޖިސްކަލޯ ފޮށިތެރެއަށް ފާނޫޒު ދިއްކޮށްލި އެވެ. އޭރު އޭނާ އަށް ފެންނަނީ ތަގައްލާ ފޮތިގަނޑުގެ ތެރޭގައިވީ އެ އެއްޗެއްގައި ވިންދުޖަހައި ކުއްލިކުއްލިއަށް ހެލެމުންދާ މަންޒަރެވެ. އޭގެ ތެރޭގައި ދިރޭ އެއްޗެއް ބަންދުވެ، ސަލާމަތަށް އެދި ތެޅެމުންދާ ކަހަލަ އެވެ. ހީވަނީ އެތެރޭގައި ބަންދުވެފައި އޮތް އެ އެއްޗެއް ކެހެރީގެ އެ ފޮތިގަނޑު އިރާލައިގެން ނުކުމެދާނެހެންނެވެ.\nޖެހިގެން އައީ ސާދަވިލޭރެއެކެވެ. ލޭ ފޭދިފައިވީ ބޮޑު ހަނދު އުދަރެހުން ދައްކައި ބޯމައްޗަށް އަރަމުން ދިޔައިރު ވެސް ކެލިދުރުގޭ ބެއިންނާއި އެމީހުންގެ މުއްފަތުން ކައިގެން އުޅުނުހާ ބަޔަކު ހޭބޯނާރައި އަތްފުނައުއަޅަމުން ދިޔައީ ސުލައިމާނުގެ ދެ އަންހެން ދަރިން ވީތަނަކުން ހޯދައިގެން ސަލާމަތުން ގެއަށް ގެންދިއުމަށެވެ.\nދެ ދަރީން ގޭގައި ނެތް ކަން ދޮންބިބީ އަށް އެނގުނީ ގިފިއްޔަކަށް ޖެހިލާފައި އެނބުރި ދިޔަތަނުންނެވެ. ކިޔަވަން ހުރި ޚަތިމުން އަތްދޫކޮށް ތެދުވިގެން ދިޔައިރު ދެ އަންހެން ދަރިން ޝަހާދަތްކިޔައި ފަލަގް ނާސް ނިންމައި ކުރުސި ކިޔަވަން އެނދަށް އަރައި ތިއްބެވެ. ފުޅިބައްތިއެއްގެ އަލިކަމުގައި މާގެފެލިއަކަށް ތިރިވެލައިގެން އޮތްވައި ދޮންބިބީގެ މޭގަނޑު އަނގަޔަށް އައީ ގިފިލީގެ ކަނަކަށް ވެރިވެފައި އޮތް އަނދިރިކަމެއްގެ ތެރެއިން ރަތް ރީނދޫ ކުލައިގެ ދެ ލޯ ކުއްލިއަކަށް ދިއްލި އަލިފާންހެން އަނދައިގަތުމުންނެވެ. ގަތްބިރާ އެކު ފުޅިބައްތި އެއްލާލާފައި ފުންމައިގެން ތެދުވެ އެތެރެއަށް ވަދެ ގިފިލީގެ ދޮރު ލައްޕައި ބޮޑުތަންޑު އަޅުވައި އެތަނުގައި ދޮންބިބީ މަޑުކޮށްލި އެވެ. ފެނުނު މަންޒަރު ވަހުމަކަށް ވެދާނެ ކަމަށް ގަބޫލުކޮށްގެންނެވެ. މިހެން ހިތަށް އަރައި، ދޮރުކައިރީގައި މަޑުކޮށްލައިގެން އެ ބިރުވެރިކަމަށް ހިތް ތެޅިލަތެޅިލަ އިންދައި ގޭތެރެއިން ދެން އިވުނީ އަންހެން ދެ ދަރިން ހަޅޭއްފަޅޭއްޖަހައިގަތް އަޑެވެ. ހާސްވެފައިވީ ހާލުގައި ދުވެފައި ގޮސް އެދިމާލަށް ބޯދިއްކޮށްލިއިރު އެމީހުން އެތާ ޖެހުނު ލަކުނުވެސް ނެތެވެ. އިރާލައިގެން ވެއްޓިފައި އޮތް މަދިރިގޭގަނޑެއްގައި ލޭހޭކި އިނގިލީގެ ނިޝާންތައް އެޅިފައި ހުއްޓެވެ. އަދި އެނދު ކައިރިއަށް ވެއްޓިފައި އޮތް ޖަންބުމަލަކުން ކަޅު ހިނިތަކެއް ނުކުމެ ލޭގެ ތިކިތަކަށް ޖަމާވަމުންދެ އެވެ.\nއެ މަންޒަރަށް ބަލަން ނުހުރެ ރޮއި ހޭރެމުން ދޮންބިބީ ދުއްވައިގަތީ ސައްލާގެއަށް އެއްވެތިބި ކެލިދުރު ބެއިންގެ ގާތަށެވެ. އެކަމަކު ސާދާވިލޭރެއެއްގައި އަރައި ފައްކާވަމުންއެދާ ލޭގެ ހަނދަށް ހެކިކޮށް ބުނަން ޖެހޭނީ ކެލިދުރުގޭ ބެއިންނަށް ދެން ކުރެވޭނެ ހަމަ އެއްވެސް ކަމެއް ނެތޭވެ. އަދި އެމީހުންގެ މައްޗަށް ފާވާން އުޅޭ މުސީބާތުން މިންޖުކޮށްދެވޭނެ އިންސިއެއް އެމީހުންގެ ބިމަކު ނުވާ ކަމެވެ.\nނިރޮޅު މުށްގަނޑުލީ ވަޅި އަތަށް ހެޔޮވަރުކޮށްލާފައި މަސްގޮނޑިއެއްގައި އިށީނދެލައިގެން އިނދެ ހުސޭނު ފެށީ އެ ވަޅި ހަނުލާށެވެ. އޭނާ އެގޮތަށް އިށީނދެލައިގެން އިންއިރު އިސްކޮޅުހާ އުސް ހިސާބު މަތިން ފެންނަން އޮތް ދުނބުރި ދަނޑިގަނޑެއްގައި އެލުވާފައިވާ ފުޅިބައްތިއެއްގެ ރަންރީނދޫ ފަނޑުކަމެއް އެތަނަށް ވެރިވެގެން އޮތެވެ. ހުސޭނު އިނީ ހުސްގަޔާ އެވެ. އޭނާގެ ވަށައިގެން ފެންނަ ފާރުތަކަށް ބަލާއިރު އެތަން އެންމެ ވައްތަރީ ކޮނެގެން ހަދާފައިވާ ބިންގަރާހަކާއެވެ. އެކަމަކު އެތަނަށް ވަންނާނެ ދޮރެއް ނުވަތަ ނުކުންނާނޭ ގޮތެއް އަލި އެޅިފައި އޮތް ހިސާބަކުން ފެންނާކަށް ނެތެވެ. ވެލީގެ ފާރުތަކަށާއި ފުރާޅުގަނޑަށް ބާރު ދިނުމަށް އެތަން މިތަނުގައި ދުނބުރި އާއި ފުނަ ތަނބު ވިއްދައި ކައްތިރި ހަދައި ބުރަފަތިކޮށްފައިވާ މަންޒަރު ވަރަށް ރީއްޗަށް ފެނެއެވެ. ހުސޭނު އިށީނދެލައިގެން އިން ގޮނޑި ކައިރީގައި ބަހައްޓާފައި ހުރި މުޅޯއްޓެއް ފުރިގެން ބަންޑުންވެފައި ވަނީ ޖަންބުމަލުންނެވެ.\nހިތްހަމަޖެހޭ ވަރަށް ވަޅި ތޫނުކޮށް ނިމިގެން ހުސޭނު ގޮނޑިން ތެދުވެ ފުޅިބައްތި އެއް ފަރާތެއްގައި އެލުވައިލުމަށް ފަހު މަސްގޮނޑި ވެސް ނަގައި އެއްފަރާތްކޮށްލި އެވެ. އެއަށް ފަހު ބައްތީގެ އަލި ނުފޯރާ ހިސާބަކަށް ގޮސް ގެއްލުމަށް ފަހު އެނބުރި އެ އަލިކަމުގެ ތެރެއަށް އައިއިރު އަތުގައި ހައެއްކަ ކުޅީކުކުޅު އޮތެވެ. ގެންފައިވާ ބިރަށް ފިތްކަނޑައިގެންގޮސް މައިތިރިވެފައިވާ ހެން ހީވާ އެ ކުކުޅުތަކުގެ ފަޔާއި ފިޔަތައް ވަނީ ރޯނުގަނޑަކުން އައްސައިފަ އެވެ.\nމި ކުކުޅުތައް ގެނެސް ހުސޭނު ދެން ފެށީ، އެއިން ފަހަރަކު ކުކުޅެއް ނަގައި، ބޯމަތިން ހުރަހަށް ފެންނަން އޮތް ދަނޑިގަނޑުގައި އައްސައި އެލުވާށެވެ. އެގޮތަށް ހުރިހާ ކުކުޅެއް އެލުވައި ނިމުމުން އަނެއްކާވެސް ހުސޭނު ގޮސް އަނދިރިގަނޑަށް ވަދެއްޖެ އެވެ. އެނބުރި އައިސް، ކުރިން އެލުވި ވަލުކުކުޅުތަކާ ދިމާލަށްވާ ގޮތަށް ބިންމަތީގައި އަޅައި ނިއުޅުވާލީ ހިސާބަކަށް ބައުވެފައި އޮތް ތުނޑުކުނާގަނޑެކެވެ. އެއަށް ފަހު ރުލެއް ނެތް މިންވަރަށް އެދާން އޮމާންކޮށްލުމަށް ފަހު ކޮޅަށް ތެދުވެ އެ ތުނޑުކުނަލަށް ބަލަން އިނދެފައި ފުންނޭވާއެއް ދޫކޮށްލުމަށް ފަހު އަނެއްކާވެސް އަނދިރިގަނޑާ ދިމާލަށް އެނބުރިގެން ހިނގައިގަތެވެ. ދެން އެ ދިމާލުން އިވެން ފެށީ އަންހެން ކުއްޖެއްގެ ގިސްލުމުގެ އަޑެވެ. ފުޅި ބައްތީގެ އަލި އެކުއްޖާގެ ގަޔަށް އެޅުނުއިރު ފަން ދިގު އިސްތަށިގަނޑު އަތަށް އޮޅާލައިގެން އޭނާ ބިންމަތީގައި ކޫއްތަމުން ހުސޭނު އަންނަނީ އެވެ. ކޫއްތަމުން ގެނެސް އެންމެފަހުން ދެ އަތް ދަނޑިމައްޗަށް އެ ކުއްޖާ ނަގައި ތުނޑުކުނަލަށް ތިރިވެ އޭގެ މަތީގައި ނިކަން ލޯބިން އޭނާ ބާއްވާލައިފި އެވެ. އެއަށް ފަހު ކައިރީގައި ހުރި ޖަންބުމަލުގެ މުޅޯށި ނަގައި އެ ކުއްޖާގެ މޫނަށް އޮއްސައިލި އެވެ.\nލޯ ބޮޑުކޮށްލައިގެން ތުރުތުރުއަޅަމުން ދާ ހާލެއްގައި ހުސޭނާ ދިމާލަށް ބަލަން އޮތް އެ މައުސޫމުކަމުގައިވީ ރީތިކަމަށް ދަހިވެތިވެފައިވާ ނަޒަރަކުން ބަލަން އިނދެފައި ހުސޭނުގެ ތުންފަތްމަތީގައި ކުޅެލީ ލުއި ހިނިތުންވުމެކެވެ. މި އުފާވެރިކަމެއް މޫނު މައްޗަށް ވެރިވެގެންދިޔައިރު ވެސް ކަޅިޖަހާނުލައި އަންހެން ކުއްޖާއާ ދިމާލަށް ބަލަން އޭނާ ހުއްޓެވެ. މިހެން ހުރެ ހިތްފުރާލައިގެން ކުއްލިއަކަށް ތިރިވެލައިގެން ގޮސް އެ ކުއްޖާގެ މޫނުމަތީގައި ވަރުގަދަ އެތިފަހަރެއް އަޅުވައި ޖަންބުމަލުގެ ތެރެއަށް އޭނާ ދަންމާލި އެވެ. އެއަށް ފަހު ދެކަކޫ ޖަހައި، ގުދުވެލައިގެން އޮވެ އެ އަންހެން ކުއްޖާގެ ލިބާސްގަނޑު ވަޅިއަކުން ކޮށައި ކުދިކޮށް ނަގައި ދުރަށް އެއްލައިލި އެވެ.\nތުނޑުކުނާ މަތީގައި އޮތް އަންހެން ކުއްޖާ އޮތީ ހޭނެތިފަ އެވެ. އެއީ ކެލިދުރުގޭ ބާޖިސްކަލޯގެ ފުރާނަކަމުގައިވީ ބާރަ އަހަރުގެ ޒައިނަބުކާނލޯ އެވެ. ހަށިގަނޑު ކަމީނާވެގެން ގޮސް ކިރިޔާ ސިފައެނގޭ ވަރުވިޔަސް އެ ކުއްޖާގެ ފުރާނަ އަދި އެބަހުއްޓެވެ.\nހޭނެތިފައި އޮތް ޒައިނަބުކާނލޯގެ ފަން އިސްތަށިގަނޑާ ކުޅެން އިނދެފައި ކޮޅަށްތެދުވެ ހުސޭނު ހިފީ ތުނޑުކުނާ މައްޗަށްވާ ގޮތަށް އެލުވާފައިވީ ވަލުކުކުޅުތަކުގެ ތެރެއިން ކުކުޅެއްގެ ކަރުގަ އެވެ. އެއަށް ފަހު، ތޫނުކޮށްފައިވީ މަސްވަޅި އަނެއް އަތުން ގެންގޮސް އޭގެ ކަރުގައި އަޅައި ކަތިލައިފި އެވެ. އެއިން އޮހޮރިގެންދިޔަ ލޭތައް ޒައިނަބުކާނލޯގެ މޫނަށް ވެރުނުއިރު އެލުވާފައިވީ ހުރިހާ ކުކުޅެއް ކަތިލައި އެއިން އޮހޮރެމުންދިޔަ ލެއިން އޭނާ ކަޅިވަނީ އެވެ.\nއޭގެ ހޫނާއި ތެތްކަމުގެ ތެރެއިން ޒައިނަބުކާނލޯ އަށް ހޭވެރިކަންވެ ދެ ލޯ ހުޅުވާލެވުނުއިރު ކިޔެވެލިކިޔަވައި ހޯބޯލައްވަމުން އުނުއޮރިޔާމާ ހުރެގެން ހުސޭނު ނަށައި ވަޖިދުވަންނަނީ އެވެ. އެ ހާލެއްގައި އޭނާ ވަނިކޮށް ފިލަން ދުއްވައިގަންނާނެ ހިތްވަރެއް ލިބި ތުނޑުކުނައު މަތިން ތެދުވަން ހިފާލުމުން ޒައިނަބުކާނލޯ އަށް ކިރިޔާ ހިރިލެވުނީ އެވެ. އެވަގުތު ދުނިން ދޫކޮށްލި ތީރެއް ހެން އެނބުރެމުން އައިސް މެޔަށް ވަން ވަޅިއާ އެކު އެކާނލޯގެ އެ ހަރަކާތްވީ އޭނާގެ އެންމެ ފަހު ނޭވާއަށެވެ. އަރުވަމުންދިޔަ ވަޖިދުގަނޑުގެ ތެރެއިން ހޫރާލި ވަޅި ގޮސް ޒައިނަބުކާނލޯގެ މެއަށް ހެރި އޭނާ އަލުން ތުނޑުކުނާގަނޑު މައްޗަށް ހިމޭންވި މަންޒަރު ބަލަން ހުރެފައި ހުސޭނު ގޮސް އަނެއްކާވެސް އެ އަންހެން ކުއްޖާ ކައިރިއަށް ކަކޫ މައްޗަށް ވެއްޓިގަތެވެ. އެއަށް ފަހު މެއަށް ހެރިފައި ހުރި ވަޅި ދަމައި ނަގައިގެން ގެންގޮސް އޭގެ ތުނޑު އެ ކުއްޖާގެ ލަގޮނޑިވަޅުގައި ޖައްސައި ކިޔެވެލިކިޔަވަމުން އެތެރެއަށް ކޮށްޕާލި އެވެ. އެވަގުތު މަސްގަނޑު ކެފިގެންދިޔަތަނުން ބޮކިޖަހާފައި ލޭ އަރައިގަތެވެ. ނަމަވެސް އެކަމަކަށް މާ ބޮޑު ފަރުވާލެއް ނުދީ، ވަޅި ޖަހައި ކޮށްޕާލި ހިސާބުން ފެށިގެން ފޫޅާހަމަ އަށް ދަމާލައި ބަނޑުފަޅައިލުމުން ލެއާއެކު ގޮހޮރުގަނޑު އެތަނަށް ފައިބައިފި އެވެ. ހުސޭނު ދެން ހެދިގަތްގޮތުން ހީވީ ހައިވެގެން ގޮސް ހާންތިވެފައި އޮތް ވަލުޖަނަވާރަކަށް ލޭގެ ތާޒާ ކޯރަކުން މަސްގަނޑެއް ފެނިގެން އަރައިގަނެ ވަކިތަކުން ނޮޅައި އިރައި ކުދިކޮށް ހުސްކޮށްލިހެންނެވެ.\nޒައިނަބުކާނލޯގެ މޭގަނޑު އިރާލައިގެން ދެ އަތަށް ނަގައިގެން ކައި ހުސްކޮށް ކަރުގެ އެންމެ އެތެރެއިން ހުސޭނު ހޭރެމުން ދިޔައިރު ސިފަ ނޭނގޭ ވަރަށް އޭނާގެ މޫނާއި ހަތަރެސްފައިގައިވީ ލެއިން ދުލިލެވިފަ އެވެ. ކުރިމަތީގައި އޮތް ހަށިގަނޑުން އޮހޮރެމުން ދިޔަ ލޭތަކުގެ ތެރެއަށް ދެ އަތްތިލަ ޖަހައި ބަކަތައި އެންމެ ހުތުރު އަޑުން އަޑުނަގައި ހަޅޭލައްވަމުން ގޮސް އޭނާ މައިތިރިވީ އެގޮތަށް އިރުގަނޑެއްވީފަހުންނެވެ. އެއަށް ފަހު ވަރުބަލިކަމުގައި މާނޭވާލަމުން ހަތަރެސް ފައި ޖަހާފައި ދާކަހަލަގޮތަށް ގޮސް ވަޅިން ޖައްސައި ބުރިކޮށް އަތަށް ދަމައިގަތީ ޒައިނަބުކާނލޯގެ ހިތެވެ. ގޮށްމުށެއް ވަރުގެ އެ ހިތުގައި އޭރު ވެސް ވިންދުޖަހަ އެވެ.\nމަޑުމަޑުން މާނޭވާލަމުން އެ ކުޑަކުޑަ ހިތަށް ބަލަން އިނދެފައި މުޅޯށި ޖަހައި ކައިރިކޮށް އޭގެ ތެރެއަށް ހުސޭނު އެ ހިތް ވައްޓާލި އެވެ. ދެން އަނެއްކާވެސް އޭނާ އެނބުރިގަތީ ޒައިނަބުކާނލޯއާ ދިމާލަށެވެ. އަދިވެސް ހިތްނުފުރެނީތޯއްޗެވެ. ނުވަތަ އެއްވެސް ކުށެއް ނެތް އެ ކުޑަކުޑަ އަންހެން ކުއްޖާ އަށް ހަދާލެވުނު ގޮތް ފެނި އަމިއްލަ އަށް ހައިރާންވެ އެ އަނިޔާ އަށް ބަލަހައްޓައިގެން އިނދެވުނީ އެވެ. ނަމަވެސް އިރުކޮޅެއްވަންދެން އެ ހުސްކަމެއްގައި ހިމޭންވެލައިގެން ހަރަކާތް ހުއްޓި ހުރުމަށް ފަހު ޒައިނަބުކާނލޯއާ އިތުރަށް ގާތަށް އޭނާ ޖެހިލި އެވެ. ދެން ކަފައި ނަގަން ފެށީ އެ ކުއްޖާގެ މޫނެވެ.\nސުލައިމާނުގެ ދެ ދަރިން ތިބީ ކަނަކަށް ވަދެ ފިލަ އެވެ. އެތަނަށް ވެރިވެފައި އޮތް ކަނުއަނދިރީގައި ހިރިލަން ވެސް ނުކެރި، ގިސްލަން ވެސް ނުކެރިފަ އެވެ. އެހެން ތިއްބައި މާ ދުރުން ދައްކާލި ފުޅިބައްތިއެއްގެ އައްޔާއެކު ދެ ކުދިން އެކަކު އަނެކަކާ ގާތަށް ޖެހި އޮޅުލައި ބައްދައި ތުރުތުރުއަޅަން ފަށައިފި އެވެ. ފުޅިބައްތި ހިފައިގެން ދުރުން އެ އަންނަ މީހަކީ ކާކުކަން އެ ކުދިންނަށް އެނގޭ ކަހަލަ އެވެ. ނަމަވެސް ކުރިމަތިން އެ އަންނަ ބިރަށް ފިލަން ދުވާނޭ ތަނެއް އެމީހުންނަކަށް ނުފެނެ އެވެ. އެ މީހަކު ކައިރިވަމުން ދިޔަ ވަރަކަށް އެ ކުދިން ކަނަށް ވަދެ ކުޑަވެވުނު އެންމެ ކުޑައެއްވަމުން ގެންދިޔައީ އެނޫން އެހެން ގޮތެއް ނެތީމައެވެ. އެކަމަކު އެންމެފަހުން ފުޅިބައްތީގެ އަލި އައިސް އެމީހުންނާ އަރައި ހަމަކޮށް އެ ދެ ކުދިންގެ މޫނުމައްޗަށް ވެރިވަމުން ދިޔަ ހުރިހާ އިހްސާސެއް ހާމަކޮށްލި އެވެ. އޭރު އެ ދެ އަންހެން ދަރިން ރޯމަހެއް ފަދައިން ތުރުތުރުއަޅަމުންދަނީ އެވެ.\nފުޅިބައްތި ހިފަހައްޓައިގެން ހުރިގޮތުން އެ މީހެއްގެ މޫނަށް ވަނީ ހިޔަނިއެޅި ފޮރުވިފަ އެވެ. އޭނާގެ މޫނު ފެންނަވަރުވީ ކައިރިއަށް އައިސް ދެ އަންހެން ކުދިންގެ ކުރިމަތީގައި އުޑަފައިން އިށީނދެ ފުޅިބައްތި ބިންމަތީގައި ބެހެއްޓުމުންނެވެ. އެއީ ހުސޭނުކަން އެނގެނީ އޭނާގެ އަނެއް އަތުގައި އޮތް ނިރޮޅު މުއްގަނޑުލީ ވަޅިއާ ހެދި އެވެ. ނަމަވެސް ފުޅިބައްތީގެ އަލި އެޅިފައިއެވާ މޫނަކީ ހުސޭނުގެ މޫނެއް ނޫނެވެ. އަދި ދެ އަރިމަތިން ކޮނޑުމައްޗަށް ވެއްޓޭ ވަރަށް ދިގުކޮށް އޮންނަ ފަން އިސްތަށިގަނޑެއް ވެސް ހުސޭނުގެ ނޯންނާނެ އެވެ.\nއޮރިޔާމުން ހުރި މިި ފިރިހެން މީހާގެ މޫނުގައި ހަރުކޮށްފައިވާ ޒައިނަބުކާނލޯގެ މޫނު ފެނި ސުލައިމާނުގެ ދެ އަންހެން ދަރިން ފިތްކަނޑައިގެން ހިނގައްޖެ އެވެ. އަދި ރޮއި ހޭރި ސަލާމަތަށް އެދި ތެޅިގަނެވިއްޖެ އެވެ. އޭރު ޒައިނަބުކާނލޯގެ މޫނު އަޅައިގެން ހުރި ހުސޭނު ޗަކަޗަކަލާފައި ހުތުރުފާޑަކަށް ހެމުންގެންދެ އެވެ. އެގޮތަށް ބިނދެބިނދެމުން ގޮސް އެންމެފަހުން ކުއްލިއަކަށް ފުންމައިގެން އައިސް ދެ އަންހެން ކުދިންގެ ފައިގައި ހިފައި ކޮޅަށް ތެދުވެ އެމީހުން ދަމައި ކޫއްތަމުން ދުރަށް ހިނގައިގަތެވެ. އޭނާ ގެނައި ފުޅި ބައްތި، ބެހެއްޓި ތަނުގައި ބެހެއްޓި ގޮތަށް އޭރު ވެސް ހުއްޓެވެ. ދެ އަންހެން ކުދިން ދަމާފައި ހުސޭނު އެ ދަނީ އޭނާގެ މި ބިންގަރާހުން ބޭރަށް ނުކުތުމަށެވެ.\nބޭރަށް ނުކުމެވުނުއިރު ހަނދުވަރުގެ އަލިން މުޅި ހިސާބުގަނޑު އޮތީ ދިއްލައިފަ އެވެ. އެއީ ބޮޑުކުޅީގެ އެންމެ ބޭރުގައިވީ އުސްބިންގަނޑެކެވެ. މާހުއިތަކުގެ ތެރެއިން މައްޗަށް ނަގައި ހުޅުވާލެވޭ ކަހަލަ ގޮތަކަށް އޮނުން ބަނދެފައިވާ ދޮރުފަތްގަނޑެއް ހުޅުވައި އެއް ފަރާތަކަށް ވައްޓާލުމަށް ފަހު ބިންގަރާސް ތެރެއިން ހުސޭނު ނުކުމެގެން އައިއިރު އަރައިގެން އައި ސާދަވިލޭރޭގެ ރަތް ހަނދު ހުރީ ސީދާ ބޯމަތީގަ އެވެ. ލަސްނުކޮށް ހުސޭނު ފެށީ ދަމާފައި ގެނައި ދެ އަންހެން ކުދިން ކަތިލާނެ ތަނެއް ހޯދައި އެ މަސައްކަތް ފެށުމަށެވެ. އޭނާގެ މި ލޭ އޮހޮރުވުމަށް ބޭނުންވަނީ ޖަންބުގަހެކެވެ. އަދި އެ ޖަންބުގަސް ހުރި ހިސާބެއް އޭނާ އަށް ރަނގަޅަށް އެނގޭތީ އެވެ. ތެޅެމުންފޮޅެމުން ދެ އަންހެން ކުދިން ކޮނޑަށް ލައިގެން ހުސޭނު ދެން ދުއްވައިގަތީ އެ ގަސްދޮށަށް ދިއުމަށް ރަށާ ދިމާލަށެވެ.\nކޮނޑުން ނަގައި ގަސްދޮށަށް އެމީހުން އެއްލާލުމަށް ފަހު އަތުގައި އޮތް ރޯނުގަނޑުން ދެ މީހުންގެ ފައި އައްސައި ގޮފިގަނޑެއްގައި އުނގުރުވަތަށް އެލުވައިފި އެވެ. އެހިސާބުން އެހެން އެއްވެސް ބައެއްގެ ހިލަމެއް އޭރަކު ނުވެ އެވެ. ހީވަނީ ކުރިމަތިވާން އުޅޭ މުސީބާތަށް ބިރަށް އެންމެން އެމީހުންގެ ހޮރުތަކަށް ވަދެ ފިލައި ތިބިހެންނެވެ. ޖަންބުގަސް ދޮށުގައި ހުސޭނު މަޑުކޮށްލައިގެން ހުރިއިރު އެތަނުގައި އެލުވާފައިވާ އަންހެން ކުދިންގެ ބޮލާއި އޭނާގެ ބޮލާ ދެމެދުގައި ހުރީ ކައިވަތެއްގެ ދުރުމިނެވެ. ސުލައިމާނުގެ ދެ އަންހެން ދަރިން ސަލާމަތަށް އެދި ތެޅެމުން ދިޔަ ނަމަވެސް ފަހުނޭވާ އައިސް އެމީހުންނާ އަރާ ހަމަކުރަން ހުރިހާ ކަމެއް ތައްޔާރުކޮށް ނިމުނީ އެވެ.\nކިޔެވެލިތައް ކިޔަވަމުން ގޮސް ހުސޭނު އެންމެފަހުން އެ ދެ އަންހެން ދަރީންގެ ކަރުގައި ވަޅި އަޅައި ކަތިލައިފި އެވެ. އެއަށް ފަހު، މޫނުގައި އަޅައިގެން އުޅުނު ޒައިނަބުކާނލޯގެ މޫނުގަނޑު ނަގައި އެއްލާލުމަށް ފަހު ހުސޭނު ގޮސް މަޑުކޮށްލީ އޮހޮރެމުންދިޔަ ލޭތަކުގެ ތެރޭގަ އެވެ. އޭރު އޭނާގެ ދެ ލޮޮލަށް ރަން ރީނދޫ ކުލައެއް ވެރިވެ ދިއްލެމުންދެ އެވެ. އަދި ނިތްކުރިއާއި ހަތަރެސްފައިގައި އުންތަކެއްހެން ހީވާ އެއްޗެހިތަކެއް ފުފިގެން އަރައި ކުދި ދަޅުތަކަކަށް ބަދަލުވަމުންދެއެވެ. އޭނާގެ ނިތްކުރީގެ ދެ ފަރާތުން ފަޅައިގެން ބޮޑުވަމުން ދިޔަ ދެ ދަޅު، ބޯމަތިން ގޮސް ފަހަތަށް ބަޅުވެ އެނބުރެމުން ދިގުވަމުންދިޔައިރު ޖަންބުގަހުގައި ފޮޅިފައިވީ ހުރިހާ މާތަކެއް ފިޔާތޮށި އައްޔަކުން ދިއްލި، ހިމަ ނަރުތަކެއްހެން ހީވާ އެ ފިޔަތައް އޭގެ ކަރުގަނޑުން ވަކިވެ ކުދި އެތިކޮޅުތަކަށް ބަދަލުވެ ކުނޑިވަމުން ވަޔާއެކު އެނބުރެމުން ގޮސް ހުސޭނުގެ މެޔަށް ވަންނަނީ އެވެ. މުޅި އެ ތަން އޭރު އޮތީ މަޑުފިޔާތޮށި ކުލައަކުން ދިއްލިފަ އެވެ.\nއެޑިޓަރުގެ ނޯޓް: މި ރޯދަ މަހަށް ހާއްސަކޮށްގެން ގެނެސްދޭން ހަމަޖެހިފައިވީ "ކުޅި ކިސަޑު ލޭ" ގެ ބައިތަކަށް މިހައި ހިސާބުން ނިމުން އައީ އެވެ. ޖުމްލަ 15 ޗެޕްޓަރުގެ މައްޗަށް އެކުލެވޭ މި ވާހަކައިގެ ފޮތް ވަރަށް އަވަހަށް ނެރުމަށް ވަނީ ހަމަޖެހިފަ އެވެ.


BREAKING: Didi vaki kuran husha alhan thahgeegu committee in JSC gai edhijje\nތަހުގީގު ކޮމެޓީއިން އެދެނީ ދީދީ ވަކިކުރަން ހުށަހަޅަން\nފަނޑިޔާރު ދީދީ: އޭނާ ވަކި ކުރަން ހުށަހަޅަން ވަނީ އެދިފަ -- އަހުމަދު ޝުރާއު | އަވަސް\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ވަކި ކުރަން ރައްޔިތުންގެ މަޖިލީހަށް ހުށަހަޅަން އޭނާގެ ސުލޫކީ މައްސަލަ ތަހުގީގު ކުރި ޖުޑީޝަލް ސާވިސް ކޮމިޝަން (ޖޭއެސްސީ)ގެ ކޮމެޓީއިން އެދިއްޖެ އެވެ.\nފަނޑިޔާރަކު ވަކި ކުރަން ރައްޔިތުންގެ މަޖިލީހަށް ހުށަހެޅޭނީ އެކަމާ ގުޅޭ ގޮތުން ޖޭއެސްސީގެ ބައްދަލުވުމެއްގައި ގޮތެއް ނިންމައިގެންނެވެ.\nމިއަދު ބޭއްވި ޖޭއެސްސީ ބައްދަލުވުމުގައި ވަނީ ފަނޑިޔާރު ދީދީގެ މައްސަލަ ތަހުގީގު ކުރުމަށްފަހު ކޮމެޓީއިން ހުށަހެޅި ރިޕޯޓް ބަލައިގަތުމަށް ނިންމާފަ އެވެ. ފަނޑިޔާރު ދީދީގެ މައްސަލަ ބެލުމަށްފަހު އެކުލަވާލާފައިވާ އެ ރިޕޯޓްގައި ބުނެފައިވަނީ ފަނޑިޔާރު ދީދީ ވަކި ކުރަން މަޖިލީހަށް ހުށަހެޅުމަށެވެ.\nއެހެންވެ، އެ ރިޕޯޓަށް ޖަވާބުދާރީވުމަށް 30 ދުވަހުގެ މުއްދަތެއް ފަނޑިޔާރު ދީދީއަށް ދިނުމަށް ވެސް މިއަދު ބައްދަލުވުމުގައި ޖޭއެސްސީއިން ވަނީ ނިންމާފަ އެވެ. އެ މުއްދަތަކީ ގާނޫނުގައި ބަޔާން ކުރާ މުއްދަތެކެވެ.\nފަނޑިޔާރު ދީދީގެ ތަހުގީގު ކޮމެޓީއިން ކުރިއަށް ގެންދިޔައީ ހުޅުވާލައިގެން ބޭއްވި އަޑުއެހުމެއްގަ އެވެ. ނަމަވެސް އެ އަޑުއެހުމުގައި ފަނޑިޔާރު އެއްވެސް ސުވާލަކަށް ޖަވާބެއް ނުދެއްވަ އެވެ. ފަހުން އޭނާ ވަނީ ލިޔުމުން ކޮމެޓީއަށް ޖަވާބު ހުށަހަޅުއްވާފަ އެވެ.\nއެ ޖަވާބު ހުށަހެޅުއްވުމަށްފަހު ފަނޑިޔާރު ދީދީ ވަނީ ބޭސްފަރުވާއަށް ރާއްޖެއިން ބޭރަށް ވަޑައިގެންފަ އެވެ.\nބައެއް ހުކުމްތައް ކުރެއްވުމުގައި ރިޝްވަތު ނެންގެވި ކަމަށް ފަނޑިޔާރު ދީދީއަށް ތުހުމަތު ކުރެވެ އެވެ. އެ މައްސަލަތައް ފުލުހުން ގެންދަނީ ތަހުގީގު ވެސް ކުރަމުންނެވެ.\nއެ މައްސަލައިގެ އިތުރުން ވެސް ބޮޑެތި ތުހުމަތުތަކެއް ދީދީއަށް ކުރެވިފައިވެ އެވެ. އެގޮތުން މިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލާގައި ކުރިން ހައްޔަރުކުރި ސ. ހުޅުދޫ އަތިރިއާގޭ މުހައްމަދު ސުވައިދު ދޫކޮށްލުމަށް މީހަކު "ސަސްޕެކްޓް 1"އަކާ މުއާމަލާތް ކުރަމުން ދިޔައިރު އޭނާ އެކަން ދީދީއާ ވެސް ހިއްސާކޮށްފައިވާ ކަމަށެވެ. އަދި ސުވައިދު ދޫކޮށްލި ޝަރީއަތުގެ ފަނޑިޔާރުކަން ކުރެއްވީ ދީދީ ކަމަށް ވެސް ފުލުހުން ޖޭއެސްސީއަށް ހުށަހެޅި ލިޔުންތަކުގައިވެ އެވެ.\nއަބްދުﷲ ދީދީ މޯލްޑިވްސް ޕޮލިސް ސާވިސް ސުޕްރީމް ކޯޓް + ޖޭއެސްސީ ޝަރުއީ ދާއިރާ


"Career Ge Emme Ufaaveri Vaguthu Kolhaa Eku", Klopp Ge Lolun Karuna - Vaguthu\nލިވަޕޫލްގެ ކޯޗަކީ މިހާރު ދުނިޔޭގައި ހުރި އެންމެ މޮޅު އެއް ކޯޗެވެ. އެތަކެއް އަހަރުތަކެއްގެ ތެރޭގައި އޭނާ އަންނަނީ އެކަން ސާބިތުވެސް ކޮށްދެމުންނެވެ. ކްލޮޕްގެ ކާމިޔާބީތަކަށް އެކަށީގެންވާ ތަށިތަކެއް އޭނާއަށް ނުލިބޭ ކަމަށް އަބަދުވެސް ވާހަކަތައް ދެކެވެމުންދާ އިރު، ކްލޮޕްގެ އެންމެ މުހިއްމު ކަމަކީ، ޓީމެއް ބިނާ ކުރުމެވެ. ޓީމެއްގެ ހާލަތު ބަދަލު ކޮށްލުމެވެ.\nކްލޮޕް ޑޯޓުމަންޑާއެކު ޑޮމެސްޓިކް ދެ ތަށި ނަގާ، 2012 ވަނަ އަހަރު ވިދާލިއެވެ. އެހިސާބުން އޭނާގެ މަސައްކަތް ދުނިޔެއަށް ފެންނަން ފެށިއެވެ. ޑޯޓުމަންޑާއެކު ޗެމްޕިއަންސް ލީގުގެ ފައިނަލްގައި ވާދަކުރި ނަމަވެސް، ނިމުނީ ބަލިވެގެންނެވެ. އޭގެ އިތުރުން ޖަރުމަނު ކަޕުންވެސް ޑޯޓުމަންޑާއެކު ކްލޮޕް ބައްޔަކާ ކުރިމަތިލާން ޖެހިފައިވާ އިރު، ލިވަޕޫލަށް ބަދަލުވީ އާ ޗެލެންޖަކަށެވެ.\nލިވަޕޫލްގެ ހާލަތު އެންމެ ރަނގަޅު ނޫންކޮށް އޭރު އޮތް ނަމަވެެސް، ކްލޮޕް ހާލަތު ބަދަލު ކުރިއެވެ. އެހެން ނަމަވެސް އޭނާއަށް މަދުވީ ހަމައެކަނި ތަށްޓެކެވެ. އޭނާގެ މަސައްކަތަށް ދައްކާނެ ޓްރޮފީއެކެވެ. ލީގުގެ ދެވަނައިގައި ވާދަކުރާ އިރު، ލީގު ކަޕްގެ ފައިނަލެއްގެ އިތުރުން ޔޫރޮޕާ ލީގުގެ ފައިނަލަކުންވެސް ލިވަޕޫލާއެކު ކްލޮޕް ބަލިވިއެވެ. އަދި މިދިޔަ އަހަރު ޗެމްޕިއަންސް ލީގު ފައިނަލީ ކްލޮޕަށް ޖެހިޖެހިގެން ހަވަނަ ފައިނަލްގައި ކުރިމަތިވި ނާކާމިޔާބީއެވެ.\n"އަހަރެން ގެއަށް ދިޔައިރު ނުރޮއެ ހުރި މީހަކީ އަހަރެން އެކަނި. އަހަރެންގެ އާއިލާއަށް ކޮށްފައިވާ ފުން އަސަރު ފެނުނު. އެކަމަކު ބުނިން މިއީ ފިލާވަޅުތަކެކޭ. އެންމެ މުހިއްމު ކަމަކީ އެ ފިލާވަޅުތަކުން ނަތީޖާ ނެރެން ދަސްކުރުމޭ. އަދި ކާމިޔާބީއަކީ ބުރަ މަސައްކަތްކަން އަހަންނަށް އެނގޭ. އަބަދުވެސް އެއީ ހަޔާތުގެ މޮޓޯއަކީ،" މިރޭގެ ފައިނަލް ކުރިން ކްލޮޕް ބުނެފައިވެއެވެ.\nފައިނަލަށްފަހު ކްލޮޕް ފެނުނީ އުފަލުން ގޮސް ރޮވިފައި ހުރި މަންޒަރެވެ. އޭނާ ބުރަ މަސައްކަތަށް ނިމުމެއް އައީތީވެސް މެއެވެ.\n"އަހަންނަށްޓަކައި ކުޅުންތެރިންވި ގުރުބާނީ މިއީ. މިއީ ޕްރޮފެޝަނަލް ކެރިއަރުގައި އެންމެ މުހިއްމު ވަގުތުކޮޅު. އެންމެ އުފާވެރި ވަގުތުކޮޅު. މިއީ ކުޅުންތެރިންނާއި ލިވަޕޫލަށް ހައްގުތަށްޓެއް،" ކްލޮޕް ބުނެފައިވެއެވެ.\nމިރޭގެ ޗެމްޕިއަންސް ލީގު ތަށްޓަކީ ލިވަޕޫލްގެ ތާރީހުގައި ހަވަނަ ޗެމްޕިއަންސް ލީގެވެ. މީގެކުރިން ލިވަޕޫލުން ވަނީ 1977، 1978، 1981، 1984 އަދި 2005 އަހަރުގެ ޗެމްޕިއަންސް ލީގު ކާމިޔާބު ކާމިޔާބު ކޮށްފައެވެ.\nސިޓީއިން ލިވަޕޫލްއަށް ގާޑްއޮފް އޯނާ ދިނުމަށް ނިންމައިފި


ތ.ތިމަރަފުށީ އެއާޕޯޓަށް ޑީސަލް ސަޕްލައި ކޮށްދޭނެ ފަރާތެއް ހޯދުން\nތ.ތިމަރަފުށީ އެއާރޕޯޓަށް ހަފްތާއަކު އެއް ފަހަރު 1000 ލީޓަރުގެ ޑީސަަލް ސަޕްލައި ކޮށްދޭނެ ފަރާތެއް ހޯދަންބޭނުންވެއްޖެއެވެ.\nވީމާ މިމަސައްކަތަށް ޝަޢުގުވެރިވެލައްވާ ފަރާތްތަކުން ޕްރޮޕޯސަލް އީމެއިލްގެ ޒަރިއްޔާއިން މި ކުންފުނީގެ އީމެއިލް [email protected] އަދި[email protected] އަށް ހުށަހެޅުއްވުން އެދެމެވެ. ޕްރޮޕޯސަލް ހުށަހެޅުމުގެ ސުންގަޑިއަކީ 28 ޖަނަވަރީ 2020 ވާ އަންގާރަ ދުވަހުގެ މެންދުރު 02:00 ގެ ކުރިންނެވެ.


SunOnline: Funadhoo Airport ah test flight jassaifi\nއަހުމަދު ޖައިޝަން 24 Jan 2020, 10:28\nފުނަދޫ އެއާޕޯޓް އަށް ޓެސްޓް ފްލައިޓް ޖައްސާފައިވަނީ މޯލްޑިވިއަންގެ ފްލައިޓެއްގައި --- ފޮޓޯ : ޓްރާންސްޕޯޓް މިނިސްޓްރީ\nށ. ފުނަދޫގައި ތަރައްގީކުރަމުން އަންނަ އެއާޕޯޓަށް ފުރަތަމަ ޓެސްޓް ފްލައިޓް ޖައްސައިފި އެވެ.\nފުނަދޫއަށް އެންމެ ފުރަތަމަ ޓެސްޓު ފްލައިޓު ޖައްސާފައިވަނީ ރާއްޖޭގެ ގައުމީ އެއާލައިން މޯލްޑިވިއަން އިންނެވެ.\nފުރަތަމަ ފްލައިޓުގައި ޓްރާންސްޕޯޓު މިނިސްޓްރީގެ ސްޓޭޓް މިނިސްޓަރު އަހުމަދު ޒުހައިރާއި ސިވިލް އޭވިއޭޝަން އޮތޯރިޓީ އަދި އައިލެންޑް އޭވިއޭޝަންގެ އިސް ބޭފުޅުން ފުނަދޫއަށް ވަޑައިގެންނެވިއެވެ.\nފުނަދޫއަށް ކުރި ފުރަތަމަ ޓެސްޓު ފްލައިޓު އެރަށަށް ޖެއްސީ މިއަދު ހެނދުނު 08:10 ހާއިރުގައެވެ.\nޓްރާންސްޕޯޓު މިނިސްޓްރީން ބުނެފައިވަނީ މިއަންނަ މަހުގެ ފުރަތަމަ ދުވަހުން ފެށިގެން އެއާޕޯޓު ރަސްމީކޮށް ހުޅުވަން ހަމަޖެހިފައިވާ ކަމަށެވެ. އަދި އެންމެ ފުރަތަމަ ދަތުރުތައް ފަށާއިރު ހަފްތާއަކު ތިން ފްލައިޓު ދަތުރު ކުރާނެ ކަމަށާއި މާޗު މަސް ނިމެންވާއިރަށް ދުވާލަކު ތިން ފްލައިޓު ޖެއްސުމަށް މަސައްކަތް ކުރާނެ ކަމަށް މިނިސްޓްރީން ބުނެއެވެ.\nށ. ފުނަދޫ -- ފޮޓޯ: އެމްޓީސީސީ\nއެމްޓީސީސީން ށ. ފުނަދޫގައި ގާއިމުކުރި އެއާޕޯޓުގައި ހުންނަނީ 1،200 މީޓަރު ދިގު، 30 މީޓަރު ފުޅާ ރަންވޭއެކެވެ. ޓެކްސީވޭގައި 90 މީޓަރު ހުރެ އެވެ. އޭޕްރަންގެ ފުޅާމިނުގައި 50 މީޓަރު އަދި ދިގު މިނުގައި 150 މީޓަރު ހުރެ އެވެ.\nފުނަދޫ އެއާޕޯޓަށް ދަތުރު ފަށަން ތައްޔާރުވެފައިވާއިރު، ނ. މާފަރު އިންޓަނޭޝަނަލް އެއާޕޯޓު ހުޅުވައި މިދިޔަ ޑިސެމްބަރު އެއްވަނަ ދުވަހު ވަނީ ދަތުރުތައް ފަށައިފައެވެ.\nޓްރާންސްޕޯޓު މިނިސްޓަރު އާއިޝަތު ނަހުލާ ވިދާޅުވެފައިވަނީ މިއަހަރު ތެރޭގައި ހަތަރު އެެއާޕޯޓެއް ހުޅުވާނެ ކަމަށެވެ. އެއީ ފުނަދޫ އެއާޕޯޓުގެ އިތުރުން ޅ. މަޑިވަރު އެއާޕޯޓައި، ގދ. މާވާރުލު އެއާޕޯޓުގެ އިތުރުން ހއ. ހޯރަފުށި އެއާޕޯޓެވެ.


vnews - Riyaasee ticket hoadhan MDP ge primary gai vaadha kuraane kamah Nasheed anehkaaves vidhaalhuvejje\nރިޔާސީ ޓިކެޓް ހޯދަން އެމްޑީޕީގެ ޕްރައިމަރީގައި ވާދަކުރާނެ ކަމަަށް ނަޝީދު އަނެއްކާވެސް ވިދާޅުވެއްޖެ\nކުރިއަށް އޮތް ރިޔާސީ އިންތިހާބުގައި ވާދަކުރުމަށްޓަކައި އެމްޑީޕީގެ ރިޔާސީ ޓިކެޓް ހޯދުމަށް އެޕާޓީގެ ޕްރައިމަރީގައި ވާދަކުރައްވާނެ ކަމަށް ކުރީގެ ރައީސް މުހައްމަދު ނަޝީދު އެމްޑީޕީގެ ގައުމީ މަޖިލީހުގެ މެންބަރުންނަށް އަންގަވައިފި އެވެ.\nރައީސް ނަޝީދު އެމްޑީޕީގެ ގައުމީ މަޖިލީހުގެ މެންބަރުންނަށް މިދިޔަ ހަފްތާގެ ތެރޭގައި މިކަން އަންގަވާފައިވަނީ އެމްޑީޕީގެ ގައުމީ މަޖިލީހުގެ މެންބަރުން ތިއްބަވާ ވައިބަ ގުރޫޕުގަ އެވެ.\nރައީސް ނަޝީދު މިކަން ވައިބާ ގުރޫޕްގައި ހާމަކުރެއްވުމާ ގުޅިގެން މިމައްސަލާގައި ވައިބާ ގުރޫޕްގައި ފަހުން ދެކެވުނު ވާހަަކަތައް ވަނީ ސާފުވާ ގޮތް ނުވެފަ އެވެ.\nކުރިއަށް އޮތް ރިޔާސީ އިންތިހާބުގައި ވާދަކުރުމަށްޓަކައި އެމްޑީޕީގެ ރިޔާސީ ޓިކެޓް ހޯދުމަށް އެޕާޓީގެ ޕްރައިމަރީގައި ވާދަކުރައްވާނެ ކަމަށް ރައީސް ނަޝީދު އެންމެ ފުރަތަމަ ހާމަކުރެއްވީ މިއަހަރުގެ ފެބްރުއަރީ މަހުގެ ނުވަވަނަ ދުވަހު ލަންކާގައި ނޫސްވެރިންނާ ބައްދަލުކުރައްވާ ދެއްކެވި ވާހަކަފުޅުގަ އެވެ.\nކުރިއަށް އޮތް ރިޔާސީ އިންތިހާބުގައި ވާދަކުރުމަށް އެމްޑީޕީގެ ރިޔާސީ ޓިކެޓް ހޯދުމަށް އެޕާޓީގެ ޕްރައިމަރީގައި ވާދަކުރެއްވުމަށް ރައީސް ނަޝީދު މަސައްކަތް ކުރައްވަމުން ގެންދެވި ނަމަވެސް އެމަނިކުފާނުގެ މައްޗަށް 13 އަހަރުގެ ޖަލު ހުކުމެއް އިއްވާފައިވާތީ ގާނޫނީ ގޮތުން ކުރިއަށް އޮތް ރިޔާސީ އިންތިހާބުގައި ވާދަކުރުމުގެ ފުރުސަތު ރައީސް ނަޝީދަށް ލިބިވަޑައެއް ނުގަންނަވާނެ އެވެ. ނަމަވެސް ރައީސް ނަޝީދަށް ތާއީދުކުރައްވާ ބޭފުޅުން ވިދާޅުވީ ނަޝީދަށް އިއްވާފައިވަނީ ނުހައްގުން ކުރެވުނު ދައުވާއެއްގެ ހުކުމެއް ކަަމަށާއި އެހެންކަމުން ރައީސް ނަޝީދަށް އިންތިހާބުގައި ވާދަކުރުމުގެ ފުރުސަތުތައް އެހާތަނަށް ލިބިގެންދާނެ ކަމަށެވެ.\nވެރިކަން ކުރާ ޕީޕީއެމުން ބުނީ ރައީސް ނަޝީދަށް އިންތިހާބުގައި ވާދަކުރުމަށް ފުރުސަތު ލިބޭ އެއްވެސް ހުށަހެޅުމަކަށް އެޕާޓީން ތާއީދު ނުކުރާނެ ކަމަށެވެ. އަދި އެފަދަ ހުށަހެޅުމަކަށް ރުހުން ނުދިނުމަށް ސަރުކާރުގައި އެދޭނެ ކަމަށްވެސް ޕީޕީއެމުން ބުނެ އެވެ.\nކުރިއަށް އޮތް ރިޔާސީ އިންތިހާބުގައި ވާދަކުރުމަށް އެމްޑީޕީގެ ރިޔާސީ ޓިކެޓް ހޯދުމަށް އެޕާޓީގެ ޕްރައިމަރީގައި ވާދަކުރެއްވުމަށް ރައީސް ނަޝީދު މަސައްކަތް ފައްޓަވާފައިވާއިރު އެމަނިކުފާނު ވަނީ ކުރިއަށް އޮތް ރިޔާސީ އިންތިހާބުގައި ގުޅިފައިވާ ޕާޓީ ތަކުން އެއް ކެންޑިޑޭޓަކު ނެރުމަށް ޕާޓީ ތަކަށް ދަންނަވާފަ އެވެ.


މިއަހަރުގެ ބަޖެޓަށް ބައެއް ބަދަލުތައް ގެންނަނީ މިއަހަރުގެ ބަޖެޓަށް ބައެއް ބަދަލުތައް ގެންނަނީ\nމިއަހަރުގެ ބަޖެޓަށް ބައެއް ބަދަލުތައް ގެންނަނީ\nއަހަރުގެ ބަޖެޓް އަލުން މުރާޖަޢާކޮށް އެކުލަވާލެއްވުމަށް ބޭއްވި ކެބިނެޓް ވަރކިން ސެޝަންގެ ތެރެއިން. ފޮޓޯ: ރައީސް އޮފީސް\nކޯވިޑް-19 އާއި ގުޅިގެން ބަޖެޓަށް ބައްދަލުތައް ގެންނައިރު ރައްޔިތުންނަށް އެންމެ ފައިދާ ހުރި ގޮތްތަކަށް އިސްކަންދެއްވައިގެން ބަދަލުތައް ގެނައުމަށް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވަޒީރުންގެ ކިބައިން އެދިވަޑައިގަންނަވައިފިއެވެ.\nރައީސް މިގޮތަށް އެދިވަޑައިގަތީ ކޯވިޑް-19 އަށްފަހު މި އަހަރުގެ ބަޖެޓް އަލުން މުރާޖަޢާކޮށް އެކުލަވާލެއްވުމާއި 2021 ވަނަ އަހަރުގެ މެދުރާސްތާގެ ބަޖެޓާއި ގުޅޭ ގޮތުން މަޝްވަރާކުރުމަށް މިއަދު ބޭއްވެވި ކެބިނެޓް ވަރކިން ސެޝަނުގައެވެ. މި ބައްދަލުވުމުގެ ރިޔާސަތު ބަލަހައްޓަވާފައިވަނީ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙެވެ.\nކޯވިޑް-19 އަށްފަހު ރާއްޖޭގެ މާލީ ހާލަތަށް އައި ބަދަލުތަކާއެކު މިއަހަރުގެ ބަޖެޓަށް ބަދަލު ގެންނެވުމަށް ފިނޭންސް މިނިސްޓްރީން ހުށަހަޅުއްވާ ކަންތައްތަކުގެ މަޢުލޫމާތު، މިނިސްޓަރ އޮފް ފިނޭންސް އިބްރާހީމް އަމީރު ވަނީ މި ސެޝަނުގައި ހިއްސާ ކުރައްވާފައެވެ. އަދި، ވަކިވަކި އިދާރާތަކުގެ ބަޖެޓަށް ގެންނަވާ ބަދަލުތަކާއި ބެހޭގޮތުން މި ސެޝަންގައި ވަނީ މަޝްވަރާކޮށްފައެވެ.\nމި ސެޝަންގައި ވާހަކަފުޅު ދައްކަވަމުން ރައީސުލްޖުމްހޫރިއްޔާ ވަނީ ކޯވިޑް-19 އަށްފަހު ޤައުމު އާރާސްތުކޮށް އިޤްތިޞާދު އިޢާދަ ކުރުމަށް ކުރަންޖެހޭ މަސައްކަތްތަކަށް އަލިއަޅުއްވާލައްވާފައެވެ. އަދި ކޯވިޑް-19 އާއި ގުޅިގެން ބަޖެޓަށް ގެންނަންޖެހޭ ބަދަލުތައްވެސް ރައީސުލްޖުމްހޫރިއްޔާ ފާހަގަކުރައްވާކަމަށް ރައީސް އޮފީހުން ވިދާޅުވެއެވެ.\nކޯވިޑްއާ ގުޅިގެން މާލެ ސަރަހައްދަށް އިތުރު ލުއިތަކެއް ދިނުމަށް ސަރުކާރުން މި ވަނީ ނިންމަވާފައެވެ. މިގޮތުން ސްކޫލް މަދަރުސާތަކާއި އޮފީސްތައް މާދަމާ ހުޅުވާލާނެއެވެ. އަދި ކެފޭ ރެސްޓޯރަންޓްގެ އިތުރުން މާލޭ ސަރަހައްދުގައި ޖަމާއަތުގައި ނަމާދުކުރުންވެސް މާދަމާއިން ފެށިގެން ވަނީ ހުއްދަދީފައެވެ.\nއެގްރޯ ނެޓްގެ "ކޮންޓްރެކްޓް ފާމިން" މަޝްރޫޢު ރާއްޖޭގެ އިތުރު 11 ރަށެއްގައި ފަށަނީ


L.Gamun Medhu Umuruge Meehaku Kulligothakah Niyaavejje - Vaguthu\nއެޗްޕީއޭގެ ފިޔަވަޅުތަކުގައި ހިފެހެއްޓުމެއް ނެތް! - 11 ގަޑިއިރު ކުރިން\nލ.ގަމު ކައުންސިލް އިދާރާގައި މަސައްކަތް ކުރާ އުމުރުން 39 އަހަރުގެ ފިރިހެނަކު މިރޭ ކުއްލިގޮތަކަށް ނިޔާވެއްޖެއެވެ.\nކުއްލި ގޮތަކަށް މިރޭ ނިޔާވެފައި ވަނީ ލ.ފޮނަދޫ މުހައްމަދު ނިޒާރު އެވެ. އޭނާ އަކީ ގަމުން މީހަކާއި ކައިވެނިކޮށްގެން ގަމުގައި ދިރިއުޅެމުން އަންނަ މީހެކެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ނިޒާރުގެ ހާލު ގޯސްވެގެން ހޮސްޕިޓަލަށް ގެންދިޔައީ މިރޭ 21:25 ކަންހާއިރު އެވެ. އޭރު ވެސް އޭނާ ނިޔާވެފައިވާ ކަމަށް ޑޮކްޓަރުން ވިދާޅުވެއެވެ. ޑޮކްޓަރުން ލަފާކުރައްވަނީ ނިޒާރު ނިޔާވީ ހާޓްއެޓޭކެއް ޖެހިގެން ކަމަށެވެ.\nނިޒާރުގެ ބަނޑުގައި ރިއްސާތީ ރޭ ގަން ރީޖަނަލް ހޮސްޕިޓަލްގައި އޭނާ އެޑްމިޓް ކުރިއެވެ. އޭނާ ހޮސްޕިޓަލުން ދޫކޮށްލީ މިއަދު ހަވީރުގެ 17:00 ކަންހާއިރުއެވެ.\nނިޒާރުގެ ހަށިގަނޑު ކޮވިޑަށް ޓެސްޓް ކުރަން މިހާރު ޑޮކްޓަރުން ވަނީ ނިންމާފައެވެ.\nނިޒާރުގެ މައްޗަށް ކުރެވޭ ކަށުނަމާދު އޮންނާނީ މިރޭ ފަތިސް ނަމާދަށްފަހު ފޮނަދޫ މެދު އަވަށު މިސްކިތުގައެވެ.\nފެބުރުއަރީ 28, 2021 08:57\nމިއީ ގަން ރީޖަނަލް ހޮސްޕިޓަލް ގެ އިހުމާލުން ވެފައިވާ މަރެއް. 1 ހަފުތާ ދުވަހު ބަޑަށް ތަދުވާތީ ޑޮކްޓަރަށް ދެއްކި އިރު ޓެސްޓް ވެސް ހަދާނުދިން. އެޕެންޑިކްސް ފަޅައިގެން ގޮސްގެން މަރުވީ. ޑޮކްޓަރުން ޒިންމާރު ކުރުވަން ޖެހޭ.\nފެބުރުއަރީ 28, 2021 10:47\n39 އެއީ މެދު އުމުރު؟؟ ދެބައި އުމުރު ނުވަތަ މެދު އުމުރު ކިޔަނީ 50 އަހަރުން މަތީގެ މީހުންނަށް.. ރާއްޖޭގަ ޒުވާނުންކަމަށް ބަލާ އުމުރު ބަޔާންކުރާ ޤާނޫނެއް ނޯވޭ.. އެހެން ނަމަވެސް 35 އަހަރުންދަށޭ ޒުވާނުން ނޭ ކިޔަނީ އޭގެ މަތިން 50 އާ ހަމަށް އެއީ ހަރު އުމުރު ފުރައޭ ކިޔާ އުޅޭ 50 މަތި 65 އާ ހަމައަށް އެއީ ދެބައި އުމުރޭ އަދި 65 އިން މަތި އެއީ ދޮށީ އުމުރޭ ކިޔާ އުޅޭ އާންނުކޮށް ނަމަވެސް ޤާނޫނެއްގަ ބަޔާންކޮށްފަ އޮތީ ހަމަ އެކަނި 65 އެއީ ދޮށީ އުމުރު ނުވަތަ ދުވަސްވީ ބޭފުޅުންގެ ގޮތުގަ.. އެލަވަންސްވެސް ލިބޭ.\nމާޗް 1, 2021 00:55\nކަންމަތީ ފިހާރަ އިގެ ސޭޓުން މެނޭޖަރުންނަށް ލަ އިގެން ހޮސްޕިޓަލް ހިންގަން ދިމާ ކުރީމާ ވާނީ މިހެން\nމާޗް 12, 2021 20:53\nކޮވިޑައް ވެކްސިން ޖަހަން ފެށިފަހުން އެތައް ބައިވަރު މީހުން ކުލިޔަކައް މަރުވަމުން އެބަދެއެވެ. ނަމަވެސް ސިއްހީދާއިރާއައް އޮތީ އެމީހާމަރުވީ ވެކްސިން ޖަހަގެން ނޫންކަން މުޖްތަމައުއައް އެގުމެވެ. އަދި ކޮންމެވެސް ގޮތަކުން ކޮވިޑައް ފައްސިވެފައިވާ މީހެއްކަން ވެސް އެންގުމެވެ. ނަމަވެސް ހަގީގަތް ހާމަނުކުރާނެ އެތައްބައިވަރު މަރުތަކެއް ވާނެއެވެ.ގައުމުތަކުގެ މުޅިސިއްހީ ދާއިރާވްނީ ވަނީ ވަކިބަޔަކައްގެ ވާހަކަތަކައް ތަބާވެފައެވެ . ކޮވިޑް މިބަލީ އައުމާގުޅިގެން ގައުމުތަކުން ގެންގުޅެފައިވާ ދެކޮޅުނުޖެހޭ ހަމަޔާއުސޫލައް ބެލިކަމުހައިވިޔަސް ވިސްނާފިކުރު ކުރާމީހަކައް މިބައްޔާދޭތެރޭ ވަނީ އެތަކެއް ސުވާލްތަކެއް އުފެދިފައެވެ.\nމާޗް 24, 2021 22:06\nވަގުތުން ތިބުނީ ރަނގަޅަށް އެއީމެދު އުމުރު. . .


India ge dhanduverin banduhai hoonu kamuge halhuthaalu fashaifi\nއިންޑިއާގެ ދަނޑުވެރިން އެންމެ ފަހުން ބަނޑުހައި ހޫނުކަމުގެ ހަޅުތާލު ފަށައިފި\n30 ޖެނުއަރީ 2021 - 12:08:54\nއިންޑިއާގެ ދަނޑުވެރިކަމާ ގުޅޭ ގާނޫނުތަކަށް ގެނައި ބަދަލާ މެދު ހިތްހަމަނުޖެހި މިދިޔަ ހަފްތާގައި ވެރިރަށް ނިއުދިއްލީއަށް ޖަމާވި މީހުންގެ ތެރެއިން އެކަކު މަރުވި ހާދިސާއާ ގުޅިގެން ދަނޑުވެރިން ބަނޑުހައި ހޫނުކަމުގެ ހަޅުތާލެއް ފަށައިފި އެވެ.\nރިޕޯޓުތައް ބުނާ ގޮތުން މިއީ އެއް ދުވަހު ހަޅުތާލެކެވެ. ޖެނުއަރީ 26 ގައި ފާހަގަކުރާ ޖުމްހޫރީ ދުވަހާ ދިމާކޮށް އިންޑިއާގެ އެކި ސްޓޭޓުތަކުން ދަނޑުވެރިން ވަނީ ޓްރެކްޓަރު ފަދަ އުޅަނދުތަކުގައި ދިއްލީއަށް ޖަމާވެ މުޒާހަރާކޮށްފަ އެވެ.


Covid 19 ge biru boduve Olympic Games fas kuran jehidhaane\nއޮލިމްޕިކް ގޭމެސް ފަސް ކުރަން ޖެހިދާނެކަމުގެ ބިރު\nޖަޕާންގެ އޮލިމްޕިކްސްގެ ތައްޔާރީ ތަކަށް ހަރަކާތްތެރިވާ މީހަކު މާސްކު އަޅައިގެން\nހަލުވި ކަމާއެކު ފެތުރެމުން އަންނަ ކޮވިޑް 19 ގެ ބިރުވެރި ކަމާހެދި މިއަހަރު ބާއްވާ އޮލިމްޕިކް ގޭމްސް ފަސް ކުރަން ޖެހިދާނެ ކަމަށް ޖަޕާންގެ އޮލިމްޕިކް މިނިސްޓަރު ސޭކޯ ހަށިމޯޓޯ ވިދާލުވެއްޖެ އެވެ.\nޖަޕާންގެ ވެރިރަށް ޓޮކިޔޯގައި ބޭއްވުމަށް ހަމަޖެހިފައިވާ އޮލިމްޕިކް ގޭމްސް ޝެޑިއުލް ކޮށްފައި ވަނީ، ޖުލައި 24 ން އޯގަސްޓް ނުވަޔަކަށެވެ. ޖަޕާންގެ ކޮވިޑް 19 ގެ ސަބަބުން އޮލިމްޕިކް ގޭމްސް ކުރިއަށް ގެންދެވިދާނެތޯ، ޖަޕާންގެ ގާނޫނު ހަދާ މަޖިލީހުގެ މެންބަރު ސުވާލު ކުރެއްވުމުން ހަށިމޯޓޯ ވިދާޅުވީ ކަނޑައެޅިފައިވާ މުއްދަތައް ވުރެ ފަސް ކުރަން ޖެހިދާނެ ކަމަށާއި ފަސް ކުރިއަސް ފަސް ކުރާނީ މިއަހަރުގެ ފަހު ކޮޅަށް ކަމަށެވެ.\nއިންޓަނޭޝަނަލް އޮލިމްޕިކް ކައުންސިލްގެ ރައީސް ތޯމަސް ބާކް، ކުރިން ވިދާޅުވެފައި ވަނީ ކަނޑައެޅިފައިވާ ތާރީހްގައި އޮލިމްޕިކް ގޭމްސް ބޭއްވުމަށް މަސައްކަތް ކުރާ ކަމަށެވެ.\n"ކޮންޓްރެކްޓްގައި ބުނަނީ 2020 ގައި ގޭމްސް ބާއްވަން ޖެހޭނެ ކަމަށް،" ޕާލަމެންޓްގައި ވާހަކަ ދައްކަމުން ހަށިމޯޓާ ވިދާޅުވި އެވެ. "ފެންނަފެނުމަށް ބަލާއިރު ގޭމްސް ލަސް ކުރަންވެސް ޖެހިދާނެ."\nކޮވިޑް 19 އެންމެ ބާރަށް ފެތުރެމުން ދަނީ، ޖާޕާންގެ އަވަށްޓެރި ޗައިނާގަ އެވެ. ޗައިނާގެ ހުއާންއިން ފެތުރެން ފެށި ވައިރަސްގެ އަސަރު ވަނީ 60 ށް ވުރެ ގިނަ ގައުމަކަށް ކޮށްފަ އެވެ. މި ވައިރަސްގެ ސަބަބުން ކުޅިވަރުގެ ގިނަ އިވެންޓްތަކަކަށް ވަނީ އަސަރު ކޮށްފަ އެވެ.\nއިޓަލީގެ ސޭރިއާގެ މުހިންމު މެޗުތައް، ވެސް ވަނީ ވައިރަސްގެ ސަބަބުން ކެންސަލް ކޮށްފަ އެވެ. ޗެމްޕިއަންސް ލީގްގެ ދެ ވަނަ ބުރުގައި އެޓަލާންޓާ އާއި ވެލެންސިއާ ކުޅެން އޮތް މެޗުވެސް ކުޅެން ނިންމާފައި ވަނީ ސަޕޯޓަރުން ނުވައްދަ އެވެ.\nޓްރޭނިންއަށް ނެރުމުގެ ކުރިން ޒްލަޓާން ކަރަންޓީނަށް


Anhenaku Rape Kuran Ulhunu Meehaku Vettunu Gothakun Vee Maru! - Vaguthu\nއަންހެނަކު ރޭޕް ކުރަން އުޅުނު މީހަކު ބިންމައްޗަށް ވެއްޓުނު ގޮތަކުން ވީ މަރު!\n1 ދުވަސް ކުރިން ( ޖުލައި 17, 2021 )\nއިންޑިއާގައި އުމުރުން 23 އަހަރުގެ އަންހެނަކު ރޭޕް އުޅުނު ފިރިހެނެއްގެ ކިބައިން ސަލާމަތްވުމަށް، ކުރިކަމުން ބިންމައްޗަށް ވެއްޓި މަރުވެއްޖެއެވެ.\nމި މައްސަލާގައި އެ އަންހެން މީހާ ފުލުހުންގެ ބެލުމުގެ ދަަަށަަށް ގެންދިޔަ ނަމަވެސް ފަހުން އެ މީހާ ވަނީ ދޫކޮށްލާފައެވެ. ފުލުހުން ބުނެފައި ވަނީ، އޭނާ އަމިއްލަ ދިފާއުގައި ތެދުވީ ކަމަށެވެ. އެ އަންހެން މީހާއަކީ ދެ ކުދިންގެ މަންމައެކެވެ. އަދި އޭނާ އުޅުނި އެމީހާގެ ކިބައިން ސަލާމަތް ނުވެވިގެން ކަމަށާއި، އެގޮތަށް އުޅެނިކޮށް، އެ އަންހެން މީހާ އެ މީހާ ކޮއްޕާލިއިރު، ބިން މަތީގައި އެ މީހާ ޖެހުނު ގޮތަކުން މަރުވީ ކަމަށް ރިޕޯޓްތައް ބުނެއެވެ.\nއެއީ ކާކުކަން އަދި ހާމަކޮށްފައެއް ނުވެއެވެ. ބެލެވޭގޮތުގައި، އޭނާގެ ވެއްޓުނުއިރު، ބޯ ޖެހުނީ ގަލެއްގައެވެ. ފުލުހުން ހިންގި ތަހުގީގުން އެނގުނުގޮތުގައި، އެ އަންހެން މީހާ އޭނާ ކޮއްޕާލީ، އޭނާ ކައިރިން ސަލާމަތް ވުމަށެވެ. އެހެންވެ ހިންގި ތަހުގީގަށް ފަހު އެ އަންހެން މީހާ ވަނީ ދޫކޮށްލާފައެވެ.\nފުލުހުން ބުނެފައި ވަނީ މިންޖޫރް ކައިރީގައި މިދިޔަ ބުދަ ދުވަހުގެ މެންދުރުގެ ވަގުތެއްގައި މީހަކު މަރުވެފައި އޮއްވާ ފެނިގެން އެކަން އާއްމުން ފުލުހުންނަށް ގުޅި ކަމަށެވެ. އަދި އެ މީހާގެ ހަށިގަނޑު ޓިރުވައްލޫރް ސަރުކާރު ހޮސްޕިޓަލަށް ޕޯސްޓް މޯޓަމް ހެދުމަށް ފޮނުވާލި ކަމަށް ބުނެފައި ވެއެވެ.\nއަދި ފުލުނުން ހޯދި މައުލޫމާތުން އެނގުނުގޮތުގައި، އެ ފިރިހެން މީހާއަކީ ހިޖުރަވެރިއެކެވެ. އަދި އޭނާ މި އަންހެން މީހާގެ ފަހަތުން އުޅޭތާ ވަރަށް ގިނަ ދުވަސްވެފައިވާ ކަމަށް ވެއެވެ.\nއެ ފިރިހެން މީހާ ރޭޕް ކުރަން އުޅުނު މީހާއަކީ ފިރިމިހާ އާއި އާއިލާއެކު ދިިރިއުޅެމުންދާ މީހެކެވެ. އަދި އެ މީހުންނަކީ މަހުގެ ބާވައްތަކާއި ގުޅުން ހުރި ދަނޑެއްގައި ވަޒީފާގައި އުޅެމުންދާ މީހުންނެވެ.\n"ބުދަ ދުވަހު އެ ފިރިހެން މީހާ ވަނީ ދަނޑު ތެރެއަށް ވަދެ، އަންހެން މީހާގެ އަނގަ މަތީގައި އަތް އަޅާ، އެ އަންހެން މީހާ ބިންމަތީގައި ދަމާފައި ގެންގޮސް، އޭނާގެ ގަޔަށް އަތްލާ ހަދަން". ފުލުހުން ބުނެފައި ވެއެވެ.\nއަދި ޖިންސީ ގޯނާ ކުރަން އުޅުމުން، އެ އަންހެން މީހާ އޭނާ ކޮއްޕާލީ ކަމަށާއި، އެގަޑީގައި އެ މީހާ ވެއްޓި ބޯ ޖެހުނީ ގަލެއްގައި ކަމަށް ބުނެފައި ވެއެވެ. އަދި އޭނާ ވެއްޓުނު ގޮތަށް ހޭނެތުނުއިރު، އެ އަންހެން މީހާ އޭނާ މަގުގެ އެއް ފަޅިއެއްގައި ބާއްވާފައި އެކަން ފިރިމީހާގެ ސަމާލުކަމަށް ގެނައި ކަމަށް ބުނެފައި ވެއެވެ.\nއެ މީހުން އެ ސަރަހައްދަށް ފަހުން ދިޔައިރު، އާއްމުންނަށް އެ މަންޒަރު ފެނިގެން ފުލުހުންގެ ސަމާލުކަމަށް ވަނީ ގެނެސްފައެވެ.\nމީގެ ކުރިންވެސް އިންޑިއާގައި މިފަދަ ހާދިސާތަކެއް ހިނގާފައިވެއެވެ.\nޖުލައި 18, 2021 22:45\nއޮންނާނީ ރާކަނިމަސް ކެވިފަ